
Uitându-se gânditoare la imaginea ei în oglindă, Katherine 
O'Shea își desprinse garoafa albă de pe reverul costumului de 
in albastru. În timp ce punea floarea pe măsuţa de sub 
oglindă, își mușcă buza de jos, apoi se întoarse cu ochii ei 
albaștri-verzui, strălucind de însufleţire. 

— Ştii, m-am gândit mult în ultimul timp să am un loc al 
meu. Acum când mama s-a măritat cu William, această casă nu 
mai pare încăpătoare. Cred că vom fi foarte înghesuiți aici 
după întoarcerea lor din călătorie, nu crezi? 

Încruntându-se, Harold Henley îndepărtă o scamă 
imaginară de pe pantalonii lui gri, călcaţi impecabil. 

— Ei bine, dacă vrei să ştii adevărul, cred că ar fi o prostie 
să te muţi de aici. De ce naiba vrei un loc al tău? Şi nu-mi pot 
închipui de ce te gândești la asta chiar acum, când mama ta 
s-a măritat abia azi. Ea şi William vor lipsi trei săptămâni așa că 
de ce nu te relaxezi? Nu va fi prea mare înghesuială când veti 
locui toţi trei aici și cu siguranţă va fi mai ieftin pentru tine. 
Nici nu ştii cât de scumpe sunt apartamentele în ziua de 
astăzi. Scandalos de scumpe. 

— Da, dar... 

— Te simţi agitată, rosti Harold înăbușindu-și un căscat. 
Așteaptă să-ţi treacă veselia de la nuntă. 

Ce veselie? vru ea să întrebe, înţepată. Planurile de nuntă 
ale mamei ei și ceremonia în sine fuseseră la fel de însuflețite 
ca o cursă de broaște țestoase. Fusese așa cum își doriseră 
mirele și mireasa. Williams declarase că vrea ceva fără 
zorzoane, dar Katherine fusese hotărâtă să facă ceremonia 
puţin mai festivă, așa că o convinsese pe mama ei să-și 
cumpere o toaletă roz, ea își pusese o garoafă, iar pentru 
William și Harold flori la butoniere. Dar și așa, ceremonia nu 
fusese mai mult decât o formalitate, de parcă participanţii 
veniseră să completeze un formular de impozite. Intreaga 
afacere o iritase pe Katherine imens, așa că nu era în dispoziţia 
să i se spună că era agitată din cauza unei distracţii inexistente. 
Desfăcându-și jacheta, se uită la Harold. 

— Nu sunt agitată. Sunt doar practică atunci când spun că 
vreau un loc al meu. Sunt sigură că mama și William vor fi mai 
fericiți singuri. Și sincer, nu cred că aș putea locui cu el 
oricum — nu zâmbește niciodată. 

— Este o persoană serioasă, nu una frivolă și-l admir pentru 
asta, spuse Harold. Și în afară de asta, nici mama ta nu este 
prea zâmbitoare. 

— Cu mama este altceva. Nu i-a fost ușor. Din ceea ce-mi 
spune, tatăl meu nu era foarte de nădejde și după ce au 
divorțat, a avut responsabilitatea să mă crească singură, ridică 
din umeri Katherine. Cât despre William, nu-mi dau seama de 
ce este atât de solemn tot timpul. A avut o viață frumoasă. A 
fost numit rector la universitate datorită mamei lui, care este 
în consiliul de conducere. Mi se pare că ar avea o grămadă de 
motive să zâmbească. 

Harold îi zâmbi cu subinţeles. 

— Acum îmi dau seama care este problema cu tine. Eşti așa 
de ţâfnoasă deoarece nunta mamei te-a făcut să doreşti să ne 
căsătorim mai repede. 

Îi luă mâna și o aşeză pe sofa lângă el, continuând: 

— N-am dreptate? Hai, Kath, spune-mi adevărul. 

După ce-și retrase mâna dintr-a lui, se sprijini de spătarul 
canapelei și oftând uşor, închise ochii. Nu îndrăznea să-i 
spună adevărul, că nunta mamei o plictisise atât de tare încât 
fusese tentată să-i propună lui Harold să amâne propria lor 
căsătorie. Apoi, nu-i putea oferi o explicaţie pentru atitudinea 
ei prezentă de silă. Până recent, fusese destul de mulțumită cu 
viaţa ei, dar acum nu mai era. Aproape fiecare aspect al vieţii 
ei i se părea atât de sufocant încât începea să fie sigură că o 
căsătorie cu Harold nu era un remediu. Poate că era o simplă 
depresie de primăvară, gândi ea plină de speranță, deschizând 
ochii și încercând să zâmbească. 

— Ti-am spus cât de mult îmi place părul tău strâns în coc? 
întrebă Harold, încruntându-se unei șuviţe rebele care 
scăpase din pieptănătură. Așa să te piepteni, te face să pari mai 
matură decât atunci când este lăsat pe umeri, sau strâns într-o 
coadă pe spate. Așa o să te piepteni la nunta noastră? 

— Poate, nu știu, murmură Katherine absentă privindu-și 
degetele strânse în jurul genunchilor. Cine poate spune, 
poate că atunci voi avea părul tuns. 

Oftând, Harold își trecu degetele prin părul tuns scurt. 

— Chiar ești supărată pe mine că amân nunta? Credeam că 
ai fost de acord ca mai întâi să strângem bani pentru 
cuibușorul nostru. De aceea, nu te înțeleg de ce te gândești să 
ai un loc al tău chiar acum. Apartamentele sunt scumpe, Kath, 
și dacă va trebui să plătești chiria, va însemna că vei strânge şi 
mai puţini bani. 

— Unele lucruri sunt mai importante decât banii, spuse 
Katherine, scoţându-și pantofii și trăgându-și picioarele sub 
ea. Am douăzeci de ani, Harold, și cred că este timpul să-mi 
port singură de grijă. Oh, a fost bine pentru mine să stau aici 
și să impart cheltuielile cu mama înainte să se mărite, dar 
acum cred că mi-ar plăcea să fiu mai independentă. 

Harold pufni nerăbdător. 

— Chiar dacă asta înseamnă să aşteptăm mai mult pentru a 
ne căsători fiindcă nu vei fi în stare să strângi bani? 

— Dumnezeule, cât de mare dorești să fie cuibul nostru? 
întrebă Katherine, iritată. Sunt de acord că ar trebui să 
strângem ceva bani înainte de căsătorie, dar vrei să cumperi 
cumva un palat? 

— Ar fi imposibil, ţinând cont de preţuri, rosti pompos 
Harold. Dacă am socoti... 

— Ştii foarte bine ce spun, i-o tăie Katherine cu asprime. 
Cred că este mai important pentru mine să le acord mamei și 
lui William o oarecare intimitate decât să pun deoparte 
jumătate din salariu în fiecare lună. Și chiar când o să am 
propriul meu apartament, tot voi reuși să economisesc ceva bani. 

— Nu suficienţi pentru a plăti o casă în Winthrop Woods 
prea curând. 

— Ti-am spus de suficiente ori că am putea cumpăra o casă 
mai mică într-un cartier mai puţin select. 

— Nici vorbă, scutură Harold din cap. Ti-am spus că voi 
urca mult mai repede în ierarhia universităţii dacă stau într-o 
casă drăguță. 

— Drăguţă nu înseamnă că trebuie să fie o rezidență 
impozantă, spuse Katherine sarcastic. Și n-o să înţeleg 
niciodată de ce un profesor de matematică trebuie să trăiască 
la fel ca un rege dacă vrea să avanseze în grad. Ce legătură are 
o casă cu capacitatea unei persoane? 

Zâmbind cu indulgență, aproape condescendent, el îi luă 
mâna într-ale lui. 

— Nu-ţi mai obosi căpșorul drăguţ cu politicile universitare, 
scumpo. Te asigur că știu toate mișcările și când să le fac. Și 
mă aştept ca într-o zi să ajung în poziția lui William. 

Provocată de atitudinea lui condescendentă, Katherine își 
trase mâna și brusc, expresia insipidă a feţei lui Harold, îi 
aminti de cea a tatălui ei vitreg, lipsită de obicei de viaţă. 
Gândul că logodnicul ei ar putea într-o zi să devină la fel de 
opac și plictisitor cum era William, o înfioră. Simţind că nu 
mai poate respira, sări de pe sofa și se grăbi să deschidă 
fereastra ce dădea spre golful San Francisco. După ce trase 
câteva guri de aer, se întoarse către Harold cu o sclipire 
hotărâtă în ochii ei mari și albaştri. 

— Mă tem că va trebui să mai așteptăm până la casătorie. 
Dacă nu vrei să ne stabilim într-o altă casă decât în Winthrop 
Woods, atunci va trece mult timp până când vom strânge bani, 
fiindcă eu o să mă mut într-un apartament și foarte curând. 
Așa că nu voi fi în stare să strâng atât de mulţi bani așa cum 
ti-ai dori. 

— Hai, Kath, fii înțelegătoare, spuse Harold zâmbind de 
parcă n-o lua în serios. Dacă eşti nerăbdătoare să te muţi de la 
mama ta există o altă soluţie, o ştii. Ne-am putea căsători și 
locui cu mama mea, așa cum ţi-am propus mai înainte. 

Katherine ridică exasperată ochii în tavan. 

— Şi eu ţi-am spus mai înainte că trăind cu mama ta cred că 
ar fi un dezastru. Nu din cauză că n-o plac. O plac, dar n-ar 
merge să locuim în aceeași casă. Tu nu vrei un loc al tău, chiar 
dacă nu este în Winthrop Woods? Dumnezeule, Harold, 
tocmai ţi-am spus că vreau să fiu independentă. La douăzeci 
de ani, cred că ar trebui. Cum o să fac vreun progres dacă mă 
mut de la mama într-o casă cu mama ta. 


10 DONNA VITEK 


— Insinuezi că sunt prea bătrân ca să stau cu mama, pentru 
că Sunt cu șase ani mai mare ca tine. Asta spui? întrebă el 
încrucișându-și braţele și fulgerând-o cu privirea. Am mai 
auzit-o şi de la alţii, dar n-am crezut niciodată că o s-o aud de 
la tine. 

— Nu vrei totuși să fii pe contul tău? întrebă Katherine, 
îmblânzindu-și vocea. Nu vrei să poţi veni și pleca după cum 
îți place, fără ca cineva să ştie ce faci? 

— Niciodată nu fac lucruri de care să mă rușinez în faţa altor 
oameni, răspunse el cu emfază. Și din câte știu, nici tu. 

— Nu fi caraghios, mormăi ea, pierzându-și răbdarea. Nu 
asta am vrut să spun, știi bine. 

— Se vede că nu ești în dispoziţia de a se discuta cu tine, 
spuse Harold ridicându-se şi îndreptându-și haina de la 
costum. Când o să fii mai rezonabilă, vom vorbi din nou 
despre căsătorie şi despre a locui cu mama. Acum plec acasă 
şi-ţi dau ocazia să hotărăști exact ceea ce vrei să faci. 

— Nu trebuie să mă hotărăsc. Știu ce vreau. Vreau să am 
propriul meu apartament și exact asta o să fac. 

Harold flutură din mână, nepăsător. 

— Nu fi prostuţă. Cred că ştiu ce este mai bine pentru noi... 

Fu întrerupt de două bătăi puternice la intrare. Katherine 
alergă spre ușă și în trecere îl străfulgeră cu privirea. Ochii ei 
păreau să-i spună că avusese mare noroc că nu-și continuase 
remarca. Roşie în obraji de indignare, încercă să-și vină în fire 
când intră în holișorul de la intrare. Fără îndoială că vizitatorul 
era doamna Hundley, vecina de peste stradă, o bătrânică la ale 
cărei întrebări despre cum decursese căsătoria trebuia să 
răspundă. Compunându-și un zâmbet, deschise ușa, dar lângă 
tufișul de trandafiri de lângă trepte nu se afla doamna 
Hundley, ci un bărbat arătând a străin, ale cărei trăsături 

smeade erau accentuate de costumul crem deschis pe care-l 
purta. Cum ochii lui căprui închis începură s-o inspecteze, îl 
cercetă şi ea la rândul ei, dar reuși doar să observe că hainele 
lui erau scumpe și că era chipeș într-un fel mai curând aspru, 
după care tuși nervos. 

— Da? întrebă ea. Te-aș putea ajuta cu ceva? 

— Aşa sper, răspunse bărbatul cu o voce joasă şi 
melodioasă, cu un ușor accent străin. Eşti Katie O'Shea? 

— Sunt Katherine O'Shea, dar nimeni nu-mi spune Katie, 
aşa că poate cauţi o altă O'Shea. Îmi pare rău. 

— Eşti fiica Margaretei O'Shea, nu? insistă bărbatul și păși 
înainte, împingând fără efort ușa pe care ea încerca s-o 
închidă. Dacă ești fiica ei, atunci ești Katie O'Shea pe care o 
caut. 

Katherine se înroși când privirea lui cobori spre picioarele 
ei fără pantofi și respiră încurcată: 

— Dar nimeni nu-mi spune Katie. Nu înțeleg... 

— Sunt Justin Navarro, spuse bărbatul drept explicaţie și 
când îi văzu faţa nedumerită zâmbi din nou, făcând două 
gropiţe în obraji. Justin Navarro, fratele tău vitreg, Katie. 

— Frate vitreg! exclamă ea mirată, uitându-se peste umăr la 
Harold care venea spre ei. Nu înțeleg, domnule... domnule 
Navarro. William n-a menţionat niciodată că ar avea un fiu. 

— William? întrebă bărbatul. Habar n-am cine este William. 

— Cel cu care s-a căsătorit mama mea, bineînţeles, îi spuse 
Katherine gesticulând neputincioasă. Dacă nu știi cine este, 
cum este posibil să fii fratele meu vitreg? 

Ochii bărbatului se îngustară și când răspunse, în vocea lui 
se putea simţi un fel de asprime. 

— Cred că majoritatea oamenilor au doi părinţi, Katie. Tu ai 
și un tată, iar eu sunt fiul lui vitreg. 

— Al tatălui meu? șopti ea nevenindu-i să creadă. 

O bună parte din copilărie și-o petrecuse tânjind ca tatăl ei 
să ia legătura cu ea, dar până la urmă pierduse orice speranţă. 
Acum crescuse și i se părea cam târziu să audă despre el, mai 
dar curiozitatea fu cea care învinse. Voia să știe ce avea de 
spus Justin Navarro despre cel pe care nu-l văzuse de 
nouăsprezece ani. Dându-se la o parte, deschise larg ușa. 

— P... poftiți domnule Navarro. Am o grămadă de întrebări 
de pus. 

— Şi eu vreau să-ţi pun întrebări, Katie, spuse el întrând în 
holul ce părea prea mic pentru înălțimea lui impresionantă și 
lăţimea umerilor. 

Își înclină capul spre Harold care-l privea suspicios. 

— Oh, domnule Navarro, logodnicul meu, Harold Henley, 
spuse Katherine, jenată de lipsa pantofilor. 

O luă înaintea celor doi bărbaţi și-i conduse în camera de 
zi. Când Justin Navarro păși peste pantofii ei, ea îi luă cu un 
zâmbet de scuză și se aşeză repede pe scaunul opus canapelei 
să şi-i pună în picioarele ei micuţe. 

— Vă rog, luaţi loc, domnule Navarro. Și tu, Harold. 

Dar logodnicul ei se așezase în spatele scaunului ei ca o 
cloșcă protectoare, de parcă s-ar fi așteptat ca străinul să-i 
atace pe amândoi. Înăbușindu-și un oftat de exasperare, ea 
murmură: 

— Vrei să te aşezi, te rog, Harold? Mă enervează să-mi stai în 
spate. 

Deși Navarro n-o auzise, fața lui Harold se posomort de 
nemulțumire, dar până la urmă se așeză. 

— Ai crescut, Katie, vorbi Justin primul, rupând tăcerea. 
Cred că vei fi o surpriză pentru tatăl tău. El vorbește despre 
tine de parcă ai fi încă un copilaș. 

— Sunt surprinsă că vorbește despre mine, răspunse ea 
mai amar decât intenţionase. Niciodată nu s-a interesat de 
mine. 

— Crezi că nu? o provocă Justin, desfăcându-și haina și 
sprijinindu-și coatele pe genunchi. Poate îmi poţi spune la ce 
te-ai fi aşteptat de la el, când niciodată nu te-ai interesat de el. 

— De ce? întrebă Katherine, perplexă. Eu nu... 

— Scuză-mi curiozitatea, Navarro, interveni Harold arțăgos. 
Dar observ un ușor accent în vocea dumitale. Precis nu ești 
englez, nici american... 

— Mama mea este americană, spuse Justin, uitându-se cu 
răceală la Harold ca și cum n-ar fi apreciat întreruperea. Tatăl 
meu este spaniol. 

— Spaniol? Cât a trăit tatăl meu în Spania? întrebă Katherine 
cu calm, nevrând să pară prea curioasă. Și când s-a căsătorit cu 
mama dumitale? Ce s-a întâmplat cu a doua lui soție? 

— A doua lui soţie? se minună Justin. Mama mea este a 
doua lui soţie. 

— Nu se poate! îl contrazise Katherine scuturând din cap. 
Îmi aduc aminte precis că mama mi-a spus Că s-a căsătorit cu 
o fată mult mai tânără ca el... fata cu care era încurcat înainte 
ca mama mea să-l părăsească. Dar era prea tânără să aibă un 
fiu de vârsta dumitale. 

Un zâmbet ușor îndulci trăsăturile aspre ale lui Justin. 

— Trebuie să fi înțeles greșit. Tatăl tău s-a căsătorit doar de 
două ori, cu mama ta și cu a mea. 

— Doar nu poţi fi sigur de asta. Poate că așa a spus el, dar 
cine știe câte neveste a avut înainte de a veni în Spania și a o 
cunoaște pe mama dumitale. 

— Katie, tatăl tău n-a trebuit să meargă în Spania ca s-o 
întâlnească pe mama mea. Noi am locuit întotdeauna în 

Maroc. De fapt, plantaţia tatălui tău şi a tatălui meu erau 
vecine și după ce tata a murit și mama s-a căsătorit cu Sean, 
trei ani mai târziu, le-am unit. 

— Vr... vrei Să spui că tata încă trăiește în Maroc? întrebă 
Katherine, pălind uşor. A locuit acolo în toţi acești ani? 

— Nu ţi-a spus mama ta întotdeauna că nu știe unde 
este? vorbi Harold impasibil. Spunea că era un adevărat 
hoinar. 

Când privirea lui Justin o întâlni pe a ei, arătând ceva 
asemănător cu mila, Katherine sări în picioare. 

— Nu sunt o gazdă prea bună, nu-i așa? Dorești să bei ceva, 
domnule Navarro, Harold? 

Deși logodnicul ei refuză, Justin ceru un scotch cu apă, și 
ea se retrase în bucătărie, recunoscătoare că-i dăduse ocazia să 
scape. Avea nevoie de un moment de singurătate să accepte 
faptul că mama ei o minţise toţi acești ani. După ce umplu 
găletușa de gheaţă cu cuburi din frigider, rămase în mijlocul 
bucătăriei apăsându-și obrajii roşii cu palmele. Când ușa se 
deschise și intră Justin, se lăsă în genunchi, prefăcându-se că 
este în căutarea sticlei de scotch din dulap. 

— N-o găsesc, dar știu că era aici, bâigui ea. 

— Aici, murmură Justin, aplecându-se peste ea și luând 
sticla de scotch care era pe raft, drept în faţa ei. 

Când puse sticla pe bufet, îi luă cotul cu o mână și o ridică 
în picioare. Văzând-o că-și apleacă faţa, i-o ridică încet cu un 
deget. 

— Vreau să știi că n-am venit aici să te necăjesc, dar acum 
când mi-am dat seama că nu ştii unde era tatăl tău, cred că ar 
trebui să-ţi spun totul. 

— Totul? murmură ea încurcată, când văzu expresia de 
simpatie de pe faţa lui, și își îndreptă umerii, încuviinţând din 

cap. Dacă crezi tu că ar trebui să ştiu mai mult, atunci te rog, 
spune-mi. Te asigur că nu fac parte din categoria celor care se 
necăjesc ușor. 

— Bine, atunci va fi mult mai ușor, răspunse el la fel de 
calm ca ea. Tatăl tău ţi-a scris adesea, dar nu-mi închipui că ai 
văzut vreuna din aceste scrisori. Ai văzut? 

— Nu. N-am primit nici o scrisoare de la el. Dar... ești sigur 
că mi-a scris? 

— Multe dintre ele le-am pus eu la poștă. Toate îţi erau 
adresate, ca și darurile de Crăciun și de ziua ta de naștere. 

— Daruri? exclamă ea încet, ochii ei mari oglindind 
involuntar durerea pe care spera s-o ascundă. Mi-a trimis 
daruri? 

— Niciodată n-a sărit peste un Crăciun sau o zi de naștere. 

— Mama nu mi-a spus un cuvânt despre... 

Scuturând din cap, Katherine încercă să ignore durerea 
ascuţită care nu putea fi ușurată decât prin lacrimi. Dar 
plânsul va putea veni mai târziu, când va fi singură. Înălțându-și 
obrazul, încercă un zâmbet care eșuă lamentabil. 

— N... n-am primit niciodată vreun dar. 

Justin încuviință din cap. 

— Înţeleg, și presupun că n-ai aflat niciodată că venea în 
Statele Unite o dată pe an, până când ai avut patru ani. Apoi 
mama ta i-a spus că vizitele lui te necăjesc săptămâni întregi 
după ce se întorcea acasă în Maroc şi a încetat să mai vină. Nici 
asta nu ţi-a spus, nu-i așa? 

Incapabilă să vorbească, ea clătină din cap în timp ce o 
cuprindeau furia și durerea, până când simţi că va exploda. 

— Se pare că mama ta este plină de secrete, spuse el. 
Bănuiesc că va avea de dat o grămadă de explicaţii când se vor 
întoarce, nu-i așa, Kath? 

La această remarcă, pe faţa bronzată a lui Justin apăru o 
umbră de iritare, care dispăru când luă ambele mâini ale 
Katherinei între ale lui. 

— Poate credea că ceea ce face era mai bine pentru tine, 
Katie, sugeră el blând. Poate se gândea să nu te atașezi prea 
tare de tatăl tău, când el era atât de departe. 

— Gândea greșit. Cum a putut face asta când știa cât de 
mult doream să aud de el? șopti Katherine, dar tandreţea din 
ochii lui aproape îi submină rezerva naturală, drept pentru 
care-și eliberă mâinile din prinderea lui caldă. Bine, asta 
schimbă lucrurile, nu? Poate ar trebui să ne întoarcem şi să ne 
aşezăm,; de... de ce te-a trimis tatăl meu să mă vezi? 

— Nu m-a trimis Sean, o informă Justin după ce se așeză pe 
sofa. De fapt, aveam ceva afaceri în State oricum, aşa că mama 
mi-a cerut să mă opresc și să te văd. 

— Mama ta? Dar de ce? 

— Poate că ar trebui mai întâi să-ţi spun ce fel de om este 
tatăl tău, înainte de a-ţi explica de ce m-a trimis mama, spuse 
Justin cu afecţiune. Sean este probabil unul dintre cei mai 
încăpăţânaţi oameni și este impulsiv. Ia hotărâri rapide, apoi 
refuză să se răzgândească dacă nu este forțat. 

— Mama mi-a spus întotdeauna că este un nechibzuit, 
spuse Katherine rozându-și unghia. Asta spui? 

— Ei bine, de obicei hotărârile lui se dovedesc corecte, 
dar de această dată, îmi pare rău s-o spun, cred că 
acționează nechibzuit. Uite despre ce este vorba: de iarna 
trecută, medicul lui curant încearcă să-l convingă să se 
opereze, o operaţie foarte periculoasă, pentru a corecta 
unele probleme pe care le are cu inima. I-a spus direct lui 
Sean că se joacă nesăbuit cu viața lui dacă refuză să se 
opereze, dar... 

Cum Justin ridică din umeri, Katherine termină în locul lui: 

— Continuă să refuze. Dar de ce? Îi este frică? 

— Sunt sigur că-i este frică și are dreptate. După cum ti-am 
spus, operaţia este foarte riscantă, dar refuzând s-o facă este și 
mai riscant. Din nefericire, Sean şi-a fabricat o scuză. Zice că 
este prea ocupat ca să stea săptămâni de zile în pat pentru 
recuperare. Pare să creadă că dacă nu este pe plantație în 
fiecare zi să supravegheze, toate portocalele vor refuza să 
crească. Indiferent ce-i spunem eu și cu mama, încercând să-l 
convingem că pot conduce eu treaba, el nu ascultă. Când 
doctorul i-a spus la început despre operaţie, Sean a hotărât 
brusc că n-o va face și acum refuză să se răzgândească. 

Strângându-și mâinile în poală, Katherine întrebă cu teamă: 

— Mama ta te-a trimis să-mi spui că... că ar trebui să fiu 
pregătită să aflu că a murit? 

— Nu, nu tocmai. M-a trimis să văd dacă ai vrea să încerci 
să-l convingi să se opereze. 

— Dar cum aş putea? Dacă tu împreună cu mama n-aţi 
reușit să-l convingeti, nu cred că va fi influenţat de o scrisoare 
de la mine. Nici măcar nu mă știe. Este atât de mult de când 
nu m-a Văzut. 

— Prea mult și crede-mă, vrea foarte mult să te vadă, spuse 
Justin solemn. De aceea m-a trimis mama, să te invit să vii să 
petreci câteva săptămâni cu el. Poate că după ce o să vă 
cunoaşteţi, vei fi în stare să-l convingi că trebuie să se 
opereze. Ai vrea să încerci? 

— Tot drumul până în Maroc? exclamă Harold indignat, 
scuturând in cap. Nu crezi că-i puţin cam mult să-i ceri? Sigur 
că n-o va face. Doar n-o să meargă până la mama dracului în 
deşert. Nu-i așa, Kath? 

Fără măcar să se obosească să-l privească pe Harold, Justin 
se adresă Katherinei. 

— Ce zici, Katie? Este tatăl tău și te-a iubit întotdeauna, chiar 
dacă ai știut sau nu. Și acum, cred că are nevoie de tine. 

— Chiar crezi că m-ar asculta? şopti ea cu o lucire ciudată în 
ochii albaștri. Dacă aş crede că m-ar asculta, bineînțeles că... 

— Ai un pașaport? se interesă Justin. Mai este încă valabil? 

— Kath! explodă Harold când o văzu că încuviinţează în 
tăcere. Doar nu te gândeşti să pleci? Este o nebunie! Și slujba ta? 

— Unde lucrezi, Katie? murmură Justin, fără să dea atenţie 
tânărului. Crezi că şefii tăi ti-ar da concediu? 

— Aşa cred, răspunse ea automat, de parcă ar fi fost 
împinsă de forțe pe care nu le putea controla, dar nici nu 
dorea acest lucru. 

Vechea nevoie de a-și vedea tatăl o copleși iarăși într-un val 
de emoție și brusc, știu că nimic n-o va opri să se întoarcă în 
Maroc, acolo unde trăise primul ei an de viaţă. ÎL ignoră pe 
Harold şi-şi îndreptă întreaga atenţie asupra străinului care 
stătea lângă ea. 

— Lucrez ca secretară medicală într-o școală pentru copii cu 
probleme, dar săptămâna următoare ei încep o vacanţă de 
două luni. Nu vor avea nevoie de mine la serviciu, întrucât 
copiii nu vor fi acolo. Sunt sigură că-mi vor da liber. 

— Kath, Dumnezeule, ţi-ai pierdut minţile? întrebă tăios 
Harold, arătând mai multă emotie decât arătase în întreaga lui 
viață. Dar nu te poţi duce în Africa fără să te gândești serios! 
Întreaga idee este o nebunie, dacă vrei să știi părerea mea! 

— Poate ar trebui să plec și să vă las să discutati amândoi, 
spuse Justin ridicându-se în picioare. Mă întorc mâine să-mi 
spuneţi ce aţi hotărât. 

— Pot să-ţi spun chiar acum, spuse încet Katherine, 
ridicându-se și ea. Dacă tu crezi că este posibil să-mi ajut tatăl, 
atunci vreau să încerc. 

— Kath! 

— Condu-mă până la ușă, Katie, o invită Justin. 

Nu-i păsă câtuși de puţin de bombănelile lui Harold când 
părăsi încăperea. Ajuns în holișor, Justin prinse braţul 
Katherinei şi o întoarse către el. 

— Voi face toate aranjamentele pentru călătorie și mă întorc 
mâine. 

Ea dădu din cap cu ochii plini de emoție. 

— M... mulțumesc că ai venit. Nu vei şti niciodată... 

Cum vorbele i se opriră în gât, el îi puse mâna pe obraz. 

— Ultima dată când te-am văzut, eu aveam doisprezece ani 
şi tu un an. Nu pot spune că ești mult mai mare decât atunci, 
dar cred că tatăl tău va fi încântat de tânăra care ai devenit, 
zâmbi el șăgalnic. 

Când ochii ei se umeziră, el scutură indulgent din cap, apoi 
își plimbă degetele pe pielea fină a gâtului ei și ea tremură 
ușor. li ridică lănţișorul de aur parţial ascuns de gulerul de 
dantelă al bluzei albe. 

— Nu cumva pe acest lanţ se află un inorog? 

— De unde știi? se minună ea. 

— Eram cu Sean când l-a cumpărat pentru tine. Credeam că 
nu va găsi niciodată ceva care să i se pară destul de special 
pentru tine. 

Lacrimile erau periculos de aproape și Katherine înghiți 
convulsiv. 

— Întotdeauna a fost bijuteria mea preferată. ÎL... îl port tot 
timpul. Dar mama mi l-a dat fără să-mi spună... 

— Să ştii că poţi să plângi. A-ţi arăta sentimentele nu este un 
păcat, şopti Justin lăsând lănţișorul şi aplecându-se s-o sărute 
pe obraz, iar când ridică faţa avea o strălucire nedefinită în 
privire. Eşti prea inhibată, micuță Katie. Dar bănuiesc că vei 
învăţa să-ţi manifeşti emoţiile când o să fii în Maroc. 

Înainte să poată reacționa, el era plecat, dar o lăsase cu un 
sentiment de surescitare pe care nici chiar privirea bosumflată 
a lui Harold nu reuși să-l alunge. 

— Chiar vrei să te duci în Maroc cu acel bărbat? întrebă el, 
pus pe ceartă. Este aproape un străin și dă-mi voie să-ţi spun, 
nu-mi place deloc cum arată. 

Ce ciudat, se gândi Katherine zâmbind în sine. Îi plăcuse 
foarte mult cum arăta Justin. Dar bineînțeles că nu-i putea 
spune asta lui Harold, așa că, în loc de asta, îl dojeni: 

— Nu fi atât de melodramatic. Justin este fratele meu vitreg. 

— Dar nu ești cu adevărat rudă cu el și asta este o diferenţă! 
se uită Harold bosumflat la ea, foindu-se pe scaun. Nu știi care 
sunt intenţiile lui reale. Ar putea... 

— Prostii, îl întrerupse Katherine fluturând din mână. Mă 
duce să-mi văd tatăl. Asta-i tot. Și eu vreau să merg, așa că nu-ţi 
mai răci gura de pomană. 

— Dar noi? Şi săptămânile lipsă de la serviciu? Nu poţi 
economisi bani umblând în jurul lumii, nu crezi? 

Afundându-se în sofa, cu o luminozitate visătoare în ochii 
albaștri, Katherine abia îl auzea. Mergea acasă și în acest 
moment nimic altceva, nici chiar Harold, nu avea importanță 
pentru ea. 

Capitolul 2 


Clădirile albe și înalte din Casablanca străluceau în lumina 
roz a asfinţitului. De la aeroportul aglomerat, Katherine și 
Justin luară un taxi care-i duse prin traficul aglomerat la un 
hotel luxos de lângă port. Deși străzile largi și clădirile aveau 
un aer modern, holul hotelului marocan era foarte exotic. 
Covoare cu desene florale decorau podelele din lemn de 
cedru și mobilier vechi bogat împodobit răspândit ici și colo, 
ofereau un confort opulent celor care voiau să stea să se 
impregneze de atmosferă. În timp ce Justin era ocupat cu 
formalităţile de cazare, Katherine se uită în jur, întrebându-se 
dacă vor sta destul aici pentru a explora curtea interioară ce se 
vedea prin arcada din holul hotelului. Acolo, plante 
ornamentale se cățărau pe ziduri de piatră umbrite de copaci 
ai căror frunze foșneau într-o adiere blândă. Flori în culori 
inimaginabile mărgineau aleile pietruite unde, ocazional, 
apărea câte cineva purtând o djellaba ca zăpada, îmbrăcăminte 
arabă care îl învăluia în mister pe cel care o purta. Obosită 
cum era după lungul zbor, Katherine încă se simţea 

surescitată așa cum se simţise în acea noapte, după prima 
vizită a lui Justin. Îi era greu să creadă că el o căutase și acum 
o ducea să-şi cunoască tatăl. 

— Putem urca acum, spuse Justin din spatele ei, 
întrerupându-i gândurile. 

Luându-i cotul în mâna lui mare şi bronzată, o conduse la 
lift unde îi aștepta un băiat cu bagajele. În timp ce urcau la 
etajul trei, el îi zâmbi și-i spuse: 

— Sper că nu te deranjează faptul că avem camerele 
alăturate. Se pare că atunci când am făcut rezervarea 
funcţionarul a presupus că vin cu mama. Ea vine adesea să 
facă unele cumpărături când sunt în oraș cu afaceri. A fost o 
greşeală logică din partea lui, dar dacă dorești, pot insista să 
ne dea camere separate. 

— Nu, nu-l mai deranja. Nu-i nici o problemă, spuse ea 
întorcându-i zâmbetul. 

Dar apoi, inima ei își acceleră ritmul când își aminti 
avertismentele lui Harold din ultimele zece zile. Nu te încrede 
prea mult în acest Justin Navarro, o prevenise el, remarcând 
din nou că nu-i plăcea înfățișarea acestui străin și amintindu-i 
în mod repetat că ea și fratele ei vitreg nu erau cu adevărat 
rude. Deși nu ţinuse cont de toate spusele lui Harold, acum 
se simţea un pic stânjenită. În îngustimea liftului era și mai 
conștientă de înălțimea lui Justin, de Lăţimea umerilor şi de 
felul în care mușchii îi jucau sub țesătura subțire a hainei. Și 
când îl privi, remarcă umbra ușoară a bărbii pe obraz. Era fără 
îndoială cel mai bine bărbat pe care-l întâlnise vreodată și 
simțindu-se brusc ameninţată, se dădu uşor înapoi, 
smulgându-se din căldura romată ce emana din trupul lui. 
Apoi se certă că este caraghioasă. Justin era fratele ei vitreg așa 
că trebuia să-și oprească imaginaţia să lucreze. Dar imaginaţia 

ei o luă din loc un moment mai târziu, când liftul se opri. Cu 
degetele lui Justin care o presau ușor pe spate când coborâră 
pe palierul acoperit cu un covor gros, se trezi întrebându-se 
cum ar fi dacă amândoi ar împărți aceeași cameră în loc de 
două camere vecine. Aceste gânduri erotice o şocară. În viaţa 
ei nu se lăsase cuprinsă de astfel de fantezii și era o nebunie 
să înceapă s-o facă acum. Justin era interesat de ea pentru că 
spera că-și va convinge tatăl să facă operaţia de care avea 
nevoie. N-avea nici un drept să aibă astfel de fantezii cu el. 
Harold era încă logodnicul ei, deși abia se mai gândise la el de 
la plecarea de pe aeroportul din San Francisco. 

Camera pe care le-o arătă băiatul era magnifică. Largă și 
uimitor de aerată având în vedere mobilierul masiv, era cel 
mai mare dormitor pe care-l văzuse vreodată Katherine. 

— Dacă eşti obosită, putem cina în camerele noastre, spuse 
Justin, ajutând-o să-și scoată jacheta albă, după ce plecă 
băiatul. Sau putem merge la restaurant, dacă preferi. 

— La restaurant, te rog, zâmbi Katherine timidă, când se 
aşeză pe marginea unui scaun să-și scoată pantofii din 
picioarele obosite. Sunt obosită, dar fiindcă este prima mea 
noapte într-un loc atât de exotic, aş merge într-un mic loc 
interesant pentru cină, dacă vrei, bineînţeles. 

— Aș fi încântat să te scot în oraș în prima ta seară în Maroc, 
zâmbi el glumet făcând o plecăciune. Știu un restaurant foarte 
bun lângă coastă, dar mai întâi sunt sigur că ai vrea să te 
împrospătezi. O jumătate de oră ti-ar fi suficient să fii gata? 

Când îl asigură că avea suficient timp, el încuviinţă din cap, 
apoi intră în camera lui închizând ușa dintre ei. Pentru o clipă, 
ochii Katherinei rămaseră aţintiţi asupra cheii din broasca ușii, 
întrebându-se dacă ar fi înţelept s-o întoarcă. În cele din urmă 
scutură din cap, hotărând că Justin s-ar simţi insultat dacă ar 

auzi zgomotul cheii în broască. Putea fi foarte distant când îi 
displăcea ceva, așa cum văzuse în atitudinea lui faţă de Harold. 
Nu voia să-i provoace nemulțumirea sugerând că nu avea 
încredere în el. Era prima ei noapte departe de casă şi dorea 
ca aceasta să fie relaxată și plăcută. 

Până la urmă, își dădu seama că minutele treceau și se 
grăbi să se aranjeze. Alergă în baie și se spălă la repezeală apoi 
se îmbrăcă într-o bluză albă de voal cu năsturași din perle și o 
fustă neagră elegantă. Încălțată doar în ciorapi, se duse la 
oglindă să se pieptene. În curând, strălucitorul păr şaten era 
strâns într-un coc la ceafă, dar contrar a ceea ce-i spusese 
Harold, această coafură nu adăuga nici un pic de maturitate 
feţei micuţe și ovale. Încă arăta prea tânără și-și strâmbă 
năsucul la imaginea din oglindă cu obraji roșii şi ochi mari 
albaștri. Ridică din umeri știind că nu putea face nimic cu 
înfățișarea. Cu cât încerca să pară mai matură, cu atât arăta 
mai tânără. După ce-și aplică puțin ruj pe buze şi rimel pe 
genele lungi, era gata. 

Justin bătu ușor în ușă, apoi o deschise când îi spuse să 
intre. Umplând cadrul ușii cu înălțimea lui, Katherinei i se 
păru mai exotic, mai străin ca de obicei. Sau părea mai 
impresionant din cauza costumului gri și a cravatei de 
culoarea vinului? Nu știa, însă pulsul i se acceleră când cobori 
privirea spre pantalonii ce-i trădau musculatura. Își dădu 
seama că și el o examina, așa că privi în altă parte și se ridică. 

— Arăţi foarte inocentă în seara aceasta, Katie, murmură el, 
vocea lui gravă nedând nici o indicație dacă era un 
compliment sau o critică. Gata de plecare? 

— Da, răspunse ea, luându-și poşeta neagră din piele, apoi 
încruntându-se când văzu privirea lui Justin îndreptată spre 
picioarele ei. 

— A apărut o nouă modă fără pantofi, despre care n-am 
auzit încă? întrebă el amuzat. Dacă este așa, îţi pot spune că ai 
picioare goale foarte drăguțe. 

Katherine se înroși ca focul și căutând în geamantan își 
scoase sandalele cu tocuri înalte. Evitându.-i privirea când își 
încheie baretele, murmură o explicaţie: 

— Trebuie că sunt mai obosită decât am crezut, ca să uit să 
mă încalț. 

— Sau poate ești pur şi simplu surescitată că o să-ți vezi tatăl 
după atâţia ani, sugeră el blând, dându-i ocazia unei scuze 
pentru această situaţie jenantă. Este de înţeles. 

Ușurată cumva, îi zâmbi recunoscătoare. leșiră din hotel în 
noaptea înstelată și se urcară în taxiul care-i aștepta. Şoferul 
era un omuleţ care gesticula tot timpul și părea să se joace de-a 
prinselea cu toate mașinile întâlnite în cale. Nu o dată, 
Katherine închise ochii îngrozită când şoferul evitase în 
ultimul moment să ciocnească un alt autovehicul. După 
fiecare episod, acesta râdea și tânăra se gândi că nimerise în 
maşina unui nebun. Spre deosebire de ea, Justin era foarte 
relaxat. 

După ceea ce păru o eternitate, taxiul opri scrâșnind din 
pneuri lângă o alee boltită ce ducea spre o clădire albă 
strălucitoare, completată cu arcade maure. În timp ce un 
portar în alb și roșu o ajută pe Katherine să iasă din mașină, 
Justin plăti șoferul. 

— Începeam să cred că nu vom mai ajunge vii niciodată, 
mărturisi ea când fură conduși într-un hol luminat difuz. Acel 
om conducea ca un maniac. De ce este lăsat pe străzi? 

Încercă să-și aranjeze o şuviță de păr cu degete 
tremurânde. Justin îi prinse degetele cu ale lui, mângâindu-i 
podul palmei cu degetul mare. 

— Oh, a fost relativ prudent faţă de alți taximetriști din 
Casablanca. O să te obişnuiești cu trucurile lor. 

Era atât de zăpăcită de gestul lui ciudat de intim încât 
murmură un răspuns neinteligibil. Din fericire, el nu păru să-i 
remarce confuzia când fură instalaţi la o masă retrasă de pe o 
terasă luminată cu torţe, cu vederea spre ocean. Ceva mai 
departe, un far își trimitea semnalele luminoase spre Atlantic. 

— Se poate înota aici? întrebă Katherine sorbind din vinul 
alb comandat de Justin. Sau țărmul este prea stâncos? 

— Sunt curenţi periculoși care-i ţin pe oameni departe de 
apă, iar țărmul, după cum se observă, este foarte stâncos. 
Există totuși câteva plaje frumoase la nord de Casablanca, pe 
drumul spre Rabat. Și bineînţeles și la Agadâr este posibil să 
înoți în golf. Poate că o să vrei să te duci acolo ocazional. Nu 
este un drum prea lung de la casa tatălui tău. 

— Casa tatălui meu? De ce spui așa? Nu este și casa ta? 

— Nu, nu este casa mea. Nu ţi-am spus că m-am mutat 
înapoi în casa părintească? întrebă Justin, zâmbind a scuză 
când ea scutură din cap. Credeam că ţi-am spus că după ce 
m-am întors de la colegiul din State, am redeschis casa tatălui 
meu și am început să administrez din nou pământurile 
noastre. Sean le administrează pe ale lui. Noi combinăm doar 
operaţia de vindere a recoltei. 

— Înţeleg, murmură ea, dorindu-și să nu se mai simtă atât 
de dezamăgită că el nu va fi aproape în timpul celor patru 
săptămâni pe care urma să le petreacă în Maroc... În ultima 
săptămână te-am întrebat numai despre tatăl meu, dar 
niciodată despre familia ta. Ai fraţi și surori? 

— O soră mai mică, Beth, măritată, care locuieşte la Madrid 
cu soţul și cei doi copii ai lor și un frate mai mic, Josh, care 
pare să nu știe ce vrea să facă în legătură cu viaţa lui. Este un 

student perpetuu la diferite colegii din State. O să-l cunoşti — 
este acasă în vacanţa de vară, gândindu-se unde să se înscrie 
semestrul următor. 

— Se pare că ai multă afecțiune pentru el, deși îl dezaprobi. 

Justin zâmbi mânjește. 

— Eşti foarte perceptivă. Cred că am obosit de căutarea 
eternă a lui Josh să se regăsească. Este copilașul familiei și 
mama spune că este prea tânăr ca să ştie ce vrea. Acum are 
douăzeci şi opt de ani și a recunoscut față de mine că ştie că 
ar trebui să mi se alăture în administrarea pământului, dar 
încă nu vrea să-şi asume vreo responsabilitate. Este o pușlama 
fermecătoare, după cum vei constata singură. 

— Sunt curioasă de prenumele voastre, sunt atât de 
englezești! Dar tatăl tău era spaniol, nu așa ai spus? 

— Dar mama este americană, de fapt încă cetățean american, 
deşi locuieşte aici de treizeci şi cinci de ani. Ea a insistat să ne 
numească după membrii familiei ei. Cred că tata ar fi vrut să 
ne dea nume tradiţionale spaniole, dar mama este 
fermecătoare şi de multe ori l-a convins să facă ce spune ea. 

— Sună ca și cum au fost foarte fericiţi împreună, spuse 
Katherine. Ştii... știi cumva ce n-a mers în căsătoria părinților 
mei? Aveai doisprezece ani când mama mea a plecat de aici cu 
mine. Îţi aminteşti ce s-a spus în legătură cu hotărârea ei? 

— Cred că a fost o problemă de incompatibilitate, Katie. 
Tatăl tău își trăieşte viața din plin. Intotdeauna a fost așa, dar 
îmi amintesc de mama ta ca fiind o femeie tăcută, lipsită de 
afecţiune. Presupun că nu s-au putut înţelege unul pe altul și 
în afară de asta, nu cred că-i plăcea prea mult să trăiască aici. 

— Mă întreb de ce a insinuat întotdeauna că 
iresponsabilitatea lui a făcut-o să-l părăsească și că era un 
hoinar, iar cel mai rău dintre toate, că fusese încurcat cu o altă 
femeie când încă trăia cu el. 

— Poate doar credea toate aceste lucruri. 

— Ştia că nu era un hoinar, insistă Katherine 
mușcându-şi buzele. N-ar fi trebuit să-i interzică să mă 
viziteze sau să-mi scrie. În toţi aceşti ani am crezut că nu-i 
pasă deloc de mine. 

— Nu înțeleg de ce l-a ţinut la distanţă de tine, spuse Justin 
blând, punându-și mâna pe masă, peste a ei. Divorțul îi umple 
de amărăciune pe unii și doar bărbatul și femeia în cauză știu 
exact ce n-a mers între ei. Dar este regretabil că te-a impiedicat 
să-ţi cunoşti tatăl. 

— Mi-e teamă să-l văd, murmură Katherine, ca pentru sine. 
S-ar putea să nu mă înţeleg prea bine cu el, atâta timp cât sunt 
ca mama, liniștită și rece. 

— Eşti, Katie? Mă mir, spuse Justin susținându-i privirea în 
timp ce se juca distrat cu degetele ei. Sau faptul că trăiești cu 
mama ta te-a făcut să-ţi înăbuși sentimentele? Probabil asta 
este. Eu cred că în tine zac multe sentimente adânci și cu o 
încurajare corectă vei fi în stare să ţi le exprimi. 

— Nu, bănuiesc că sunt prea inhibată, așa cum ai spus, 
răspunse ea cu o voce tremurată din cauza mângăâierii lui. 
Acum sunt probabil prea în vârstă ca să mă schimb. 

— Da, ești o babă, o tachină el, aranjându-i o şuviță rebelă 
care-i atârna pe tâmplă. Cu toate că ai ajuns la venerabila 
vârstă de douăzeci de ani, cred că mai există speranţe pentru 
tine. Nu-ţi asumi niciodată riscuri, nu-i aşa, Katie? Eşti ca un 
copil naiv. Și copiii deprind repede idei noi. Poate că ai 
început deja procesul de reînvăţare. În fond, ţi-ai asumat un 
risc venind cu mine aici, nu crezi? 

— Da? întrebă ea cu o voce încordată când își aminti toate 
avertismentele lui Harold în ceea ce-l privea pe Justin. Ce... ce 
fel de risc vrei să spui? 

— Cred că simt un fel de neincredere în vocea ta, șopti el 
râzând pe înfundate. Ah, Katie, poți fi inhibată, dar sub acest 
exterior rece al tău, ai o imaginaţie bogată. 

Nu chiar liniștită, ea încercă să-și tragă mâna dintr-a lui. 

— Ăsta nu-i un răspuns. 

— Este unicul pe care-l primeşti pe moment, spuse el, 
înclinând capul spre chelnerul care se apropia cu o tavă 
încărcată. Dar acum, te sfătuiesc să te relaxezi și să te bucuri 
de cină. Sunt situaţii când este cel mai simplu să trăiești 
momentul și să te îngrijorezi de ziua de mâine... mâine. 

— O filosofie care cultivă doar plăcerea vieţii, spuse ea 
înțepată, dar nu reuși să nu zâmbească ușurată când el zâmbi 
poznaș. 

Evident, încerca s-o provoace să-și arate emoția, aşa cum îi 
spusese că trebuie să înveţe s-o facă. Dându-și seama de motivul 
lui, se simţi mai relaxată și se bucură de homarul delicios pe care 
el îl comandase. Era flămândă. În avion, fiind prea nervoasă, nu 
mâncase, şi acum trupul ei tânăr cerea să fie hrănit. 

— Îmi pare bine să văd că nu mănânci întotdeauna ca o 
păsărică, spuse Justin după ce terminară amândoi. Ce ai 
spune de un desert? Ar trebui să încerci Kab el ghaz, un corn 
umplut cu migdale și tăvălit prin zahăr pudră. 

— Altă dată, te rog, protestă ea. Pare delicios, dar aș vrea să 
ajung la tatăl meu cu greutatea normală, nu cu câteva 
kilograme în plus. 

— Cum vrei, replică el cu un zâmbet. N-aș vrea să fiu acuzat 
că te-am încurajat să strici această siluetă drăguță. 

Poate că cele trei pahare de vin pe care le băuse o făcură să 
vorbească vreme de o oră și poate că tot efectul vinului îl 
îndemnă pe el să se ridice în picioare în cele din urmă și să-i 
dea mâna să se ridice. 

— Cred că este ora să te urci în pat, spuse el încet, 
conducând-o spre ieşirea din restaurant și apoi pe aleea 
boltită. Ochii ţi se închid de somn. A fost o zi lungă și 
obositoare. 

Când o ajută să se urce în taxi nu se gândi să protesteze. 
Dintr-o dată, era prea obosită să se mai îngrijoreze de noul 
șofer care se dovedea mai nesăbuit ca celălalt. Se simțea mult 
mai confortabil și în siguranță cu capul odihnindu-se pe 
umărul lui Justin şi cu oarecare regret îi spuse noapte bună 
și-l urmări cum intră în camera lui, o jumătate de oră mai 
târziu. Se dezbrăcă și-și puse o cămașă de noapte albă din 
bumbac, apoi după ce se spălă pe faţă și dinţi, ieşi pe balcon 
în aerul răcoros al nopţii. Camerele lor aveau vederea spre 
vechea medina, zona străveche a orașului, unde viaţa nu se 
shimbase prea mult în cele opt secole de când exista. O lună 
plină strălucea deasupra străduțelor înguste care șerpuiau 
printre case cu acoperișuri plate şi arcade. Înfiorându-se, 
Katherine se gândi că deși medina arăta exotică la lumina zilei, 
acum părea misterioasă şi potenţial periculoasă. Se bucură că 
se afla în siguranța camerei sale de hotel. 

Înăbușindu-și un căscat, se întoarse în cameră și se strecură 
între cearșafurile de saten, adormind instantaneu. 

Visul pe care-l avu era o combinaţie a oboselii, vinului prea 
mult și imaginaţiei prea bogate pe care Justin o acuzase că o 
are. Aceste lucruri, plus avertismentele repetate ale lui Harold 
şi romanul pe care-l citise despre răpirea unei fete de către un 
șeic, o făcură să aibă un coșmar. Se făcea că se afla în Medina, 
înconjurată de bărbaţi și femei care o priveau suspicios pe sub 
glugile îmbrăcăminţilor. În timp ce căuta o ieșire, cu picioare 
tremurânde, realiză că era urmărită de cineva care semăna cu 
Justin. Dar acest bărbat era mai întunecat, avea trăsături mai 

aspre şi părea să crească în înălțime pe măsură ce se apropia 
de ea. O luă la fugă. Era întuneric și toţi oamenii dispăruseră 
de pe stradă. Bărbatul venea din ce în ce mai aproape. 
Disperată, își dădu seama că ajunsese într-o fundătură. El nu 
mai fugea, dar se apropia ameninţător, când observă o ușă de 
lemn în peretele de piatră. Începu să bată cu pumnii, dar când 
se deschise ușa, Harold rânji şi rosti „Ti-am spus eu”, după care 
îi trânti ușa în nas. Lipindu-se de zid, privi cum bărbatul se 
apropie şi scoase un strigăt îngrozit când acesta îi prinse braţele. 

— Trezește-te, Katie, visezi, murmură Justin, scuturând-o 
ușor și zâmbindu-i liniştitor când deschise ochii. 

Încă sub influența coșmarului, se luptă frenetic o clipă, 
apoi se calmă la vorbele lui Justin care o cuprinse cu braţele 
și O trase lângă el. 

— A fost doar un vis urât, îi șopti el la ureche, legănând-o 
ca pe un copil. Prea multă surescitare provoacă uneori astfel 
de vise. Mama ne-a spus întotdeauna că nu vom mai avea 
coşmaruri dacă îi povestim ce ne frământă. De ce nu-mi 
povesteşti ce te-a speriat în vis? 

— N-aş putea, murmură ea jenată, acum când se trezise de-a 
binelea. A fost o prostie. Ai râde dacă ţi-aș povesti. 

— Promit să nu râd. 

— Nu, a fost un vis prea prostesc, insistă ea, încordându-se 
când își dădu seama că el era descheiat la bluza pijamalei, iar 
mâna ei se sprijinea de pieptul lui gol și capul i se odihnea în 
scobitura umărului... Îmi... îmi pare rău că te-am deranjat. 

— Oricum, nu dormeam. Acum spune-mi, acest vis are vreo 
legătură cu ce ţi-am spus la restaurant, că ţi-ai asumat un risc 
venind cu mine în Maroc? Glumeam cu tine, Katie, cred că ești 
relativ în siguranță cu mine, continuă el văzând-o că se 
înroșește. 

— Știu asta, bâigui ea nervoasă. Poate că unele din 
avertismentele lui Harold mi-au intrat în subconștient și au 
creat acest vis ridicol. 

Ochii lui se aţintiră asupra ei. 

— Harold te-a avertizat în legătură cu mine? 

— Dar eu am încercat să-i spun iarăși și iarăși că este un 
prost, dar... nu-mi pot imagina de unde i-a venit această idee 
prostească potrivit căreia ai putea fi interesat de mine, știi... 
într-un mod romantic. Eu i-am spus că sunt sigură că te 
gândești la mine doar ca la o pacoste de soră vitregă, care... 

Inima începu să-i bată mai tare și cuvintele îi rămaseră în 
gât când el scutură din cap și privirea lui se plimbă încet pe 
faţa ei, întârziind asupra gurii. 

— Nu, șopti el. Harold este mai intuitiv decât îmi 
închipuiam. Nu trezeşti în mine nici un fel de instincte frățești. 
Ar trebui să mă gândeasc la tine ca la o altă soră mai mică, dar 
nu-i așa. Mă gândesc la tine ca la o tânără foarte atrăgătoare. 

Incapabilă să se mai miște și chiar să respire, era vrăjită de 
sclipirea fierbinte care apăru brusc în ochii lui. Apoi, cu tot 
efortul de care era în stare, încercă să râdă de cuvintele lui. 

— Glumeşti iar cu mine, murmură ea slab. Incerci să mă 
şochezi ca să-mi arăt sentimentele. 

— Nu, nu de această dată. Mi-e teamă că motivele mele sunt 
mult mai egoiste, spuse el încet, probându-și vorbele cu 
alunecarea mâinii spre mijlocul ei. 

Când buzele ei se deschiseră a protest, el îi prinse obrazul 
cu mâna și puse stăpânire pe gura ei. 

O scurtă clipă buzele lui o atinseră doar ușor, apoi sărutul 
se transformă brusc într-unul avid și sălbatic. Braţul din jurul 
mijlocului își întări strângerea, zdrobind trupul tânăr de al lui 
şi când rotunjimile acestuia se mulară după linia puternică a 
trupului lui, își înfundă degetele în părul de la ceafa ei. 

— Întotdeauna ar trebui să-l porti desfăcut. Este ca o mătase 
castanie, murmură el cu o voce răgușită, ținându-i capul ca să 
nu scape gurii lui când o sărută din nou. 

Sărutările lui Harold n-o făcuseră niciodată să se simtă așa. 
Simţindu-se cuprinsă de o dorință de nepotolit, senzaţie ce o 
avea pentru prima oară, își încolăci brațele în jurul gâtului lui. 

— Oh, Doamne, este o nebunie! gemu el un moment mai 
târziu, desfăcându-i braţele din jurul gâtului lui și 
îndepărtând-o. Sunt sigur că nu asta a avut mama în minte 
când mi-a spus să am grijă de tine, spuse el respirând greu, în 
timp ce în obraz i se zbătea un mușchi. 

— Dar... 

— Culcă-te la loc, o povăţui el, coborându-i capul pe pernă. 
Cred că este mai bine să plecăm dimineaţă devreme, să ajungi 
în siguranță la tatăl tău cât mai repede. Noapte bună, Katie. 

Când el închise ușa în urma lui, Katherine își apăsă mâinile 
pe obrajii care-i ardeau. Nu înțelegea ce se întâmplase și de ce 
o stăpânea o asemenea intensitate copleșitoare. Când stinse 
veioza și-și lipi obrazul de satenul răcoros al pernei, ştiu doar 
că va trebui să aștepte să i se potolească simţurile, senzaţie 
nouă, înainte de a reuși să adoarmă. 

Capitolul 3 


Ziua următoare când luară avionul spre Agadâr, Justin 
părea hotărât să se comporte ca și cum nimic nu se fi 
întâmplase în dormitorul ei, cu o seară în urmă. Când 
începură ultima parte a călătoriei, în mașina Porsche pe care 
el o lăsase la aeroport când venise la San Francisco, fu 
politicos cu ea, dar distant, conducând conversaţia spre 
subiecte impersonale. 

Cât despre Katherine, se simțea incredibil de rușinată 
acum, nefiind în stare să uite cât îi plăcuseră mâinile lui pe 
trupul ei și cum nici măcar nu încercase să reziste buzelor care 
puseseră stăpânire pe gura ei. Ce o fi gândit despre ea, când 
îi răspunsese atât de entuziast, cu toate că avea un logodnic 
care o aștepta la întoarcere? Era îngrozitor să se gândească la 
faptul că Justin ar putea crede că ar răspunde oricărui bărbat 
așa cum îi răspunsese lui. Îi trecu prin minte să încerce să-i 
dea o explicaţie, dar apoi își dădu seama că ar face situaţia și 
mai umilitoare. 


ACOLO UNDE ÎȚI ESTE INIMA 35 


Neexistând nici o cale de a scădea tensiunea ce se 
instaurase între ei, Katherine stătea țeapănă, privind pe 
fereastra automobilului, în timp ce mergeau de-a lungul unui 
râu ale cărui ape scânteieau ca argintul în soare. Întâlniră un 
sat cu case din chirpici. Un minaret se înălța în faţa unei 
moschei cu acoperiș verde, ca o diversitate faţă de atâtea case 
cu acoperișuri plate. Dar în bătrânul sat era un scuar unde 
creșteau copaci cioturoși, iar malurile râului erau mărginite de 
cedri. 

— Marocul nu este așa cum mă aşteptam, comentă ea 
rupând tăcerea stânjenitoare. Credeam că totul va fi mai uscat 
și sărăcăcios, mai a deşert, dar pe acel deal este o vie, nu-i așa? 

— Da, majoritatea oamenilor gândesc ca tine, spuse Justin 
după ce lăsară satul în urmă. Vin aici așteptându-se ca Sahara 
să înceapă din periferiile orașului Casablanca. Această 
concepție greșită provine probabil din filmele cu Charles 
Boyer pe care le-a făcut în deșert. 

— Eu n-am văzut nici un film cu Charles Boyer în deșert. 

— Trebuie să fii unica din State care n-a văzut, spuse el. 
Când eram la colegiu, trebuia să spun doar că eram din Maroc 
şi toți se uitau discret în spatele meu ca și cum s-ar fi așteptat 
să trag o cămilă după mine. 

Imaginea pe care o provocă povestirea lui o făcu să râdă și 
râse până când observă că el încetinise mașina și o privea cu 
un zâmbet în colțul gurii. 

— Ar trebui să râzi mai des, Katie, spuse el în cele din urmă. 
Este un tabou fericit și ochii îţi strălucesc ca safirele. 

— Întotdeauna am crezut că râd cam tare, murmură ea și-l 
privi, în ciuda bătăilor puternice ale inimii. Ştii, unii oameni 
își acoperă gura cu palma când râd. M-am învăţat să zâmbesc 
în loc să râd, fiindcă nu vreau să par nedelicată. 

— Nu vrei să atragi atenţia asupra ta, nu-i așa? o măsură el 
cu ochii îngustati. 

— Mama spune că o demnitate calmă, liniștită, impune mai 
mult respect. 

— Poate, dar nu te simţi uneori prea încorsetată? N-ar fi mai 
distractiv să fii tu însăţi? 

— Sunt eu însămi, spuse ea bătăioasă, jignită că o credea că 
se preface. Așa m-a crescut mama și-mi pare rău dacă sunt 
prea liniştită ca să-ţi fiu pe plac. 

— Dar ai uitat că te cunosc mult mai bine decât ieri la 
această oră, răspunse el pe un ton sugestiv, plimbându-și 
privirea peste ea. Exteriorul poate fi rece, Katie, dar sub 
această aparență mocnește un foc. Mama ta n-a reușit să-l 
stingă complet și uneori se aprinde când te aștepți mai puțin. 

— Sper să nu se aprindă, mormăi ea ridicându-și mândră 
obrazul, ignorând roșeaţa care apăruse. Prefer să nu mă ard. 

— Laşă mică, şopti el atingându-i unul dintre obrajii roșii. 
Emoţii adânci și dorinţa de a fi apropiat de o persoană nu sunt 
semne de slăbiciune, inocente niña. 

— Bine, cum mi-ai spus? întrebă ea ofensată, privindu-l cum 
zâmbește șăgalnic. Am învăţat franceza la școală, nu spaniola 
şi dacă ai de gând să-mi pui diferite nume, trebuie să mi le și 
traduci. 

— Inocente nifia, înseamnă fetiţă inocentă, exact cum ești tu. 

— Eu am douăzeci de ani, prea în vârstă să fiu o fetiţă. 

— Totuși, ești, insistă el cu ochii pe buzele ei cărnoase, 
adăugând șoptit: dar poate asta se va schimba în timp ce ești aici. 

Ei nu-i scăpă insinuarea și-și întoarse privirea spre 
fereastră, pulsul bătându-i în tâmple din cauza surescitării şi a 
unei oarecare temeri. Se simţea ca şi când ar fi fost atrasă într-un 
vârtej periculos de apă și pentru un moment, tânji să fie 

înapoi în lumea ei mică și sigură, unde Harold nu arătase nici 
o înclinaţie spre jocuri de cuvinte cu subințeles. Era atât de 
previzibil acest Harold. Şi mărginit, adăugă ceva pervers în 
mintea ei, dar scutură din cap alungând astfel de gânduri 
incorecte. Fl era viitorul său soţ, chiar dacă uneori era puțin 
cam prea plicticos. 

Apoi, brusc, toate gândurile despre Harold dispărură şi se 
îndreptă în scaun, privind la rândurile de copaci, multi dintre 
ei purtând floricele albe printre frunze verzi și lucioase. 

— Sunt portocali? întrebă ea înghițind nervoasă când Justin 
aprobă dând din cap. Înseamnă că suntem pe aproape? 

— Pe aproape, răspunse el încet. De ce? Încă ești îngrijorată 
că o să-l vezi pe tatăl tău? 

— Cine n-ar fi? murmură ea, deschizându-și poșeta să scoată 
pudra și un tub de ruj. 

Se fardă cu degete tremurânde și-și controlă âcele din 
părul strâns în coc. Fără a o avertiza, Justin întinse o mână 
și-i desfăcu părul. 

— Lasă-l desfăcut, ordonă el de parcă ar fi avut dreptul s-o 
facă. Este prea frumos ca să fie ascuns în cocul ăsta profesoral. 

— Să ştii că lui Harold îi place mai mult așa! 

— Harold este un... Justin se opri brusc, apoi reluă: Harold 
se înșală. 

— Dar tu nu te înșeli niciodată? Sau așa crezi! spuse 
Katherine înfierbântată, pipăindu-și părul care acum îi cădea 
peste umeri. Nu... nu-l placi pe Harold. 

— Nu, nu-l plac, recunoscu Justin calm, cu ochii asupra 
drumului. Dar tu? 

— Ce întrebare prostească! Bineînţeles că-l plac... 

Cuvintele trenau din cauza onestităţii care-i ţinea legată 
limba. Trebuia să recunoască în sinea ei că uneori nu-l prea 

plăcea pe Harold, dar n-avea intenţia ca Justin să afle acest 
lucru. În loc de asta, se agăţă de o scuză: 

— Este logodnicul meu. 

Justin râse pe înfundate, aparent deloc dezamăgit că ea se 
eschivase de la răspuns. Apoi, îi acoperi pumnul din poală cu 
mâna lui și-l strânse liniștitor. 

— Am ajuns, Katie, o anunţă el micșorând viteza, când 
intrară pe un drum pietruit între două șiruri de portocali. 
Încearcă să te relaxezi. Vii doar acasă. 

— Poate că mama ta ar fi trebuit să-i spună că mă aduci, 
spuse Katherine slab. Poate că el nu va vrea să mă vadă. În 
fond, mi-a trimis scrisori şi cadouri în toţi aceşti ani și eu nu 
i-am răspuns niciodată. Deoarece nu știe că nu le-am primit 
poate crede că sunt un copil prost crescut, nerecunoscător, 
necioplit. Poate nu i-ar plăcea să năvălesc așa. 

Justin îi zâmbi cu căldură. 

— Eşti fiica lui şi te iubeşte, așa că încetează să te frămânți. 
Încearcă să te relaxezi. Simti mirosul bobocilor de portocal? 

Katherine inhală adânc, apoi dădu din cap. 

— Miros atât de proaspăt, spuse ea și încercă să ţină cont de 
sfatul lui și să-și liniștească nodul de neliniște din stomac. 
Portocalii sunt greu de cultivat? Sau doar stai şi aștepți ca 
pomii să-și facă treaba? 

— Nu-i chiar atât de ușor, din păcate, răspunse Justin. 
Trebuie să ne luptăm cu plantele parazite și insectele, 
bineînţeles. Chiar acum încerc să încrucișez două soiuri și să 
obţin un copac mai rezistent. 

— Pare foarte complicat, dar și foarte interesant. 

— Așa crezi? întrebă Justin zâmbind pieziș. Mulţi oameni nu 
sunt de acord cu tine. Am fost întrebat de nenumărate ori de 
ce mi-am luat diploma în botanică. 

— Chiar? Nu înţeleg de ce. Aș gândi că pentru un proprietar al 
unei plantaţii de portocali, botanica ar fi cea mai logică alegere. 

— Mulţi dintre tinerii ale căror familii cultivă portocali, iau 
diplome în afaceri, totuși. Apoi în contabilitatea cu coloane de 
profit și pierderi, în timp ce un supraveghetor are grijă de cultură. 

— Cred că aș prefera cultivarea, spuse ea gânditoare. 
Copacii sunt lucruri vii și asta îi face mai speciali decât 
afacerile, nu crezi? 

— Cred că trebuie să învăţ multe lucruri despre tine, 
răspunse el încet, un zâmbet uimit îndulcindu-i trăsăturile 
aspre. Și cred că a o scoate pe Katie O'Shea din carapacea ei 
va fi o experienţă foarte interesantă. 

Va fi? gândi ea, privindu-l cu coada ochiului. El spusese că va 
face un efort s-o elibereze de inhibiţiile ei și după cele 
întâmplate noaptea trecută în camera ei, trebuia să admită că 
probabil o va face, cu mult mai puţin efort decât orice alt bărbat 
pe care-l cunoscuse vreodată. Nimeni în afară de Justin n-o 
făcuse să se simtă atât de vulnerabilă și nu era sigură că era doar 
din cauza faptului că Justin era mult mai dinamic decât Harold 
şi de departe mai insistent, ci şi mai tandru și mai sensibil. 

— Am ajuns, Katie, spuse el smulgând-o din gânduri, în 
timp ce făcea o curbă. Cum îţi place casa ta? 

Uitându-se prin parbriz, nu putu găsi un răspuns. Înaintea 
lor, înconjurat de migdali în floare, se afla un edificiu din 
piatră care semăna mai curând a fortăreață, cu o ușă din lemn 
placată cu fier, direct în centrul peretelui de piatră. Totuși, în 
spatele casei se vedea o grădină de flori, unde petale albe, 
roșii și galbene se clătinau în adierea ușoară. Și această 
imagine colorată îi dădu speranța că viaţa în interiorul 
fortăreței nu va fi atât de restrictivă cum sugera casa cu aspect 
de închisoare. 

— Poate ar fi trebuit să te avertizez, comentă Justin când ea 
tăcu pentru câteva momente. Tatăl tău a cumpărat această 
casă și plantaţia de la un marocan, așa cum a făcut și tatăl 
meu. Intimitatea este apreciată de marocani, Katie, şi 
bineînţeles, de secole, ziduri înalte au ascuns femeile de ochii 
din afară. 

— Mamei tale i se permite să iasă fără văl? întrebă ea 
glumind, în timp ce-și pieptănă părul răvăşit de vânt. Cum... 
cum este înăuntru? 

— Mult mai puţin impozant, te asigur. Cred că o să-ţi placă. 

Încetinind, Justin parcă maşina pe aleea care ducea spre 
ușa masivă din faţă, apoi se întoarse spre ea, privind-o cum își 
pune pieptenul în poșetă. 

— N-ar fi trebuit să-mi desfaci părul, murmură ea 
nervoasă... Arată mai ordonat prins în coc. 

— Tatăl tău nu va fi interesat cât de îngrijită ești, sunt sigur. 
Va fi prea încântat să te vadă, ca să dea atenţie detaliilor. 

Katherine își umezi buzele uscate cu vârful limbii. 

— Eşti sigur că va fi fericit să mă vadă? 

— Sunt sigur. Acum ești gata? 

— Așa presupun, răspunse ea, strângându-și poșeta la 
piept. Mergi cu mine, nu-i așa? îl imploră ea din privire când 
îl văzu că nu face nici o mişcare să deschidă portiera. 

— Bineînţeles că da, o linişti el, scuturând din cap cu 
indulgență când deschise portiera, ieși din maşină și veni 
s-o ajute să coboare. Ce te face să crezi că n-aş face-o? Să te 
scot din mașină, apoi să plec și să te las să te prezinţi 
singură? 

— Nu ştiu să spun ce ai putea face, spuse ea cu naivitate, 
apoi se îmbujoră când își dădu seama că vorbele ei puteau fi 
luate ca o amintire a nopții trecute. 

Când își ridică privirea spre ochii lui, aceştia erau de 
nepătruns. Cu degete tremurânde își netezi fusta costumului 
crem și când păși șovăind alături de el, Justin îi prinse cotul și 
porni pe aleea pietruită. 

El deschise ușa spre un coridor îngust și întunecos și când 
Katherine dădu înapoi, el zâmbi ironic. 

— Să nu-mi spui că-ți pui din nou întrebări despre mine. Precis 
nu-ţi imaginezi că plănuiesc să te ţin aici și să te adaug haremului 
meu? Sunt spaniol, amintește-ţi. Noi nu avem haremuri. 

— Dar cum să știu că ești fiul vitreg al tatălui meu? izbucni 
ea impulsivă. N-am decât cuvântul tău și acum mă întreb... 

— Este prea târziu să te întrebi, spuse el sever, împingând-o 
în faţă și înfrângându-i orice rezistenţă pe care ar fi putut s-o 
încerce, luând-o de mijloc. 

TŢinută strâns lângă el, n-avea de ales decât să meargă sau 
să-l forțeze s-o târască, ceea ce i-ar fi ştirbit din demnitate. 
Lumina de la capătul coridorului deveni mai vizibilă și cum se 
apropia momentul adevărului, ea își înălță umerii, hotărâtă 
să-şi înfrunte soarta cu curaj. Când păşiră în soare, temerile i 
se risipiră. 

Un patio mare încadrat cu straturi de flori colorate îi 
smulse un oftat de plăcere Katherinei. Dar nu avu timp să 
observe copacii care umbreau grădina cu ziduri sau 
magnoliile încărcate de boboci, că prin ușa opusă veni în 
grabă o femeie cu faţa strălucind de zâmbet. 

— Justin, ai venit devreme, spuse aceasta cu entuziasm 
îmbrăţișându-l și ridicându-se în vârful picioarelor ca să-i 
sărute obrazul. Sunt aşa de bucuroasă că n-ai întârziat. De 
două zile mi-am ieșit din fire. Nu-mi imaginez cum am reușit 
să păstrez secretul față de Sean — muream să-i spun de când 
ai telefonat din San Francisco. 

— Acum am sosit, mamă, spuse el cu afecţiune, nu mai 
trebuie să te împotriveşti tentaţiei. 

— Katie dragă, bine ai venit acasă, spuse Eva O'Shea, 
îmbrătişând-o o clipă pe Katherine ca apoi s-o privească de la 
lungimea braţului cu ochi strălucind de bucurie. Semeni cu 
Sean! Nu seamănă cu Sean, Justin? 

— Are ochii lui, încuviință fiul ei, plimbându-și privirea 
peste Katherine. În afară de asta, există puţină asemănare. Și 
este mai scundă ca el, râse Justin spre mama lui. 

— Oh, tu, spuse cu reproș Eva, dându-i o palmă peste braț. 
Sigur că este mai scundă decât el. El este bărbat și ea este fată. 

— Cred că am observat, replică Justin în timp ce Katherine 
se înroşi ușor. Ar trebui să fiu orb ca să nu văd acest lucru. 

— Nu-i da importanță, spuse Eva tinerei. Vino să stăm pe 
bancă. Povestește-mi despre călătorie. Nici nu știi cât m-am 
bucurat când Justin a spus că ai fost de acord să vii. Tatăl tău 
se gândește adesea la tine. Va fi o uşurare pentru el să afle că 
pur și simplu în toţi acești ani, n-ai primit scrisorile de la el. 
Este păcat că s-a pierdut un timp atât de preţios din acest 
motiv. 

— Da, într-adevăr, murmură Katherine așezându-se și 
netezindu-și fusta, ceva din temeri părăsind-o din cauza 
întâmpinării pline de căldură. Și vreau să vă mulţumesc că 
m-aţi invitat. 

— Dar este casa ta, Katie, insistă Eva cu blândeţe. Nu aveai 
nevoie de invitaţie, dar bineînţeles n-aveai cum să știi asta. 
Totul este de domeniul trecutului, iar acum trebuie să ne 
ocupăm de prezent și recunosc că nu mai pot ţine secretul 
nici un minut mai mult. Voi doi staţi aici, mă duc să văd dacă 
Sean este la piscină trăncănind cu Alia și Josh, sări ea repede 
în picioare să alerge spre locul unde se afla soţul ei. 

Când Katherine o urmări cum dispare în interiorul casei, 
simți din nou cum i se strânge stomacul de îngrijorare. Se 
ridică în picioare şi se duse spre fântâna arteziană, zâmbind 
vag lui Justin care o urmă. 

— Nu trebuie să te simţi ca și cum te-ai duce la ghilotină, îi 
şopti el la ureche. Toţi vor fi bucuroși că ești aici. Mama mea 
a fost drăguță cu tine, nu? 

— Oh, este nemaipomenită, spuse Katherine cu sinceritate. 
Este o persoană foarte caldă și sunt sigură că-l iubeşte foarte 
mult pe tatăl meu. Sper ca reacţia lui să fie la fel de 
prietenoasă ca a ei. 

— Katie, Katie, ce pot să-ţi spun pentru a te convinge că 
tatăl tău te iubeşte? murmură Justin, ridicându-i bărbia cu 
degetul. 

Ochii cei negri se îngustară examinându-i faţa un scurt 
moment înainte de a-și atinge buzele de gura ei, fără pasiunea 
din noaptea trecută, dar cu o tandrete liniștitoare. 

— Inocente niña. 

— Eu nu sunt o mică inocentă... 

Răspunsul iritat fu întrerupt de oprirea răsuflării ei când Eva 
O'Shea ieși din casă însoţită de un bărbat. Inima Katherinei 
părea să bată undeva în gât când se uită la tatăl ei, care încă nu-i 
remarcase prezenţa. Era un bărbat chipeș, înalt și subțire, al 
cărui păr roșcat era împestriţat cu fire albe la tâmple. Când se 
aplecă să atingă obrazul soției sale cu o sărutare, gestul tandru 
o făcu pe Katherine să simtă înțepături sub pleoape. Niciodată 
nu văzuse o fotografie a lui, dar era așa cum și-l imaginase în 
visurile ei. Privi brusc în sus și ei i se tăie răsuflarea când acesta 
îi zâmbi prietenos, ca apoi să-și îndrepte atenţia asupra fiului 
vitreg. Fără să se gândească, ea prinse mâna lui Justin, 
recunoscătoare apăsării încurajatoare a degetelor lui. 

— Ei, Justin, cum a fost călătoria ta? spuse tatăl ei, în timp 
ce-i întindea o mână lui Justin şi cu cealaltă îl bătea afectuos 
pe umăr. Văd că ai adus pe cineva cu tine acasă. Ai un gust 
impecabil, băiatul meu. Este o adevărată frumuseţe, arătă el cu 
capul în direcţia Katherinei. 

Urmă o tăcere și, cu Justin care o observa, ştiu că trebuie 
să spună ceva, dar vorbele i se opreau în gât. Apăsându-i din 
nou degetele, el privi direct în ochii tatălui său vitreg. 

— Se poate să am un gust impecabil, dar dumneata ai 
meritul pentru frumuseţea ei. Ea este Katie, Sean. 

Pentru o clipă, Sean O'Shea păru să nu înțeleagă cuvintele, 
dar când o privi mai bine pe tânără, în ochi îi apăru o sclipire 
bruscă de recunoaștere. 

— Doar nu vrei să spui, Katie a mea? îl întrebă pe Justin, 
care încuviință din cap. Chiar ești Katie? scutură el din cap 
neîncrezător. 

— Bună, tată, fu tot ceea ce i se permise să spună, fiindcă fu 
cuprinsă într-o îmbrăţişare aproape zdrobitoare şi ridicată în 
sus. 

După ce fu pusă jos, mâini puternice și blânde îi prinseră 
fata şi el nu făcu nici un efort să-și ascundă lacrimile ce-i 
umpluseră ochii. 

— Ştii că erai doar un copilaș când te-am văzut ultima oară, 
sau cel puţin mie îmi păreai un copilaș, mormăi el, 
îmbrățisând-o iarăși. Îţi amintești poate de ultima mea vizită? 

Ea scutură din cap, hotărâtă să nu plângă în fața atâtor 
martori. 

— Nu-mi amintesc, tată. 

— Ce este cu prostia asta de „tată”? glumi el, Mă faci să par 
un patriarh impunător. Spune-mi „tăticule”, aşa cum mi-ai 
spus întotdeauna. Ai crescut mai mult decât îmi imaginam, o 

cercetă el mai îndeaproape. Mărturisesc că mă gândeam la 
tine ca la o domnișoară de doisprezece sau treisprezece ani. 

— N-am primit niciodată scrisorile sau cadourile tale, tată, 
vreau să spun, tăticule, izbucni ea. Ţi-aș fi răspuns dacă le-aș fi 
primit. 

— Nu le-ai primit niciodată? Nu este o noutate surprinzătoare, 
considerând împrejurările. Dar nu asta este important acum. 
Este un miracol că suntem împreună până la urmă. 

— Ce se întâmplă aici? N-ar trebui să ştiu şi eu? interveni o 
voce iritată de peste patio. Acest mic diavol, Josh aici de față, 
a venit să mă ridice din scaunul meu, spunând că se află un 
important vizitator pe care trebuie să-l cunosc. 

Toţi se întoarseră spre femeia bătrână, cu părul alb strâns 
la spate, care bătea cu bastonul în plăcile de teracotă, 
nerăbdătoare. 

— Deci cine este aici de am fost târâtă afară să văd? cârâi ea. 
Vorbiti acum, sau mă întorc la scaunul meu. 

— Mamă, cred că vei fi bucuroasă să te lipseşti de somnul 
de după masă, rosti Sean cu oarecare amuzament. Vezi 
domnișoara aceasta? 

— Crezi că sunt oarbă? plescăi dezgustată bătrâna. O văd 
foarte bine. 

Sean o împinse pe Katie în față, șoptindu-i: 

— Este mama mea. Va vrea să-i spui „bunică”. 

— Bunica mea? întrebă Katie nevenindu-i să creadă și apoi 
uitându-se la Justin. De... de ce nu mi-ai spus despre ea? N-am 
ştiut... 

— Credeam că ar fi o surpriză plăcută pentru tine, spuse el. 
Și este, nu-i așa? 

Impinsă de mâna lui Justin, Katherine păși mai aproape de 
bunica ei, privind cu respect şi teamă în ochii negri și vioi ai 
acesteia. 

— Bunico, reuși ea să bâiguie. Eu sunt Katie. 

— Katie? Katie a lui Sean? 

— Da, doamnă. 

Gura femeii se frământă un moment, apoi spuse cu calm: 

— Atunci poți să mă săruţi, copilă. 

Când gestul fu îndeplinit, ochii cei negri sclipeau de 
lacrimi. 

— Este foarte mult timp de când n-am mai auzit nimic de 
tine, fetițo, se plânse ea, mângâind obrazul Katherinei. 
Credeam că o să mor și n-o să te văd revenind acasă, unde ţi-e 
locul. 

— O să-ţi explic motivul pentru care a trecut atâta timp, mai 
târziu, mamă, spuse Sean. Nu te poţi opri din a mai face pe 
bătrâna doamnă cârâitoare ca să spui că eşti bucuroasă că este 
aici? 

— Hmm, pufni bunica. Dacă are un pic de simtire în ea, își 
va da seama că mă bucur. Doamne apără-ne, plângem cu toţii 
ca niște copilași, nu-i așa? Cu excepția ta, fetiţo, spuse ea, 
împingându-i umărul cu un deget osos. Ai ochii uscați. N-ai 
lacrimi de fericire de vărsat? 

— Sunt fericită, bunico. 

— Ai faţa și silueta mamei tale, observă bunica, mormăind 
ca pentru sine... Sper să fie unica asemănare. 

Doar Katherine auzi şi înainte de a putea reacţiona, Eva 
începu să facă prezentările. Cumva, patioul devenise 
aglomerat cu oameni — servitori, o versiune mai tânără și mai 
scundă a lui Justin și o tânără femeie ce se îndrepta spre 
treizeci de ani, cu pielea smeadă, foarte frumoasă, îmbrăcată 
într-o rochie foarte scumpă, din mătase alb cu negru. Cu toţii 
vorbind dintr-o dată, Katherine abia auzea numele, aşa că se 
mulțumi doar să zâmbească și să salute din cap. În final, când 

o tânără servitoare umilă, Farah, fu trimisă să pregătească 
răcoritoare, toți se aşezară un pic și Katherine fu în stare să-și 
tragă răsuflarea. În timp ce tatăl ei și cu Eva o așezară pe 
bunica la umbră, pe o bancă, ea se îndreptă spre fântână în 
direcţia lui Justin, când tânăra în mătase se apropie de acesta. 

Plimbându-și degetele prin apa răcoritoare a fântânei, 
Katherine nu vru să tragă cu urechea, dar tânăra nu făcu nici 
o încercare să-și coboare vocea. 

— Trebuie să-ţi vorbesc, Justin. Ai fost plecat atâta timp și 
abia aştept să-ți spun despre planurile grozave pe care și le fac 
Andre și Suzette, spuse ea cu o voce mieroasă. N-am putea 
merge la casa ta unde este linişte și să-ți spun toate noutăţile? 

— Presupun că am putea. Se pare că nu mai este nevoie de 
mine aici, răspunse el zâmbindu-i tinerei femei. Mă duc să-i 
spun mamei că plecăm. 

În timp ce femeia îi trimise un zâmbet radios, Justin veni 
unde stătea Katherine. 

— Plec acum, Katie. Cred că te vei simți în largul tău acum, 
nu-i aşa? 

— Mă simt bine, răspunse ea țeapănă, nevrând să-i ceară să 
mai stea o oră până îi va cunoaște pe ceilalţi. Dacă era grăbit 
să se descotorosească de ea, n-avea nici o dorinţă să-l 
plictisească mai departe. ÎI privi cu un râs forțat: 

— Aducându-mă aici, a fost un deranj pentru tine și-ţi 
mulțumesc pentru toată neplăcerea provocată. 

— N-a fost o neplăcere, spuse el politicos, ceva din căldura 
ochilor părând să-l părăsească. A fost plăcerea mea să te aduc 
acasă la Sean. 

Înclinându-și capul, ea se întoarse și când se uită înapoi, 
Justin se dusese să discute cu mama lui. Ea oftă. Deși 
reuniunea cu tatăl ei fusese veselă, umerii îi căzură ușor. 

Dintr-o dată, era extrem de obosită şi n-o ajută deloc când 
privi peste patio și o văzu pe femeia brunetă străpungând-o cu 
privirea. După ce încercă un zâmbet și nu primi nici un 
răspuns, Katherine se întoarse să plece și intră drept în tânărul 
care semăna cu Justin, fratele lui, Josh, presupuse ea. 

— Să ştii că eşti cea mai arătoasă soră vitregă pe care am 
avut-o vreodată, remarcă el cu un zâmbet șugubăț, privind-o 
cu admiraţie sinceră. Mi-aș fi dorit să te fi adus aici cu ani în 
urmă. 

Katherine nu se putu abtine să nu-i zâmbească și ea. 

— Eşti Josh, presupun. Îmi pare bine să te cunosc. 

— Îţi va părea și mai bine când mă vei cunoaște mai mult, 
spuse el cu aplomb, luându-i mâna într-a lui. S-ar putea să fie 
o vară foarte distractivă pentru noi amândoi. 

— Da, bănuiesc că da, răspunse ea distrată, uitându-se pe 
lângă Josh cum Justin se alătura frumoasei lui tovarășe. 

Când cei doi se îndreptară spre intrarea coridorului 
întunecos, Josh se uită peste umăr să vadă unde se uită 
Katherine așa intens. 

— Femeia care este cu Justin — mi-e teamă că nu i-am 
reținut numele, spuse ea într-un impuls, apoi adăugă plină de 
speranţă... este sora voastră? 

— Nu, este Alia, o veche prietenă de familie, o informă Josh, 
ridicând din umeri. Se pare că între Justin și ea este ceva. 
Bănuiesc că s-ar putea spune că sunt logodiţi neoficial. 

___— Oh, înţeleg, murmură Katherine, deși habar n-avea de ce. 
In fond, și ea avea un logodnic și diamantul micut de pe mâna 
stângă făcea ca logodna ei cu Harold să fie oficială. 

Capitolul 4 


Într-o după-amiază de miercuri, o săptămână mai târziu, 
Katie se întinse leneșă în timp ce-și închidea romanul pe care-l 
citea și se ridică de pe sofaua roșu cu galben din imensa 
cameră de zi. Josh se dusese să-și conducă Fiatul roșu, iar 
Sean era la plantație, ca de obicei, în timp ce Eva şi cele două 
marocane care o ajutau la treburile casei își făceau siesta. Katie 
găsea că dormitul în cea mai călduroasă parte a zilei era un 
obicei căruia nu i se putea adapta. Obişnuită cu ziua de lucru 
de la opt la cinci, se simţea nefolositoare când activitatea 
înceta imediat după masa de prânz și nu reîncepea decât 
câteva ore mai târziu. 

Se uită la ceasul de mână. Ora trei. Știind că ceilalți vor mai 
dormi încă vreo jumătate de oră, hotărî să se ducă în camera 
ei. O uşă ducea spre un al doilea patio mai mic, în jurul căruia 
erau dispuse dormitoarele. În centru creştea un copac stufos, 
umbrind întreaga zonă și dormitorul lui Katie se afla în spatele 
uneia din cele patru fântâni. Un coridor îngust, arcuit, 
preceda ușa de la camera ei, dând un aer misterios 

împrejurimilor exotice. Katie intră zâmbind, așa cum făcea 
întotdeauna la vederea patului de mahon incredibil de mare. 
Cu toată această dimensiune a lui, avea o linie simplă, așa cum 
avea toată mobila, iar această lipsă de ornamente se adăuga 
răcoarei din încăpere. O arcadă deschisă ducea spre baia ei 
privată. La început, fusese jenată să facă baie în cada de 
marmură, fără o uşă care să-i asigure intimitatea, dar se 
obișnuise cu asta, așa cum se obișnuise şi cu alte aspecte ale 
traiului de aici. Acum se simţea ca acasă. Nici căldura nu era 
atât de excesivă cum își închipuise. Casa fusese construită să fie 
răcoroasă, iar noaptea, aerul condiţionat făcea somnul confortabil. 

Judecând după ceea ce văzuse, tatăl ei era un om influent, 
nicidecum vagabondul fără o leţcaie cum insinuase maică-sa. 
Și era fermecător, atât de fermecător încât Katie nu-și putea 
imagina cum l-ar putea părăsi o femeie. Vrusese să-l întrebe ce 
se întâmplase între el și maică-sa, dar nu găsise nici o ocazie și 
nici pentru a vorbi cu el despre operaţie. 

Oftând ușor, se tolăni pe cuvertura viu colorată a patului 
gândindu-se cum să-l abordeze în problema lui cu inima. Deși 
părea în perfectă stare de sănătate, văzuse că obosea ușor. 
Uneori, când se întorcea de la plantație, fruntea îi era plină de 
broboane de transpiratie și la fel pe buza superioară, ceea ce 
o speria. Trebuia să vorbească repede cu el. Peste trei 
săptămâni trebuia să se întoarcă la slujba ei de la San 
Francisco și deși îi era oricum greu, voia să plece ştiind că el 
va urma sfatul doctorului și va face operaţia. 

În timp ce Katie se gândea la o cale de a ataca subiectul, se 
auzi O bătaie discretă în ușă și intră taică-său. 

— Se pare că doar noi doi suntem treji în toată casa, spuse 
el așezându-se pe scaunul de lângă pat și strâmbându-se când 
îşi văzu încălțămintea plină de praf. Cu ce te-ai ocupat în 
timpul siestei? 

— Am citit puţin, îi spuse ea așezându-se pe marginea 
patului și strângând în brațe o pernă care se asorta cu 
albastrul ochilor ei. Și m-am gândit. 

— Gânduri plăcute, sper. 

Kate zâmbi, observând iarăşi că accentul irlandez i se 
diminuase, faţă de prima zi când fusese copleșit de emotie. 
Apoi, îi trecu prin minte că ar fi fost o ocazie bună să 
vorbească despre sănătatea lui. Erau singuri, ceea ce nu se 
întâmpla des. 

— Unele dintre gânduri mă neliniștesc, începu ea cu ochii 
plecaţi, apoi îl privi direct. Știu despre condiţia inimii tale, 
tăticule, și vreau să-ți vorbesc despre operaţia de care ai 
nevoie. 

El scutură din mână. 

— Doar n-o să stric o zi atât de frumoasă vorbind despre 
astfel de prostii. 

— Dar, tăticule, Eva spune... 

— Eva se frământă prea mult și acum ti-a transmis și tie, 
clătină el din cap cu încăpățânare. Nu, nu. Vom vorbi despre 
altceva, dacă dorești. 

Încăpăţânarea lui o încurajă pe a ei proprie, dar ştiind că va 
fi învinsă în acel moment, hotărî să aștepte și să abordeze din 
nou subiectul când el se va aștepta mai puţin. Prins pe 
neașteptate, poate va asculta de rațiune. Dând perna la o 
parte, se aplecă spre el, sprijinindu-și coatele pe genunchi și 
faţa în palme. 

— Bine, spune-mi atunci cât aţi așteptat tu și Eva să vă 
căsătoriţi după ce a murit primul ei sot. 

— Eva îl iubea prea mult pe Ricardo ca să se gândească la 
alt bărbat. Bineînţeles, eu pusesem ochii pe ea de mai mulți 
ani, dar Ricardo era cel mai bun prieten al meu și m-am 

resemnat s-o admir de la distanţă. Bineînţeles, când el a murit 
eram îngrijorat să am grijă de ea. Justin abia începea colegiul. 
Ea avea nevoie de mine, dar mi-au trebuit trei ani s-o conving. 
Am avut noroc că până la urmă a spus da. Este o femeie 
minunată. 

— Da, este. O plac, spuse Katie, dându-și seama că tatăl ei 
tocmai îi povestise mai mult despre viaţa lui intimă decât îi 
spusese mama ei în douăzeci de ani și socoti că era momentul 
să-l întrebe ce provocase divorțul... Nu trebuie să-mi răspunzi 
dacă nu vrei, dar ce nu a mers între tine și mama? De când 
sunt aici cu tine și te cunosc, nu-mi pot imagina de ce te-a 
părăsit. 

— Eşti un copil dulce să-mi spui asta, mormăi el, apoi își 
limpezi vocea. Maggie şi cu mine nu ne potriveam pur şi 
simplu. Am întâlnit-o în San Francisco la câţiva ani după 
război. Era sora unui vechi camarad al meu. Bănuiesc că am 
fost impresionați unul de altul și am crezut că ne iubim. 
Ne-am căsătorit și am adus-o acasă cu mine, dar căsătoria a 
fost șubredă de la început. Ura Marocul; mă ura fiindcă îi 
spuneam Maggie; ura modul în care mă comportam — aveam 
emoţii prea puternice sau așa spunea ea. Și bănuiesc că n-am 
avut suficientă răbdare cu ea. Mă înfuriam pe ea prea ușor, 
fiindcă nu-și arăta emoţiile. 

— Mi-e teamă că am moștenit această trăsătură de la ea, 
spuse Katie. Eşti supărat pe mine fiindcă îmi ascund emoţiile? 

— Nu, pentru că știu că ea te-a crescut așa, spuse el blând, 
bătând-o ușor pe mână. Și este o mare diferență între tine și 
ea. Orice om cu rațiune poate vedea că îţi ascunzi 
sentimentele, dar nu sunt sigur că Maggie chiar simţea ceva 
suficient de puternic ca să trebuiască să ascundă. Nu este 
plăcut, știu, dar... 

— Dar probabil este adevărat. Mama nu pare vreodată 
implicată în ceva sau cu cineva. 

— Ea te-a iubit întotdeauna pe tine, Katie, spuse el mărinimos. 
Poate că ești singura persoană pe care a iubit-o, dar te-a iubit. 
După ce te-ai născut, căsătoria noastră s-a îmbunătăţit, dar un 
copil nu este suficient să ţină doi oameni împreună când n-au 
nimic în comun. Până la urmă, a devenit atât de nefericită aici 
încât a plecat. A fost o zi tristă pentru mine s-o văd luându-te 
și dacă aș fi știut că te voi vedea atât de puţin... 

— Nu pot înțelege de ce mama mi-a spus că erai un 
vagabond fără nici un rost. Avea ceva împotriva plantațiilor de 
portocali? 

— Zicea despre cultivarea portocalilor că este un mod 
riscant de a-ţi câștiga traiul, răspunse tatăl. 

— Mai vreau să te întreb un lucru, spuse Katie ezitând. Dar 
nu trebuie să-mi răspunzi. Mama insinua că erai încurcat cu o 
altă femeie când te-a părăsit. 

— Şi dacă ţi-aș spune că este adevărat, m-ai iubi mai putin, 
Katie? Ai crede că Maggie avea dreptul să mă părăsească? 

— A fost adevărat? 

Zâmbind cu indulgență, el scutură din cap. 

— Nu, nu a existat nimeni, nu pentru că n-aş fi fost tentat. 
Spre sfârșit, Maggie și cu mine abia ne vorbeam. Nu mai era 
căsătorie și trebuie să recunosc că aveam nevoie de compania 
unei femei. Dar nu eram incorect. A fost o soră medicală 
englezoaică în Agadâr, pe care am scos-o să luăm masa o dată 
sau de două ori și o secretară franțuzoaică pe care am dus-o la 
dans, dar n-au fost decât flirturi. 

— Încă flirtezi, nu-i așa? îl tachină Katie. Te-am văzut cum le 
vrăjeşti pe Farah şi Morgana până când se înroșesc și încep să 
chicotească. 

— Sunt fete drăguţe și le tachinez în legătură cu doi tinerei 
care lucrează pe plantație, zâmbi el şi dădu din umeri. Dar eu 
tachinez pe toată lumea. 

— Trebuie să faci operaţia, spuse Katie brusc, dragostea 
pentru el și teama forțând-o să vorbească direct. N-ai de ales, 
nu înţelegi? Știu că nu vrei să treci prin asta, dar este mai puțin 
periculos decât să nu te operezi. Te rog, tăticule, nu mai 
aștepta. 

— Trebuie să mă duc s-o trezesc pe Eva, apoi să fac un duș, 
se eschivă el să răspundă, ridicându-se în picioare și trecându-și 
mâna prin păr. Şi-mi închipui că vei începe să te gătești pentru 
petrecerea dată de Justin cu ocazia zilei de naștere. Femeilor 
le trebuie câte o zi întreagă pentru a se pregăti în astfel de 
ocazii. 

— Dar, adevărul este că... mă doare puţin capul, minţi Katie 
uitându-se în jos. Poate că ar trebui să rămân acasă diseară. 

— Ba trebuie să te duci, protestă taică-său. L-ai jigni pe 
Justin. 

— Mă îndoiesc, mormăi ea, care nu-l văzuse pe Justin de 
când o lăsase la tatăl ei, și nu-și închipuia că îl va interesa sau 
nu dacă se duce la aniversarea lui. Nu i-am lipsit deloc. După 
spusele Evei, Alia a invitat jumătate din Maroc. 

Ridicându-i bărbia cu mâna, Sean îi cercetă faţa întrebător. 

— Este ceva în neregulă? Nu-l placi pe Justin? 

Mai mult decât ar trebui, se gândi ea, dar n-ar recunoaște 
niciodată asta cu voce tare. 

— ÎI plac... este foarte drăguţ. 

— Este un tânăr rafinat, Katie. Foarte capabil. Și n-aş vrea să 
lipseşti de la petrecerea lui. În afară de asta, aerul proaspăt al 
nopții îți va face bine. Așa că plec și te las să te gătești, spuse 
Sean cu fermitate. 

Plecă repede, fără a-i da ocazia să mai aducă și alte argumente. 
După ce închise ușa, Katie oftă adânc. N-avea chef să se ducă 
acasă la Justin în seara aceasta și să-l vadă împreună cu Alia. 
Dar gândul la asta o făcea să simtă un nod în stomac. 

— Eşti ca un copilaș, își spuse ea sărind din pat. 

Părea să fi făcut o adevărată obsesie când era vorba de 
Justin și nu înțelegea de ce. Aproape ajunsese să se gândească 
că se gândea mai mult la el decât la Harold și asta o supăra. Și 
mai rău, nici nu se deranjase să răspundă la scrisoarea 
logodnicului ei, dar, bineînțeles, nu era ușor să răspunzi la 
ceea ce în bună parte nu era decât o lungă listă de reproșuri 
legate de plecarea ei din San Francisco. Totuși, ar fi trebuit 
să-i răspundă și asta o făcea să se simtă vinovată. 

— Oh, Harold poate aștepta, mormăi ea iritată și se îndreptă 
spre șifonier, să scoată rochia pe care urma s-o poarte la 
petrecere. 


Pe dinafară, casa lui Justin semăna cu casa tatălui lui Katie, 
doar că erau mai mulți migdali și smochini în jur. Patioul arăta 
mai diferit. Existau obligatoriile fântâni arteziene, şi copacii 
umbroși dar în loc de straturi de flori ordonate, pardoseala cu 
dale de ceramică era mărginită cu ghivece enorme de plante, 
în diferite stadii de creștere. Unele aveau flori, altele păreau să 
aibă puieţi de copaci. I-ar fi plăcut să-l întrebe pe Justin despre 
ele, dar din nefericire, erau atât de mulți oaspeţi încât el nu 
avusese timp decât s-o salute pe ea și familia lui când sosiseră. 
Înainte să poată schimba câteva cuvinte cu ei, Alia venise să-l 
smulgă de acolo, spunându-i cu vocea ei arogantă că trebuie 

să vină să asculte planurile lui Pierre. Îi fusese greu să nu-și 
încreţească nasul și să n-o imite, dar se controlă. Nu ştia de ce 
Alia o enerva atât de tare. Știa însă că animozitatea era 
reciprocă. Văzuse răceala în ochii femeii când îi privea cu 
dispreţ toaleta simplă. 

Ascunzându-se după un ghiveci cu palmier, Katie privea 
mulţimea. Mulţi dintre invitaţi arătau ca membrii ai înaltei 
societăți, îmbrăcaţi în haine elegante și purtând bijuterii cu 
pietre care scânteiau în lumină. Era surprinzător pentru Katie 
că Justin se învârtea într-un astfel de cerc, dar în fond abia îl 
cunoştea. Totuşi, avea sentimentul că lui îi plăceau oamenii 
mai puţin sofisticaţi, cum era tatăl ei, decât cei care se aflau la 
petrecerea din această noapte. 

Sorbind din paharul cu suc rece de fructe amestecat cu 
rom, care-i fusese pus în mână, îl observa pe Justin care stătea 
sprijinit de o arcadă și vorbea cu un plantator de măslini care 
locuia la Agadâr. Exista ceva magnetic la el, ceva ce nu putea 
defini și care n-avea nimic de-a face cu trăsăturile lui aspre. Ar 
fi dorit să vorbească numai cu ea în loc de altcineva și gândul 
la Harold o făcu s-o mustre conștiința. N-ar fi trebuit să aibă 
astfel de gânduri pentru un alt bărbat doar pentru că era mai 
interesant decât logodnicul ei. Asta nu era așa important își 
spuse ea, dezlipindu-și privirea de Justin. 

— Nu pot permite invitaţilor mei să se ascundă după 
palmieri, susură Alia brusc în spatele ei, cu accentul ei afectat 
franțuzesc. Nu vrei să te amesteci și tu în societate? 

Cu un oftat tăcut, Katie se întoarse șovăind să primească 
zâmbetul strălucitor, dar fals, al femeii mai înalte. 

— Prefer să fiu pe post de observator. 

— Ah, ești timidă, spuse Alia condescendent, aranjându-și 
decolteul generos al rochiei negre de seară și zâmbind, fără ca 

zâmbetul să-i atingă ochii reci, care o priveau nemilos pe 
Katie. Justin mi-a spus că ești o mică rușinoasă, dar vom 
remedia asta acum. Te voi prezenta lui Teddy — tânărul 
superb de acolo cu părul blond și cre și cu fizicul 
nemaipomenit. Ştie cum să le vrăjească pe fetele timide. Hai, 
va fi încântat să te cunoască. 

— Nu, mulțumesc, răspunse Katie, privindu-l pe Teddy cu 
dispreţ. 

Acesta avea o privire goală și-și putea închipui că o seară 
petrecută cu el s-ar dovedi la fel de interesantă ca petrecerea 
serii cu o amoebă. Scuturând din cap și încercând să fie 
diplomată, spuse: 

— Poate o să-l cunosc mai târziu. Acum mă simt bine aici. 

— Foarte bine, spuse scurt Alia, răceala din ochii ei 
transformându-se în gheaţă. Dacă vrei să te ascunzi aici, nu te 
voi forta să fii sociabilă. 

— Nu încerc să fiu nesociabilă, spuse Katie plat. Nu mă 
interesează să fiu perechea cuiva, sunt logodită. 

— Şi? Eşti prea de modă veche. Sau logodnicul tău este un 
iubit gelos și posesiv? Ti-a dat un inel? Pot să-l văd? Ador 
diamantele. 

Cu extremă șovăială, Katie își ridică mâna stângă pentru a 
fi cercetată cu amuzament de cealaltă femeie. 

— Este drăguţ, pronunţă Alia în cele din urmă. Acest 
diamant foarte mic este potrivit cu mâna ta subțire. O piatră 
mai mare ar fi fost probabil nelalocul ei, spuse ea dându-se 
înapoi pentru a o studia pe Katie din cap până-n picioare. Și 
vreau să te complimentez pentru chestia asta pe care o porti, 
atât de simplă, de nesofisticată. Ţi se potrivește. Te face să 
arăţi ca o școlăriță și bineînţeles, toate vrem să părem mai 
tinere, nu? Îmi pare rău să te las singură, dar sunt gazdă, 

anunță ea nedându-i lui Katie ocazia să-i răspundă și 
fluturându-și mâna pentru a-și arăta rubinul enorm de la 
deget. 

Urmărind-o cum pleacă, Katie zâmbi plină de milă. Alia era 
subtilă ca un elefant. Ori n-o plăcea deloc, ori își arăta ghiarele 
fată de orice femeie. 

— Înţeleg că i-ai adus omagii reginei, spuse Josh venind și 
luând-o de talie. Te-a lăsat să-i săruţi inelul? 

— Nu, dar s-a uitat la al meu, spuse Katie râzând. Presupun 
că ar trebui să mă simt onorată. 

— Bineînţeles! Maiestatea sa nu coboară prea des de pe 
tron ca să converseze cu simpli muritori, spuse el zeflemitor. 
Alia este regina reginelor și de asemenea o legendă în propria 
ei minte. 

Katie îl privi speculativ. 

— Am impresia că nu-ţi prea place. 

— Vai, dar o ador! spuse el teatral, apoi scutură din cap. 
Departe de mine gândul. Nu sunt suficient de nobil pentru 
fata unei prințese berbere și a bogatului armator francez, 
Philippe Alament. Ea trebuie să rămână pentru vecie bijuteria 
ca o stea în cerul meu întunecat. 

— Te-ai gândit la o carieră în teatru? întrebă Katie în timp ce 
el își lăsase capul într-o parte și adoptase o poză dezolată. Şi 
de ce n-o meriţi pe Alia? Ea gândeşte că fratele tău o merită. 

— Este pur și simplu intrigată de el, șopti Josh dramatic. A 
coborât din turnul ei de fildeș să flirteze cu un simplu muritor. 

— Oh, sunt sigură că vede în el mai mult decât atât, protestă 
Katie. Şi bănuiesc că și el vede mai mult la ea decât noi, de 
când s-a îndrăgostit de aceasta. 

— Atunci este singurul lucru pe care-l au în comun, ripostă 
Josh rânjind sarcastic. Pentru că Alia este nebunește 

îndrăgostită de Alia, îi explică el lăsându-i mijlocul și făcând cu 
mâna cuiva care tocmai intrase. Nu te-ar deranja așa de tare 
dacă te-aș părăsi un moment, scumpo? Trebuie să vorbesc cu 
un prieten al meu despre o excursie la Acapulco pe care o 
planificăm, dar mă întorc repede, promit. 

Plecă înainte ca ea să-i poată răspunde. Deși nu-l cunoștea 
pe Josh decât de o săptămână, fusese destul să-și dea seama că 
nu era suficient de responsabil pentru a-și ţine o promisiune, 
dar n-avea importanţă. Exista ceva ce dorea să facă și părea 
timpul potrivit pentru acest lucru. Uitându-se în jur ca să vadă 
că nu este observată, se apropie de ușa unde Eva îi spusese că 
este biroul lui Justin, intră și închise repede ușa în urma ei. 

Biroul arăta aşa cum se așteptase. Un covor roşu de Rabat 
decora podeaua strălucitoare din cedru, iar multele scaune și 
sofaua tapisată în maro păreau un pic uzate. Erau împrăștiate 
cărți peste tot, dar nu în dezordine. Merse tiptil până la biroul 
unde scoase din gentuţa de seară micul prespapier, pe care-l 
cumpărase pentru ziua de naștere a lui Justin. Era o sculptură 
din alamă care reprezenta un copăcel cu portocale din 
chihlimbar care atârnau din ramuri. ÎL găsise în piaţa din 
Agadâr, unde o dusese Eva luni și în momentul în care-l 
văzuse, vrusese să i-l cumpere. Deși preţul fusese exorbitant, 
când puse copăcelul pe un top de hârtie, fu bucuroasă că-l 
cumpărase. Portocalii erau atât de potriviti şi, în fond, era ziua 
lui. După ce-și admiră darul câteva clipe, își închise poșeta și 
dădu să plece. Dar înainte de a face un pas, se deschise ușa și 
intră Justin, nepărând surprins s-o găsească acolo. 

— Te-am văzut intrând, îi explică el cu o expresie curioasă 
pe fața oacheșă. S-a întâmplat ceva? 

— Nu, nimic, răspunse ea în grabă, așezându-se astfel încât 
să blocheze vederea prespapierului de pe birou și netezindu-și 

părul, fără a fi nevoie. Voiam doar să mă retrag din mulțime, 
un minut sau două și am intrat aici. Sper că a fost în regulă. 

— Nici o problemă, spuse el, traversând camera și venind 
lângă ea. Dar nu-ţi place petrecerea? 

— Este foarte drăguță. Voiam să fiu singură un moment. 

— De ce? Fiindcă Josh a plecat și te-a părăsit? întrebă Justin 
încordat, vârându-și mâinile în buzunarele pantalonilor. Asta 
te-a necăjit? 

— Nu, de ce m-ar necăji? spuse ea, în ochi oglindindu.-i-se 
confuzia. Voia să-i vorbească unui prieten de-al lui. Nu-mi 
pasă. 

— Eşti sigură? Nu-ţi ascunzi din nou sentimentele... 

Se  întrerupse, apoi aplecându-se peste ea, luă 
prespapierul. 

— Ce este asta? Era aici când ai intrat? 

Nu fusese niciodată o bună mincinoasă și nu făcu excepţie 
nici de data aceasta. 

— Eu... păi... se poticni ea ferindu-și privirea și obrajii 
înroşindu-i-se. 

— Tu ai lăsat asta, nu-i așa? întrebă el, vocea 
prefăcându-i-se într-o şoaptă mângâietoare. Îmi place foarte 
mult, Katie, mulțumesc. 

— Chiar îţi place? întrebă ea privindu-l timidă. Când l-am 
văzut, mi s-a părut atât de potrivit și fiindcă era ziua ta, l-am 
cumpărat. 

— La bazarul din Agadâr, desigur? 

— Da, m-a dus mama ta luni acolo. Era fabulos. Toate acele 
lucruri din piele lucrată manual și covoarele — mi-a făcut 
plăcere să le văd. 

Ridicându-i bărbia cu mâna, el îi zâmbi. 

— Şi te-ai tocmit tare cu vânzătorul? 

— Sigur că am încercat. Cel puţin am plătit mai putin decât 
mi-a cerut inițial. Cred că a fost un târg bun. 

— Unii fac lucruri frumoase, spuse el încet, ridicând prespapierul 
să-l examineze la lumină. Dar nu văd nici un bilet însoțitor. 
Voiai să pleci și să nu mă lași să aflu niciodată că a fost de la 
tine? privi el peste capul ei spre birou și se încruntă. 

— Eu... ei bine, mă gândeam să fie un mister pentru tine. 

— Nu, nu la asta te-ai gândit, o contrazise el, punând 
copăcelul pe birou și prinzându-i brațul. Sunt sigur că asta a 
fost pe planul doi. Nu ai vrut să arăţi că te-ai gândit suficient 
la mine ca să-mi dai un dar. De ce, Katie? De ce este așa de 
greu pentru tine să-i lași pe oameni să afle că-ţi pasă de ei? 

Ea zâmbi jalnic. 

— Bănuiesc că semăn prea mult cu mama mea. Așa sunt eu. 

— Așa? Sau așa eşti doar cu mine? Trebuie să-i fi arătat lui 
Harold oarecare afecţiune, căci altfel nu te-ar fi cerut în 
căsătorie. 

— Nu, cred că m-a cerut pentru că nu l-am stânjenit cu 
demonstraţii de afecțiune, spuse ea liniștită, întrebându-se de 
ce îl irita atât de mult pe Justin faptul că ea nu-și arăta senti- 
mentele. Nici Harold nu este o persoană prea demonstrativă. 

— Dar Josh? insistă Justin, în ochi citindu-i-se nerăbdarea. 
Am observat acum câteva momente că păreai foarte relaxată cu 
el. Ştiam că este un vrăjitor, dar nu credeam că te poate schimba 
într-o săptămână. Dar presupun că ai primit încurajări de la 
Sean — ştii, bineînţeles, că ar fi încântat ca tu și Josh să fiţi 
împreună. Așa ar fi sigur că vei sta aici în Maroc, aproape de el. 

— Glumești, râse Katie. Vrei să spui că tatăl meu speră ca 
Josh și cu mine să ne îndrăgostim și să ne căsătorim? Dacă se 
gândeşte la asta, își face visuri. Chiar dacă aș fi interesată, ceea 

ce nu este cazul, nu cred că Josh are vreo dorinţă de a se 
stabili, încă. Se distrează prea mult ca să se încarce de 
obligaţii. 

— Îmi pare bine că recunosti asta, spuse Justin, încleștându-și 
maxilarele. Până nu se va maturiza, fratele meu nu va fi o 
partidă serioasă. Ar fi mai bine să te întorci la Harold. Cel 
puţin el este de nădejde, chiar dacă nu este un tânăr plăcut. 

— Cu ce drept îmi insulti logodnicul? întrebă Katie, cu furie 
în ochii ei albaștri. Întotdeauna spui lucruri urâte despre 
Harold și eu nu apreciez acest lucru! Ti-am spus că Alia 
Alament este o snoabă cu maniere perfect oribile? 

Brusc, în colțul buzelor lui Justin apăru un zâmbet. 

— Cred că tocmai mi-ai spus. De ce n-o placi pe Alia, Katie? 

— Am spus că se comportă ca o snoabă, răspunse Katie 
înfrânându-și cu greu furia. N-am spus că n-o plac. 

Încleștarea de pe braţele ei slăbi și Justin începu să traseze 
cercuri ușoare, care o înfiorau, pe pielea ei. 

— Cum este posibil s-o placi dacă o găsești o snoabă cu 
maniere oribile? 

— Spune-mi tu asta, murmură Katie, aplecându-și capul 
pentru a nu se vedea ce efect avea atingerea mângâietoare 
asupra ei. Tu eşti cel care o place așa de mult. 

— Şi asta te enervează? 

Dintr-o dată, se simţi periculos de aproape de a dezvălui 
cât de mult o enerva relaţia lui cu Alia și la perspectiva de a 
deveni vulnerabilă, inima începu să-i bată neregulat. 
Închizându-și ochii, se luptă să-și controleze emoţiile 
copleșitoare. 

— De ce m-ar enerva? întrebă ea în cele din urmă, cu o voce 
cât putea de calmă. Dacă o placi sau nu este treaba ta, nu a 
mea. Spun doar că aș vrea să te oprești din a mă critica pe 

mine şi relaţiile mele. Spui că nu-l placi pe Harold, dar mă 
sfătuiești să plec și să mă mărit cu el. Asta mă face să deduc că 
abia aștepți să mă vezi părăsind Marocul. Nu-i nevoie să-ţi faci 
griji. În trei săptămâni voi fi plecată. 

— Eviţi întrebarea, șopti el trăgând-o mai aproape. Acum, 
spune-mi dacă relaţia mea cu Alia te enervează. 

— Nu, nu mă enervează, minți ea ţeapănă, încordându-se 
când coapsele lui le atinseră pe ale ei. Poate că am judecat-o 
greșit. Este foarte frumoasă și o cunoști mai bine decât mine. 
Evident că ai văzut ceva la ea care să-ţi merite afecțiunea și 
sunt bucuroasă. 

— La naiba, Katie, de ce ţi-e teamă să spui ce simţi cu 
adevărat? şopti el coborând capul, răsuflarea lui înfierbântându-i 
pielea sensibilă de sub ureche. Te ascunzi întotdeauna. Cu 
excepţia primei seri din casa ta, când n-ai mai putut ascunde 
ce mult însemna tatăl tău pentru tine și am mai zărit ceea ce 
se află sub acel exterior rece, a doua oară. 

— Aș dori să încetezi cu această psihoanaliză a mea, obiectă 
ea. Sunt aşa cum sunt și cu asta basta. 

— Vrei să știi când am zărit a doua oară? continuă el când 
ea nu mai protestă. Era în acea noapte în camera ta la hotel. 
Pentru câteva clipe, erai eliberată de învelișul în care te 
ascunsese mama ta. 

Fără să mai respire, Katie își suci gâtul, încercând să scape 
buzelor periculos de aproape de pielea ei. 

— Greșeşti. Eram doar obosită... coșmarul... 

— Te minţi singură, Katie, murmură el, trăgându-i acele din 
cocul de la ceafă. Ascunzi ceea ce simţi, în același fel în care 
îţi ascunzi frumosul păr. Ti-a plăcut acel sărut, Katie, spuse el 
strecurându-și degetele prin părul ei și prinzându-i ceafa. Și o 
să-ţi placă şi asta. 

— Nu! fu tot ce reuși ea să sufle înainte ca buzele lui să le 
atingă pe ale ei. 

Dintr-o dată se simţea ca și cum el făcea un experiment 
crud asupra ei şi stătu țeapănă, fără a răspunde când braţul lui 
îi cuprinse mijlocul, apoi o strânse și mai aproape de el. 

— Nu mi te împotrivi, comandă el blând. Nu poţi învinge. 
Unele instincte nu pot fi pur și simplu înăbușite, așa că 
relaxează-te. 

Deși mintea ei refuza să asculte, trupul se dovedi trădător. 
Când dinţii lui se închiseră peste buza ei inferioară, degetele i 
se desfăcură peste pieptul acestuia, simțind căldura care 
emana prin puloverul crem pe care-l purta. Apoi protestul 
murmurat fu redus la tăcere și uitat când gura lui puse 
stăpânire pe a ei cu lăcomie. Ca și la hotel, aceeași dorință 
irezistibilă se trezi în ea, numai că de data aceasta era mult mai 
puternică, știind că numai Justin o putea potoli. Se lipi mai 
tare de el, frământându-i umerii cu degete tremurânde. Când 
îi simti limba lângă a ei, dorinţa deveni intensă, copleșitoare și 
în acel moment află pentru prima oară ce înseamnă să dorești 
complet un bărbat. Harold și sărutările lui fade erau uitate. 
Doar Justin avea importanţă și tânjea să fie și mai aproape de 
el. Când el îi cercetă cu degetele conturul urechii, ea gemu 
încet şi-şi strecură degetele sub puloverul lui, delectându-se 
cu pielea fermă și fierbinte de sub palme. 

El își ridică gura ușor, privindu-i ochii încețoșaţi de 
pasiune: 

— Vezi, Katie, este bine să dai și să primeşti în schimb. Nu 
crezi? 

Când ochii tinerei răspunseră în locul său, buzele lui le 
acoperiră din nou pe ale ei, posesive, flămânde. Se simţea 
slabă, neputincioasă în braţele lui și deși tremură când îi dădu 

la o parte breteaua rochiei, nu se opuse. Mâna lui se strecură 
în interiorul corsajului și-i cuprinse sânul plin. Când începu 
să-i mângâie sfârcul prin dantela sutienului simţi că ia foc. 

— Ai atât de mult de dat, Katie, mormăi el răgușit lângă 
buzele ei. Nu te înfrâna. 

— Sărută-mă din nou, murmură ea, încolăcindu-i gâtul cu 
brațele. Te rog, Justin. 

— Asta și intentionez, șopti el răgușit, dar înainte ca buzele 
lui să le atingă iar pe ale ei, auziră ușa deschizându-se. 

Katie încremeni instinctiv, iar el ridică faţa cu şovăială. 

— Ce tablou intim, susură Alia. Sigur nu v-aș fi întrerupt 
dacă aș fi știut că voi asista la o scenă atât de fierbinte. Nu ești 
inocenta care pari, nu-i așa, micuță fecioară neprihănită? Văd 
Că ţi s-a desfăcut părul și rochia începe să-ţi alunece de pe tine, 
o străfulgeră ea cu privirea. 

O umilință puternică o cuprinse pe Katie care se dădu 
înapoi, iar Justin care o lăsase din braţe își trecu degetele prin 
păr cu un oftat. 

— Fiindcă ne-ai întrerupt, Alia, fii amabilă și lasă-ne singuri 
o clipă, spuse el plictisit. Katie și cu mine trebuie să vorbim. 

— Nu-ţi face probleme, domnişoară Alament, rosti Katie cu 
o voce încordată. Eu n-am despre ce vorbi, dar voi doi poate 
aveţi, așa că voi pleca. Dumneata rămâi. 

Işi smulse poşeta de pe birou, evitând privirea lui Justin. 
Deși avea obrajii în flăcări, trecu pe lângă femeia mai în vârstă 
cu toată demnitatea pe care o putea afișa. Dar când închise 
ușa biroului în spatele ei și se sprijini de aceasta, fu în stare să 
inspire adânc. Dar era foarte confuză și deloc în stare de orice 
gând raţional. 

Capitolul 5 


Două zile mai târziu, Katie primi o scrisoare de la mama ei 
din Mexico City, unde ea și cu William se duseseră în călătorie 
de nuntă. Deși Eva zâmbea când îi întinse plicul ca pe un dar 
neprețuit, tânăra simţi un nod în stomac să citească despre 
reacţia mamei ei faţă de călătoria ei în Maroc. Era sigură că nu 
va fi una favorabilă și fiindcă știuse acest lucru, nu-i scrisese că 
pleacă să-și viziteze tatăl, până în ziua în care ea și Justin 
părăsiseră San Francisco. Așteptarea până în ultimul minut 
fusese o lașitate poate, dar nu voise să primească un telefon 
din Mexico City care ar fi convins-o că acea călătorie în Maroc 
era o greşeală prostească. Dar acum venise momentul 
judecății. 

Având nevoie de intimitate, Katie se duse în camera ei, se 
aşeză turcește în centrul patului printre perne și scoase cu 
şovăială o foaie împăturită. Scrisoarea era scurtă și lipsită de 
emotie. Într-un mod ciudat, lipsa de sentiment o făcea și mai 
tulburătoare. Katie aproape şi-ar fi dorit ca maică-sa s-o acuze 
că este un copil nerecunoscător și să fie furioasă, cel puţin așa 

s-ar fi apărat. Dar Margaret spunea doar cu calm că regreta 
dorința lui Katie de a-și vizita tatăl și spera să nu fie 
dezamăgită. Menţionă de asemenea că Harold îi scrisese și era 
foarte supărat de plecarea ei grabnică. 

Katie oftă și se sprijini de capul patului, lăsând să-i cadă 
scrisoarea pe jos. Avea impresia că mama ei nu era nici 
furioasă, nici jignită, ci doar dezamăgită că fiica ei făcuse ceva 
atât de prostesc și sentimental. În acel moment, Katie realiză 
că ea şi mama ei erau străine, deși trăiseră împreună vreme de 
douăzeci de ani. Era trist dar adevărat — în tot acest timp nu 
se cunoscuseră cu adevărat una cu alta. 

Neliniștită, Katie sări din pat şi începu să măsoare camera 
în lung și-n lat. Cu o lună înainte, viaţa ei fusese atât de 
simplă. Lucra, Harold venea în vizită în fiecare seară, amândoi 
strângeau bani pentru pretioasa lui casă din Winthrop Woods. 
Acum totul era un talmeș-balmeș. Trebuia să facă faţă bolii 
tatălui ei, atracției nesănătoase pentru Justin Navarro și 
senzaţiei că toate legăturile ei cu San Francisco se dizolvau 
încet dar sigur. Deși încă își mai iubea mama, nu credea că va 
mai putea simţi mare respect pentru ea. Și mai exista și 
Harold. Acesta îi scrisese lui Margaret în Mexico City, 
exprimându-și neplăcerea privind călătoria în Maroc și chiar 
spunând că ea, Katie, acţionase irațional, ducându-se la capătul 
pământului cu un străin. Deşi mama ei nu se obosise să-i facă 
morală lui Katie că plecase cu un bărbat străin, o certase că-și 
părăsise logodnicul într-o astfel de stare de supărare. 

— Probabil este mai supărat că nu strâng bani luna aceasta, 
decât este în privința siguranței mele personale, bombăni 
Katie. 

Se opri în faţa oglinzii, uitându-se la imaginea ei cu un 
sentiment de alarmare. Cu o lună în urmă n-ar fi avut astfel de 

gânduri neloiale faţă de Harold, dar cu o lună în urmă nu-și 
cunoscuse tatăl... și nici pe Justin. 

La amintirea serii de miercuri din biroul lui Justin, simţi că 
i se prăbușește tavanul în cap. Se grăbi să se îmbrace cu o 
pereche de blugi și un tricou bleu, sperând că un călărit în aer 
liber îi va mai limpezi gândurile. 

Cinci minute mai târziu, o găsi pe Eva vorbind cu bunica în 
camera de zi. 

— Pot să mă duc să călăresc o oră sau două? întrebă Katie 
intrând în încăpere prin patio. 

— Sigur că poţi, dacă dorești, răspunse Eva. Dar este cea 
mai caldă parte a zilei. Eu și bunica suntem pe cale de a merge 
să ne facem siesta. N-ar fi mai bine să aștepți și să te duci 
dimineaţa devreme, pe răcoare? 

— Nu, am nevoie să iau aer acum, scutură Katie din cap. 

— Ce te frământă, fetiţo? rosti tare bunica privind-o atent. Și 
să nu-mi spui că nimic. Nu-i nimeni mai bun ca mine în cititul 
feței, așa că fă bine și spune ce te frământă. 

— Am multe lucruri în minte, bunico, răspunse Katie știind 
că nu-i era de nici un folos să pretindă altceva. Am nevoie să 
mă gândesc, asta-i tot. 

— Sper că n-au fost vești rele în scrisoare, interveni Eva cu 
simpatie. Am presupus că era de la mama ta, dar... 

— O tulbură un bărbat, pariez, o întrerupse bunica plină de 
siguranță. În ochii ei există o anumită privire. 

— Sper că nu sunt veşti proaste de la logodnicul tău, spuse 
Eva gânditoare. Harold îl cheamă, nu-i așa? 

Katie încuviință din cap. 

— Da, dar nu el mă preocupă. 

— Nici nu-mi închipuiam asta, pufni bunica. Mai știu și eu 
câte ceva. 

Katie se grăbi să scape de privirea cercetătoare a ochilor 
bătrânei. Își luă pălăria de paie pe care tatăl ei îi ceruse s-o 
poarte pe afară, le adresă celor două femei un zâmbet și, 
fluturând din mână, anunţă: 

— Nu întârzii mult. 

— Spune-i lui Armand să pună şaua pe Molly, strigă Eva 
după ea. Este o iapă foarte blândă. 

Pentru un cal arab, de obicei temperamental, Molly era 
excepţional de docilă. Katie aşteptă până când iapa fu 
pregătită și sări în șa. 

Un moment mai târziu, când Katie îi atinse coastele cu 
călcâiele, calul o porni în galop. O adiere ușoară făcea ca părul 
tinerei să fluture ca un văl de mătase în spate. După masa de 
prânz, tatăl ei luase jeepul și o pornise către partea de est a 
plantaţiei, aşa că ea se îndreptă spre sud. Avea nevoie de 
singurătate. 

Portocalii încărcaţi de flori și fructe galbene arătau ca niște 
pomi de Crăciun, dar în loc de miros de brad, aerul era 
parfumat cu arome de citrice. Katie călări îndelung, bucuroasă 
că nu erau culegători în zonă, în această zi. Când șirurile de 
portocali se sfârșiră la marginea unui pâlc de chiparoși, 
încetini mersul lui Molly când intrară la umbră. 

La un pârâu, descălecă și legă hăţurile iepei de un tufiş, 
unde animalul avea posibilitatea să pască, dar să și bea apă. 
Aerul era nemișcat și fără briza răcoritoare creată de călăritul 
rapid, Katie începu să simtă căldura. Își ridică părul în vârful 
capului, își puse pălăria pe deasupra şi-şi turnă câțiva pumni 
de apă pe ceafă ca să se răcorească. Așezându-se pe o stâncă, 
privi plantaţia care se întindea de cealaltă parte a păduricii. 

Cum de nu fusese mama ei vrăjită de minunăţia acestui loc? 
se întrebă ea, apoi scutură din cap. Nu mai voia să se 

gândească acum la mama ei, nici la Harold, sau Justin sau la 
boala de inimă a tatălui său. Nu voia să se gândească la nimic. 
Întinzându-se pe stânca lată, își puse capul pe braţe și închise 
ochii. 

Câteva minute mai târziu, când auzi un zgomot de motor 
în plantaţia din spatele chiparoșilor, îşi ridică faţa o clipă, apoi 
gândindu-se că este Yusuf, administratorul, venit să vadă dacă 
fructele sunt gata de cules, se întoarse pe burtă și-și puse din 
nou capul pe braţe. 

Ceva mai târziu, simți o gâdilătură la ureche şi crezând că 
este o insectă o alungă cu mâna. Dar gâdilătura reveni şi o 
trezi complet din aţipeală. 

— Du-te de aici, murmură ea insectei nevăzute. 

— Dacă insiști, replică o voce masculină. 

Ochii lui Katie se deschiseră mari şi întâlniră amuzamentul 
de pe faţa lui Justin. În timp ce se ridica în capul oaselor, 
observă frunza pe care acesta o ţinea în mână. 

— Deci tu erai, îl acuză ea posacă. Foarte drăguţ din partea 
ta să mă trezești în acest mod. 

— Dar total irezistibil, remarcă el sprijinindu-se de stâncă. 
De ce ar trebui să-ţi dormi viaţa? 

— Este timpul siestei, nu? 

EI dădu din umeri. 

— Sean mi-a spus că încă n-ai căpătat acest obicei. 

— Dar tu? De ce nu eşti acasă, dormind? 

— S-ar putea să iau în considerare acest lucru, spuse el, 
plimbându-i frunza peste obraz din nou. Dacă vii să tragi un 
pui de somn cu mine. 

— Şi dacă aş spune că aș veni? replică ea, hotărâtă să nu se 
lase intimidată. Ce ai face? 

El își ridică sprâncenele. 

— Adică spui că vii? 

— Da, blufă ea, apoi i se opri respiraţia când el o smulse de 
pe stâncă, luând-o în braţe și pășind printre copaci. 

Glumea cu ea, bineînţeles, sau așa crezu până când începu 
să se lupte și simţi bratele lui strângându-se în jurul ei. 

— Stai liniștită, îi murmură el cu buzele lipite de urechea ei. 
N-o să dormi bine dacă nu ești relaxată. 

El părea aproape serios și inima lui Katie se opri în loc, în 
timp ce se răsucea încercând să se elibereze. Orice încercare 
de scăpare era inutilă, aşa că după un moment, încetă să se 
mai zbată. Nu se știe cum, capul ei ajunse în scobitura 
umărului lui Justin și inconștient, își lipi obrazul de țesătura 
răcoroasă a cămășii lui. 

— Glumeam, spuse ea în şoaptă. Nu... nu cred că ar fi o idee 
bună să ne petrecem siesta impreună. 

— Ba eu cred că este o idee grozavă, murmură el, 
aplecându-și capul până când răsuflarea lui caldă îi mângâie 
obrazul. Dormitorul meu este răcoros şi întunecat. Cred că îţi 
va plăcea. 

Katie închise ochii, îngrozită că începuse să-și dorească să 
fie dusă în camera lui, dar nu ca să doarmă. El nu exercita o 
influență bună asupra ei. De când îl cunoscuse, fusese 
preocupată de o dorință crescândă de a experimenta ceva din 
plăcerile senzuale pe care multă lume le găsea interesante și 
știa că n-ar trebui să se lase afectată în acest mod. Harold 
niciodată nu-i trezise vreun interes de acest gen și era 
logodnicul ei. Ar trebui să-și păstreze aceste porniri pentru el. 
Dar când îi trecu prin cap așa ceva, o parte a minţii îi spuse că 
i-ar face un dar nemeritat lui Harold, pe care nu l-ar aprecia. 
Pe de altă parte, Justin ar arăta apreciere și sensibilitate pentru 
inocenţa ei. 

Gemu în sine, sfâșiată de emoţii contradictorii. Dar 
împlinirea fizică n-ar fi fost suficientă pentru ea. Măcar de n-ar 
fi fost logodită cu Harold și Justin n-ar fi fost logodnicul 
neoficial al Aliei. Simţind soarele căzându-i pe faţă, când Justin 
ieşi din umbra copacilor, se smulse din visul nebunesc. 

— Ştii că glumeam, nu-i așa? murmură ea. Doar nu 
crezi că... 

— Nu, nu cred asta, dar dacă aș crede, Katie? întrebă el 
încet, oprindu-se lângă jeepul parcat între două rânduri de 
copaci și lăsând-o jos, dar continuând s-o ţină încă strâns 
lângă el. Dacă refuz să te las să pleci? insistă el scoţându-i 
pălăria şi lăsându-i părul să-i cadă pe umeri. Mi-ar plăcea să-mi 
petrec după-amiaza cu tine în camera mea. Și ce ai face dacă 
m-aș aştepta să vii, fiindcă așa ai spus? 

— Nu știu, scutură ea din cap. Bănuiesc că mizam pe faptul 
că eşti destul de decent să accepţi că am făcut o glumă 
prostească. 

— Eşti o micuță credulă, mormăi el cu un zâmbet gânditor. 
Dar presupun că așa sunt virginele. 

Ea se înroși, dar îl privi drept în ochi și-i răspunse cu calm: 

— Ce te face să crezi că sunt neexperimentată? La urma 
urmei, am un logodnic. 

— ÎI ai pe Harold și-l suspectez că nu este un logodnic tipic, 
spuse Justin cu o sinceritate tăioasă. Nu, Katie, n-o să mă 
convingi că ai experiență. Știu mai bine. Este ceva în ochii tăi. 

— Vorbeşti ca bunica, ripostă ea în defensivă. Sunt așa 
transparentă? 

— Da, inocente niña, spuse el cu o voce gravă. Pentru mine, 
eşti. 

Stând atât de aproape de el, simţi o dorinţă irezistibilă de 
a-i mângâia buzele până când ar simţi nevoia s-o sărute la fel 

de mult cum dorea ea să fie sărutată. Dar se feri de posibilele 
consecinţe ca să riște. Se îndepărtă de el și arătă în direcţia 
plantaţiei. 

— Nu vreau să vorbim despre mine, scutură ea din cap. Mai 
bine spune-mi despre specia de portocal mai rezistent pe care 
Vrei s-o creezi. 

— Din nou te eschivezi, o mustră el. Dar de data asta te las 
în pace. Hai, vino să-ţi faci o idee din ceea ce sper să fac. 

Luând-o pe Katie de mână, merse la primul copac şi rupse 
o crenguţă cu flori. 

— Mugurii aceștia de flori pot fi distruși foarte ușor de 
plante parazite sau insecte, dar există o varietate care este 
mult mai rezistentă, îi explică el. Din păcate, fructul 
acesteia este acru. Vreau să încrucişez copacii cu această 
varietate rezistentă și să realizez una nouă cu 
caracteristicile ambelor varietăţi. Procesul va fi îndelungat, 
fiindcă acea caracteristică a copacului mai rezistent este 
dominantă. Trebuie să... 

— Ah! se miră ea scuturând din cap. Poate că ar trebui să 
citesc niște cărţi legate de acest subiect înainte de a-mi spune 
mai multe, fiindcă deja am pierdut șirul. 

Justin zâmbi și o bătu pe nas cu degetul. 

— Bine, am câteva cărți pe care ti le voi împrumuta. 

— Încerci să faci din fiica mea o botanistă, Justin? întrebă 
Sean O'Shea venind în spatele lor și zâmbind când ei se 
întoarseră. Ce crezi de această conversaţie despre 
caracteristicile dominante, Katie? 

— Este foarte interesant, dar... încruntându-se, atinse brațul 
tatălui ei. Arăţi palid, tăticule. Eşti sigur că te simţi bine? 

— Arăţi palid, Sean, încuviinţă și Justin. De ce nu te așezi un 
moment în jeep? 


74 DONNA VITEK 


— Sunt un pic obosit, atât, spuse Sean. Bănuiesc că nu sunt 
în formă. Mersul prin hârtoape m-a cam vlăguit. 

Justin și Katie schimbară priviri îngrijorate, dar înainte ca 
unul dintre ei să poată spune ceva, Sean își duse brusc mâna 
la inimă, pe faţă îi apărură picături de transpiratie și se clătină 
uşor. 

— Doamne, gemu el. Mă simt de parcă mi s-a oprit un tanc 
pe piept. 

In timp ce Katie scoase un țipăt, Justin îl prinse pe Sean de 
mijloc și-l ajută să se urce în jeep. 

— Desfă-i gulerul și sari în spate, îi spuse el tinerei și se 
grăbi să se așeze la volan. ÎI duc la casa mea și la spitalul de 
acolo. 

— Nu. Fără spital, gemu Sean. Apăsarea a început să mă 
lase. 

— Tăticule, te rog, îl rugă Katie, făcând ce-i spusese Justin, 
cu fața la fel de palidă ca a tatălui ei, în timp ce îngenunchea 
în spatele mașinii. Trebuie să mergi. 

— Merge, interveni Justin supărat, când întoarse mașina 
spre capătul şirurilor de copaci. Fără prostii, Sean. O superi 
pe Katie. 

În timp ce tatal ei se dădu bătut, încuviințând șovăitor din 
cap, Katie își mușcă buzele pentru a-și înăbuși un hohot de 
plâns. Era bine că Justin preluase controlul situaţiei. 
Inchizându-și ochii, se încleștă de spătarul scaunului tatălui ei 
până când i se albiră încheieturile degetelor. El trebuia să fie 
bine. Trebuia, își repeta în gând. De-abia îl găsise. N-ar fi 
cinstit să-l piardă din nou, atât de repede. 

Capitolul 6 


— Nu te mai agita în jurul meu ca o cloșcă! o muștrului din 
pat Sean O'Shea. Tu și cu Eva aţi netezit și aranjat cearșafurile 
astea de le-aţi tocit. Stai jos şi potolește-te! 

— Te simţi mai bine, nu-i așa? îl tachină Katie, așezându-se 
ascultătoare pe scaunul de lângă pat. Așa mi-a spus Eva. A zis 
că ai bodogănit toată dimineaţa cât a fost aici. 

— Nu bodogăneam din cauza ei, spuse el indignat. Îmi 
exprimam părerea despre mâncarea care se servește în acest 
spital. 

— Care este cum? 

— O porcărie, n-are nici un gust și când termini de mâncat 
rămâi cu un gust neplăcut în gură. Cum crezi că o pregătesc? 

— Habar n-am, răspunse ea râzând. Noi ne întrebam același 
lucru la cantina școlii. Reuşeau să facă din jeleul de fructe ceva 
asemănător cu cauciucul. Te compătimesc. 

— Atunci, spune-le să-mi dea drumul de aici, șopti el 
conspirativ de parcă ar fi plănuit o evadare dintr-o închisoare. 
Ai vrea, draga mea? Ai vorbi cu doctorul pentru mine? 

— Dar a spus că, oricum, poimâine poţi merge acasă. 

— N-o să ies niciodată viu de aici, bombăni dramatic Sean. 
Voi muri de foame sau otrăvit până atunci, așteaptă și ai să vezi. 

Clătinând indulgent din cap, ea începu să netezească 
cearșaful, dar se opri când îl văzu că se încruntă. 

— Eşti aici doar de trei zile. Nu cred că o să mori de foame 
dacă o să mai stai două zile. În afară de asta, doctorul ştie ce face. 

— Abandonat de propria mea fiică, mormăi tatăl ei 
acuzator. Credeam că cel puţin ea o să mă ajute. 

— Te-am ajutat, replică ea. Ti-am adus ieri o carte. Ai citit-o? 

— Am terminat-o înainte de venirea Evei azi dimineaţă, 
spuse el iritat. Şi acum ce să fac — să stau aici și să-mi admir 
degetele? 

— Îţi voi cumpăra alta de la standul de la parter înainte de 
a pleca, promise ea. Bine? 

— Am de ales? 

Oftând, ea hotărî să încerce să-l scoată din dispoziţia lui 
proastă. Luându-i mâna în mâna ei, îi zâmbi cu tristețe: 

— Ştii că Justin și cu mine a trebuit să te aducem aici. N-am 
putut face altceva. Dar îmi pare rău că ești așa de supărat pe mine. 

— Ah, Katie, nu pe tine sunt supărat, mormăi el, 
încruntarea dispărându-i când o mângâie pe obraz. Eşti o fată 
bună și știu că ai făcut ceea ce ai crezut că trebuie să faci. Dar 
nu suport să fiu în spaţiul ăsta steril lipsit de aer. Am nevoie 
de aer proaspăt. 

— Doar nu te așteptai să ieşi de aici în aceeași zi în care ai 
venit? argumentă ea răbdătoare. Ai avut un atac de inimă și... 

— Unul ușor, o contrazise el. Chiar foarte ușor. 

— Da, un avertisment, și sper că ai ascultat ce a spus 
doctorul. Va trebui să te operezi, știi, nu? După ce te vei 
înzdrăveni... 

— Eva spune că Josh te duce la o petrecere diseară, o 
întrerupse el întenţionat. Sună a distractie. 

— Oh, planurile s-au contramandat, spuse Katie cu 
oarecare ușurare în glas. Prietenul lui Josh a hotărât că era 
timpul pentru excursia lor la Acapulco, așa că au plecat, dar 
n-are importanţă. Este petrecerea Aliei Alament și nu prea 
sunt interesată. 

— Dar este nevoie să cunoşti lume, insistă tatăl ei. Josh n-ar 
fi trebuit să dispară așa, după ce a promis că te duce. 

— Este foarte bine așa. 

— Ce părere ai despre el? întrebă Sean privind-o cercetător. 
Îţi place? 

— Oricine trebuie să-l placă pe Josh, răspunse ea cinstit. 
Este atât de plin de viaţă. 

— Dar îl placi într-un mod special? întrebă Sean luându-i 
mâna micuță. Vreau să spun, ești atrasă de el? Cred că este 
atras de tine. Ştiu că este un pic cam șmecheraș, dar când se 
va hotărî să se aşeze la casa lui... 

— Faci pe peţitorul, tăticule? zâmbi Katie. Dacă-i așa, mi-e 
teamă că-ţi pierzi timpul. Josh nu se va așeza curând și în afară 
de asta, am un logodnic. Ai uitat? 

Sean se strâmbă, dezamăgit. 

— N-am uitat, dar Josh rămâne un tânăr drăguţ și... se opri 
brusc şi se uită peste ea, apoi gesticulă. Intră, intră, Justin. Ai 
putea fi răspunsul la problema lui Katie. Josh a plecat la 
Acapulco după ce i-a promis s-o ducă la o petrecere diseară. 
Dar o s-o însoţeşti tu, nu-i așa? Este petrecerea fetei lui 
Alament și sunt sigur că tu te duci oricum. 

Jenată, Katie scutură din cap, uitându-se la Justin care se 
oprise să stea lângă scaunul ei. 

— Dar nu vreau să incomodez... 

— Petrecerea este aici în Agadâr, nu? îl întrebă Sean pe 
tânăr. Va fi ușor pentru tine s-o iei pe Katie de la hotelul unde 
stă cu mama ta. Nu te-ar deranja? 

— Sigur că nu, spuse Justin. Nu mă deranjează deloc să te 
iau, Katie. 

Detectând ceva se semăna a șovăială în vocea lui, ea își feri 
ochii în grabă, uitându-se în podea, cu obrajii roșii de 
umilință. După ce Alia îi găsise împreună în biroul lui, în acea 
noapte, el nu voia să complice situaţia sosind la petrecere cu 
ea, iar ea nu voia să se simtă obligat s-o ia. 

— Chiar nu vreau să merg, tăticule, murmură ea. Ţi-am spus 
asta. Nu trebuie să-l deranjăm pe Justin să vină la hotel după 
mine. 

— Dar ai nevoie să ieși și să te distrezi, spuse Sean ferm, cu 
o licărire ciudată în ochi. Și Justin a spus că nu-l deranjează. 

— Ştiu, dar... 

— Vin după tine la ora opt, interveni Justin, punând capăt 
discuţiei și străpungând-o cu privirea când îl privi plină de 
regret. Şi acum că totul este stabilit, vreau să discut afaceri cu 
tine, Sean, dacă te simţi în stare. Este vorba de contractul 
nostru cu distribuitorul pentru următoarea recoltă. 

Următoarele câteva minute, când cei doi bărbaţi discutară 
afaceri, Katie stătu ţeapănă pe scaun, dorindu-și ca tatăl ei să 
n-o fi pus într-o situaţie atât de neplăcută. Era ușor să-și ima- 
gineze reacţia Aliei când Justin va apărea cu ea diseară și Katie 
gemu în sinea ei la gândul serii mizerabile care o aștepta. 

— Ne vedem diseară, spuse Justin mai târziu, când îl părăsi 
pe Sean și trecu pe lângă scaunul ei. Ora opt. 

Zâmbind slab, ea îl privi. 

— Voi fi gata. Dar nu de bună voie, adăugă în gând. 

Apoi el încuviință din cap și plecă, iar Katie oftă descurajată. 


ACOLO UNDE ÎȚI ESTE INIMA 79 


— De ce? întrebă Sean, încruntându-se ușor. Și de ce pari 
aşa nefericită? 

— Nu cred că Justin chiar vrea să mă târâie după el diseară, 
răspunse ea candidă. Și nu vreau să fiu o povară pentru el. 

— Sunt sigur că te înșeli. De ce n-ar vrea să te ia cu el? Te 
place, nu-i așa? Şi tu-l placi pe el. 

— Da, bâigui ea, nevrând să-i arate cât de mult îi plăcea. Dar 
nu vreau să-l incomodez ținându-mă după el la o petrecere.. 

— Ce prostie! Sunt convins că nu-l vei incomoda deloc, 
spuse Sean, apoi o privi din nou cu o sclipire speculativă în 
ochi, mângâindu-și gânditor bărbia. Justin este un tânăr de 
calitate, ştii. Serios, inteligent, şi-mi închipui că femeile îl 
găsesc foarte atrăgător. Este un pic cam mare pentru tine, 
bineînţeles, dar dacă nu te interesează Josh... 

— Eşti un peţitor incorigibil, chicoti Katie, scuturându-i 
mâna. Dar în privința lui Justin și a mea îţi faci vise. El mă 
tachinează de parcă aș fi un copil, așa că sunt sigură că așa 
crede despre mine. 

— Da? medită tatăl ei, bătând-o pe obraz. Asta-i foarte 
interesant, fiindcă se întâmplă să știu că o tânără copilăroasă 
este foarte interesantă pentru un bărbat. 

— Nu știu, replică ea gânditoare. Nu-mi pot imagina cum o 
fetiță simplă ar putea fi interesantă pentru un bărbat când 
există femei ca Alia Alament roind în jurul lui. 

— N-ai înțelege. Tu nu ești bărbat. 

— Cel puţin am fost de acord asupra unui lucru astăzi, 
spuse ea râzând până când privirea tatălui ei deveni 
suspicioasă. Oh, nu, la ce te gândești acum? 

— Mă gândesc că este foarte interesant că n-ai vorbit despre 
logodnicul tău când am sugerat că Justin ar fi un bărbat 
potrivit pentru tine. Când ţi-am sugerat același lucru despre 
Josh, mi-ai spus imediat că ești logodită. Nu crezi că și asta 

este interesant, Katie? Poate că atunci când discuţia se referă 
la Justin, pur și simplu nu te mai gândești la acest Harold și 
mai nu ştiu cum. 

— Mă gândesc întotdeauna la Harold, minţi ea, ferindu-și 
privirea și dorindu-și ca el să nu fi moştenit de la mama sa 
atâta perspicacitate. Ar trebui, nu crezi? În fond, este bărbatul 
cu care urmează să mă căsătoresc. 

— Eşti sigură? întrebă el. Încep să am îndoieli. 

Katie se foi pe scaun, punându-și geanta pe umăr. 

— Mă duc să-ţi cumpăr cărți acum, murmură ea, 
simțindu-se prea expusă sub privirea lui cunoscătoare. Mă 
întorc repede. 

— Katie, copilă, n-am vrut să te supăr, spuse Sean sincer, 
prinzându-i mâna. Cred că n-ar trebui să sper să rămâi aici 
permanent. Ai viaţa ta în San Francisco. Dar mă întreb dacă cel 
puţin te-ai gândi să stai puţin mai mult decât ţi-ai planificat? 
Două sau trei săptămâni, poate, în timp ce eu mă voi 
recupera? 

— Bineînţeles că voi sta. Nu vrebuie să mă gândesc la asta; 
se aplecă și-l sărută pe obraz. Voi sta atâta timp cât ai nevoie 
de mine. 

— Poate că-ţi trebuie mai mult timp să te gândești la asta, o 
avertiză el. N-ar trebui să scrii la școala unde lucrezi și să le 
ceri să-ţi păstreze postul mai multă vreme? 

— Cred că o voi face, încă vreo câteva săptămâni de aici 
încolo, spuse ea, apoi ridică din umeri. Dar dacă nu, voi găsi 
o altă slujbă. Sunt o secretară medicală foarte bună. 

— Şi acest Harold al tău? Crezi că va fi deranjat că stai mai 
mult? 

— Sunt sigură că-l pot face să înţeleagă, minţi Katie, fără a 
ezita când făcu alegerea între tată și logodnic. Și deși era 
sigură că Harold n-ar înţelege deloc, chiar nu-i păsa. 

La șapte și jumătate seara, Katie era gata și aștepta ca Justin 
să vină după ea. Se uita frecvent la ceas în timp ce măsura în 
lung şi-n lat camera din apartamentul hotelului pe care-l 
împărțea cu cu Eva. Luptându-se cu dorinţa de a-și roade 
unghiile, se opri în faţa oglinzii. Işi cercetă decolteul adânc de 
la spatele rochiei de seară din mătase albastră, pe care și-o 
cumpărase dintr-un impuls, în acea după-amiază. Scandalos 
de scumpă, o impresionase fiindcă nu mai îmbrăcase așa ceva 
niciodată și, mai important, fiindcă o făcea să pară mai în 
vârstă. Stilul era simplu. Corsajul strâmt se mula pe sânii ei 
rotunzi, iar șlițurile provocatoare ajungeau până la jumătatea 
coapselor. Abia se recunoștea. Părul îi era dat spre spate la 
tâmple de doi piepteni de aur, căzând ca un văl de mătase 
peste umeri. 

— Să vedem ce o să mai spună Alia despre „micuţă”, spuse 
ea triumfătoare imaginii din oglindă. 

Se învârti în fața oglinzii, apoi se opri, întrebându-se de ce 
se simţea atât de ciudat de liberă. N-avea nici un motiv. In 
cursul zilei fusese forțată să meargă la o petrecere la care 
n-avea nici un chef să se ducă, se simţise obligată să-i facă o 
promisiune tatălui ei care s-ar fi putut s-o facă să-și piardă 
slujba și logodnicul. Nu, nu fusese în controlul propriului 
destin astăzi și totuși, se simțea euforică și o apucase o 
nerăbdare bruscă să-i demonstreze Aliei că nu era prostuţa pe 
care o credea. 

În timp ce-și studia în oglindă tenul fără nici un defect, Eva 
ciocăni și intră în cameră, oprindu-se mirată. 

— Katie, arăţi fabulos! spuse ea cu sinceritate. Acest albastru 
este culoarea perfectă pentru tine. 

— Șliţurile nu sunt prea adânci? întrebă Katie, netezindu-și 
fusta cu mâna. Nu crezi că arăt cam exagerat? 

— Nu cred că este posibil să fii exagerat îmbrăcată la o 
petrecere a Aliei, spuse Eva sec. Apoi, este o rochie foarte 
elegantă și suficient de simplă pentru trupul tău subțire. 

Dar ce va gândi Justin despre asta? se întrebă Katie 
involuntar, apoi înghiţi nervos când auzi ciocănitul lui Justin 
la ușa, apartamentului. 

— Imi închipui că este Justin, spuse Eva întorcându-se să 
părăsească dormitorul. O să-i spun că ești aproape gata. 

— Incă cinci minute, strigă Katie după mama ei vitregă. 

Își pieptănă părul, fără a fi necesar, până începu să lucească 
la lumina candelabrului de cristal. Işi puse rujul și pieptenul 
în geantă, apoi se examină din nou în oglindă. Dintr-o dată își 
dori să nu-și fi cumpărat rochia. Dar știind că era prea târziu 
să se răzgândească, inspiră adânc și deschise ușa spre salonaș. 

Justin, care ducea un pahar la gură, se opri o fracțiune de 
secundă și o examină pe Katie din cap până-n picioare, apoi 
sorbi din pahar. 

— Ce spui de noua noastră Katie? întrebă mama lui de pe 
sofa. Nu arată drăguţ? 

El încuviință din cap, privirea lui întârziind pe picioarele 
expuse ale fetei, când aceasta se așeză în grabă lângă Eva. 

— Arăţi foarte bine, Katie, răspunse el cu o oarecare 
rezervă. Dar nu înţeleg de ce a trebuit să-ţi schimbi imaginea. 

Katie își îndreptă spinarea și capul. Era evident că nu era 
de acord cu noua ei înfățișare. N-ar înţelege că dorea ca Alia 
să se minuneze de ea. 

Dezamăgită de lipsa lui de entuziasm, Katie hotărî să fie la 
fel de distantă ca el. Se ridică în picioare. 

— Poate ar trebui să plecăm, spuse ea plat, aranjându-și în 
jurul umerilor șalul de dantelă neagră al Evei. Sunt sigură că 
ești nerăbdător să ajungi la petrecere. 


ACOLO UNDE ÎȚI ESTE INIMA 83 


— Ca și tine, îmi închipui, răspunse el conducând-o spre 
ușă. Noapte bună, mamă. 

— Dacă veniţi târziu, de ce nu rămâi aici la noapte, Justin? 
sugeră Eva. Katie poate folosi patul în plus din camera mea, 
iar tu te poţi culca într-al ei. Apoi pleci la drum mâine, după o 
bună noapte de somn. 

— Vom vedea, fu răspunsul lui neangajant. 

Și acestea fură ultimele cuvinte pe care le pronunţă în 
următoarele zece minute, când mașina fu condusă de-a lungul 
coastei spre partea de sud a orașului Agadâr. Ea era prea 
mândră pentru a iniţia o conversaţie. N-avea de gând să-l 
plictisească vorbind, când el era deja iritat că trebuia s-o ducă 
la petrecere. Dacă el nu începea o discuţie, nici ea nu-i va 
vorbi tot restul serii. 

— Am ajuns, spuse el în cele din urmă, intrând pe o alee ce 
ducea la o casă luminată festiv, cu vederea spre mare. 

— Asta este casa Aliei? întrebă Katie surprinsă. Josh mi-a 
spus că locuieşte într-un apartament. 

— A locuit până acum o săptămână, când tatăl ei i-a dat 
această casă ca dar pentru ziua ei de naștere. 

— Şi eu care credeam că un aparat stereo era un cadou 
scandalos de scump pentru un astfel de eveniment, mormăi 
Katie, apoi căzu pradă curiozităţii. Credeam că femeile 
marocane încă poartă văluri şi sunt ţinute ascunse în spatele 
zidurilor înalte. Nu este neobișnuit ca Alia să se bucure de 
atâta libertate? 

— Foarte neobișnuit. Mai puţin printre bogaţi, mai ales dacă 
unul dintre părinți nu este marocan, zâmbi Justin pieziș. In 
afară de asta, Alia este unicul copil și când a hotărât să devină 
o femeie ultraliberală, părinţii ei s-au supus, ca de obicei. 

— Presupun că este obișnuită să primească tot ce dorește, 
comentă Katie după ce el ieșise din mașină și venise s-o ajute. 
Sau aproape orice. 

— Ai dreptate, spuse el, luându-i mâna s-o însoţească de-a 
lungul aleii pietruite. Este învățată să primească orice dorește. 

Și acum te vrea pe tine, se gândi Katie, privindu-l cu coada 
ochiului. Într-un fel, nu și-l imagina ca soț al Aliei, răsfăţând-o 
la fel ca părinţii ei, dar bineînţeles că nu era treaba ei. 
Încercând să alunge astfel de gânduri, stătu cu el în faţa ușii 
de la intrare, inspirând mirosul de iasomie și briză sărată. 

Uşa se deschise imediat și un servitor se înclină 
ceremonios. Când îi conduse prin vestibulul mobilat elegant, 
nervozitatea lui Katie crescu și mai mult când văzu mulțimea 
din patio. Propria ei rochie i se păru sărăcăcioasă în 
comparaţie cu toaletele celorlalte femei. Și chiar era tentată să 
se întoarcă la mașină când o văzu pe Alia, într-o rochie de 
lame auriu, care-i scotea în evidență fiecare formă, stând lângă 
o plantă ornamentală. 

Era prea târziu să se mai retragă. Alia veni spre Justin cu un 
zâmbet larg pe faţă, dar când îi văzu însoţitoarea, zâmbetul păli. 

— Justin, dragule, mă bucur mult că ești aici, spuse ea 
agățându-i-se de braţ. Bine ai venit în casa mea, domnișoară... 
ăă... dădu ea din cap în direcţia lui Katie. 

— O'Shea, adăugă Justin. Katie planificase să vină aici cu 
Josh, dar el și prietenul lui s-au dus la Acapulco așa că... 

— Te-ai oferit tu s-o însoțeşti, îl întrerupse Alia cu un 
zâmbet fals. Ce cavaler ești, Justin, gata să vii în ajutorul 
oricărui suflet nefericit. 

Scârbită de grosolănia femeii, Katie se uită în altă parte, 
întrebându-se cum va îndura următoarele ore. Multimea de 
aici nu era genul ei. Un grup de tineri deșuchiaţi, cânta cât 
puteau de tare, ceea ce o făcu să regrete că nu-și luase dopuri 
de pus în urechi. Restul celor prezenţi erau departe de 
statutul ei social și n-ar fi putut avea nimic în comun cu ei. Din 
nefericire, asta n-o descurajă pe Alia. 

— Oh, uite-l pe Teddy, se entuziasmă ea împingându-l pe 
tânărul musculos către ea. Ţi-ai exprimat interesul de a-l 
cunoaște la petrecerea lui Justin, domnişoară O'Shea. 

— Nu, din câte îmi amintesc, spuse Katie repede, 
reprimându-și un fior. Dumneata te-ai oferit să mi-l prezinti. 

— Sunt sigură că la cerere, minţi Alia, apoi îi zâmbi 
seducător lui Justin. Teddy se va întreține cu domnișoara 
O'Shea și tu vino să vorbeşti cu Scooter. Vrea să discute ceva 
cu tine. 

Un minut mai târziu, Katie fu lăsată singură cu cel mai 
plicticos om din lume. Teddy Foster avea acea expresie goală 
şi zâmbet tâmp care arătau că se consideră irezistibil sexului 
opus. Ochii lui albaștri spălăciţi o cercetară din cap până-n 
picioare, apoi se sprijini de o coloană părând s-o găsească 
satisfăcătoare. 

— Te-am mai văzut înainte? întrebă el alene, aruncându-i un 
zâmbet slab. Poate a fost anul trecut, la Malibu. Ai fost acolo la 
întrecerea anuală a culturiştilor? 

— Nu, scutură Katie din cap, înăbușindu-și un căscat. 

— Păcat. Mare competiţie, o informă el. Am avut gripă cu o 
săptămână înainte așa că m-am clasat al doilea. Dar voi învinge 
anul acesta, așa spun toți. 

— Drăguţ, murmură ea absentă, încercând să-l localizeze pe 
Justin în mulțime și nereușind, își îndreptă atenţia din nou 
spre Teddy. Ce faci exact la aceste concursuri? 

— Adică n-ai fost la nici unul? exclamă el, îngrozit de 
ignoranța ei. Locuieşti în California și n-ai fost la nici unul? 

— Rușinos, nu? 

— Ai pierdut mult, drăguţo, o informă el cu seriozitate. O 
să-ți explic pe scurt ce înseamnă body building. 

N-a fost suficient de scurt. Vreme de o oră și jumătate, 
capul lui Katie începu s-o doară la sunetul vocii lui. Toată 

vorbăria lui despre bicepși și tricepși o plictisi de moarte. 
Ocupaţia celor care-și aranjau corpul prin exerciţii fizice i se 
părea lipsită de sens și caracteristică doar celor care n-aveau 
nici o altă preocupare. 

— Hai să mergem în camera mea, îi șopti el la ureche, într-un 
mod sugestiv, după ce se oprise din trăncăneala neroadă. 
Să-ţi arăt câteva trofee pe care le-am câștigat. 

— Le cari cu tine peste tot? întrebă Katie, fără prea multă 
surprindere. Oriunde te duci? 

— De ce nu? În special femeilor le place să le vadă. Hai vino! 
Stau într-una dintre camerele de oaspeţi ale Aliei, foarte 
intimă. 

— N-ai şi nişte gravuri pe care ai vrea să mi le arăţi? întrebă 
Katie, fără a-și ascunde sarcasmul. 

— Gravuri? întrebă el nedumerit. Ce vrei să spui? 

— N-are importanţă, oftă Katie. 

— Hai, vii? insistă el, plimbându-și mâna pe braţul ei gol. Nu 
în fiecare zi o fată are ocazia să vadă o colecţie de trofee ca a mea. 

— Cred că voi rata ocazia, spuse ea. Poate altă dată. 

Pe moment, el o privi năuc de parcă își pierduse minţile, 
apoi dându-și seama că tocmai fusese refuzat, se înnegri de 
mânie. Ridicându-se de pe banca pe care stătuseră, în ochii lui 
lipsiți de viaţă apăru ceva asemănător cu surprinderea. 

— N-ai decât, bombăni el. Să nu dai vina pe mine dacă mai 
târziu o să-ţi pară rău că n-ai mers. 

Voi încerca să nu mă sinucid, vru ea să strige după el când 
se îndepărtă plin de sine. Dar hotări că nu merită să-și 
răcească gura de pomană. Își privi ceasul și se întrebă cât de 
mult va mai vrea Justin să stea. Uitându-se prin patio, îl văzu 
cu Alia agățată de braţul lui, înconjurați de câţiva oaspeţi, 
vorbind fiecare mai tare ca celălalt și consideră că nu este 
cazul să se amestece. 

Resemnându-se cu încă vreo câteva ore de plictiseală 
totală, urcă scara de piatră care ducea la grădina de pe 
acoperiș. Cu excepția unui cuplu îmbrățișat în spatele unui 
palmier în ghiveci, terasa era pustie. Oftând ușurată, Katie se 
sprijini de balustrada de piatră și se uită la valurile care loveau 
țărmul stâncos. Cerul era presărat cu stele și briza îi adia uşor 
printre firicelele de păr de la tâmple. Aici era hotărâtă să stea 
până când Justin se va decide să plece. Cel puţin aici era pace 
și muzica asurzitoare din patio se auzea înfundat. Masându-și 
fruntea pentru a-și uşura durerea, închise ochii, dar îi deschise 
din nou când degete puternice îi prinseră mijlocelul subţire. 

— Ce s-a întâmplat, Katie? întrebă Justin, atât de aproape 
încât răsuflarea lui caldă îi atinse umerii. Arăţi obosită. 

— Bănuiesc că sunt, murmură ea, luptându-se cu dorința de 
a-și lipi spatele de el și când Justin își puse mâinile pe parapet de 
fiecare parte a ei, se întoarse în cercul braţelor lui, uitându-se cu 
răsuflarea tăiată cum silueta lui se contura la lumina slabă ce 
venea din patio... De fapt, am o mică durere de cap. 

— Mmm, poate ar trebui să plecăm, șopti el, strecurându-și 
degetele în părul ei și masându-i tâmplele. O bună noapte de 
somn te va face să te simţi mai bine. Hai, te duc înapoi la 
hotel. 

— Oh, dar tu nu vrei încă să pleci, protestă ea slab. De ce 
nu telefonezi după un taxi? Așa poţi rămâne cât de mult 
dorești. 

— Prostii. Eu te-am adus, eu te duc înapoi la hotel. 

Fără să mai stea pe gânduri, îi înconjură mijlocul cu brațul, 
conducând-o spre scări, dar înainte de a face primul pas, 
apăru Alia, cu graţia unei regine. Și când ajunse în dreptul lor, 
o măsură pe Katie cu o privire plină de superioritate. 

— S-a întâmplat ceva, domnişoară... ăăă... O'Shea? întrebă 
ea pe un ton ce arăta că nu-i păsa. Te simţi prost? Unde o duci, 

Justin, dragă? Sugerez să se ducă în dormitorul mic din aripa 
de sud. Nu este ocupat şi se poate întinde dacă vrea. 

— Pe Katie o doare capul, Alia, îi explică el. Cred că ar fi mai 
bine pentru ea s-o duc înapoi la hotel. 

— Dar nu poți pleca încă! Este doar ora unu. Petrecerea 
abia începe, protestă Alia cu vehemență. Dacă trebuie să 
plece, pot chema un taxi sau să-i împrumut jaguarul meu lui 
Teddy s-o conducă. 

— Un taxi, te rog, rosti Katie repede, îngrozită la gândul de 
a-l mai suporta pe Teddy. Nu... nu vreau să provoc nici un 
deranj. 

— Bine, chem un taxi să vină să te ia, spuse Alia, apoi se 
încruntă când Justin scutură din cap. Nu? 

— O duc eu înapoi pe Katie, replică acesta cu fermitate, 
luând-o spre scări. Ea consideră că taximetriștii de aici sunt 
cam zăpăciți. 

— Atunci ar trebui să se întoarcă la San Francisco, răbufni 
femeia mai matură, luându-i brațul lui Justin. Hai, dragă, de 
ce să-ţi distrugi seara fiindcă ea pretinde că are o durere de 
cap? 

— Eu am adus-o aici, Alia, și eu o duc acasă, răspunse el cu 
o ușoară iritare în glas. Dacă ne scuzi... 

— Te rog, nu pleca din cauza mea, interveni Katie. Voi fi 
bucuroasă să iau un taxi. 

— Ba n-o să iei, rosti el ferm, întărindu-și strânsoarea din 
jurul mijlocului ei. Incetează să mai faci pe fetița încăpățânată 
Şi vino! 

O conduse pe primele trepte. 

— Te întorci după ce o lași la hotel? strigă Alia după el din 
capul scărilor. Da, dragule? 

— O să mai vedem, replică el fără să se uite înapoi. Dar dacă 
nu mă întorc, mulțumesc că ne-ai invitat. 

— Data viitoare ia o babysitter pentru copil, în loc s-o târâi 
după tine, spuse ea veninoasă. Dacă voiam copii la petrecerile 
mele, îi invitam eu singură, te asigur. 

Când Justin o însoţi prin patio, spre vestibulul de la intrare 
și afară din casă, ea îl simţea observând-o și în cele din urmă 
îi zâmbi, scuzându-se. 

— Imi pare rău să fiu așa o catastrofă. 

— Stai liniștită şi ai grijă să-ți treacă acea durere de cap, 
mormăi el. Și pentru Dumnezeu, nu te mai scuza. 

Tonul lui neobișnuit de aspru o făcu să-i dea lacirmile și 
privi fără să vadă prin fereastră, când el se așeză la volan. 

Nimic n-ar fi putut s-o convingă să rupă tăcerea încordată 
care-i însoţi tot drumul. Nici el nu făcu vreun efort să înceapă 
o conversaţie până când parcă în garajul subteran al hotelului, 
apoi luară liftul până la etajul șapte. Nici în apartament nu 
spuse nimic când îi luă șalul de pe umeri. 

— Vrei să foloseşti camera mea în noaptea aceasta? întrebă 
ea în cele din urmă, fără a-i întâlni privirea. Nu trebuie să-mi 
iau decât cămașa de noapte şi periuta de dinți. 

— Cred că da, mormăi el fără entuziasm. Dar mai întâi, cred 
că am să cobor la bar să beau ceva. 

Zâmbind vag, ea trecu pe lângă el în drum spre dormitorul ei. 

— Nu-i nevoie să minţi că te duci la bar. Nu-mi vei răni 
sentimentele dacă te întorci la petrecere. 

Din doi pași, el fu lângă ea prinzându-i brațul și întorcând-o 
cu faţa la el. 

— Nu te mint, Katie, spuse el posomorât. Dacă aș avea de 
gând să mă întorc, aş spune-o. Dacă vrei să ştii adevărul, 
n-aveam intenţia să mă duc astă-seară deloc la Alia, până când 
nu m-a rugat tatăl tău să te iau. 

— Dacă spui așa, mormăi ea neîncrezătoare și încercând să 
se elibereze, dar renunțând când văzu că n-are nici o şansă de 

reușită. Dar nu-mi pot imagina un bărbat care să refuze o 
invitaţie de la Alia. In fond, îti oferea mai mult decât băutură 
și dans când ţi-a cerut să te întorci. 

— Sună a gelozie, şopti el, prinzându-i mijlocul cu mâini 
puternice. 

— Nu. Acum dă-mi drumul să-mi pot lua cămașa de noapte, 
murmură ea evaziv. Sunt obosită. 

EI încuviință din cap, mâinile lui căzând încet, aproape cu 
ezitare, de pe mijlocul ei. 

— Bine, inocente niña, fugi în pat și ascunde-ţi capul sub 
pernă. 

Pufnind nerăbdătaore, Katie se grăbi în baia alăturată, luă 
periuța de dinţi, apoi fugi înapoi spre dulapul de mahon, 
după cămașă, conștientă că el îi urmărea orice mișcare. Când 
trecu pe lângă el, cămașa de noapte căzu la picioarele lui. 

Ridicând-o, i-o întinse ţinând-o de breteluțele subțiri, 
zâmbind când ea se înroşi şi i-o smulse din mână. 

— Coton alb cu broderie de boboci de trandafiri. Da, acesta 
este mai mult stilul tău. 

— Asta-i părerea ta, spuse ea înțepată. Și nu trebuie să te 
repeti. Am înţeles mesajul înainte de a pleca la petrecerea din 
seara aceasta. Gândeai că arăt prosteşte în această rochie, ca şi 
cum aș încerca să fiu ceea ce nu sunt. 

Când se încordă la cuvintele ei, fu copleșită de o senzaţie 
de pericol, de o ameninţare potenţială ce emana din fiecare 
fibră a trupului lui. Când o prinse fără nici un avertisment și o 
strânse lângă el, scoase un oftat înfricoșat. Acum el își scosese 
cravata. Cămașa îi era descheiată la câţiva nasturi, lăsând la 
vedere pieptul bronzat și când îl privi în adâncul ochilor 
căprui, umbriţi de gene lungi, fu învăluită de o senzualitate 
puternică. Brusc, recunoscu pasiunea care mocnea în el și 
care ameninţa s-o înghită. li cercetă fața pentru a descoperi 

vreo urmă de blândeţe, aşa cum mai văzuse altădată, dar 
negăsind nimic, scoase un protest înăbușit şi încercă să se 
tragă înapoi. 

— Deci începi să întelegi până la urmă, Katie? murmură el, 
mâna de pe şoldurile ei apăsând-o nemilos peste coapsele lui 
ca s-o forţeze să-i recunoască manifestarea dorinţei. Am fost 
blând cu tine fiindcă ești atât de nevinovată, dar trebuie să știi 
că orice bărbat are o limită în a-și păstra controlul. Mi-a fost 
destul de greu înainte de a-mi reaminti că ești virgină. Acum 
este aproape imposibil, când porti o rochie sexy ca cea pe care 
o ai. 

Știind din instinct că nu glumea, Katie simţi cum i se 
înmoaie picioarele. 

— Dar... 

— Spun că n-ar trebui să te joci cu mine, șopti el cu ochi 
plini de dorință. Dacă te joci, nu sunt responsabil de 
consecinţe. Mâine dimineaţă s-ar putea să regret că ţi-am luat 
nevinovăția, dar în aceste momente, te asigur, nimic n-ar 
conta decât să-ţi ofer plăcere și să-mi ofer și mie. Așa se 
întâmplă între un bărbat și o femeie, Katie și cred că este 
timpul să-ţi dai seama de asta. 

Ea înghiți cu greutate, stârnită de cuvintele lui dar și 
înfricoşată. 

— Justin, eu... tu... 

— Du-te la culcare, Katie, îi ordonă el, lăsând-o abrupt, cu 
un zâmbet indulgent. Ti-am făcut destulă educaţie sexuală 
pentru o noapte. 

Ascultând automat, ea se duse la ușă, ezită, apoi se întoarse 
dintr-un impuls irezistibil, să-l întrebe: 

— Tot... tot mai pleci? 

— Pentru un pahar? zâmbi el pieziș. Da. Cred că va fi 
necesar acum, dacă vreau să mai pot dormi. 

— Mă îndoiesc că ai dormi prea mult la casa Aliei, îl provocă 
ea, vrând să ştie dacă se întoarce acolo. Dar sunt sigură că ea 
ar fi prea bucuroasă să-ţi satisfacă toate... 

— Dorinţele trupești? completă el ironic. Da, bănuiesc că ar 
face-o, așa că poate mă voi duce. Ai vreo obiecţie? 

— Sigur că nu, ripostă Katie cu răceală. Nu este treaba mea 
ce faci. 

— Atunci, de ce ai întrebat dacă plec? se interesă el, cu o 
scânteie de amuzament în ochi. 

Dar când ea dădu din umeri și-și umezi nervoasă buzele 
uscate cu vârful limbii, amuzamentul lui dispăru și porni către 
ea, mișcându-se ca o felină ce se îndreaptă asupra pradei. 

— Te sfătuiesc să ieşi de aici şi să intri în camera mamei 
mele, o avertiză el cu o voce îngrijorător de calmă, înainte de 
a mă răzgândi și a te duce în pat cu mine. 

Ținându-și respiraţia, ea făcu stânga-mprejur și zbură prin 
salonaș, simțindu-se în siguranță doar când puse mâna pe 
clanța de la ușa Evei. Când auzi râsul lui Justin care o urmărea, 
se uită fără să vrea peste umăr și-l văzu observând-o 
triumfător, un zâmbet ciudat accentuându-i forma senzuală a 
buzelor. Împărțită între dorința de a-i arunca în cap cu ceva și 
a se azvârli în braţele lui pentru a descoperi care ar fi fost 
consecințele unei astfel de acțiuni, făcu pe lașa și nu făcu nici 
una, nici alta. În loc de asta, își ridică indignată bărbia și păși 
în camera Evei, închizând ușa acelui zâmbet tulburător. 


ACOLO UNDE ÎŢI ESTE INIMA 93 


Capitolul 7 


Zece zile mai târziu, Katie stătea în mijlocul patului 
uitându-se la scrisoarea lui Harold. Era răspunsul la anunţul ei 
că mai rămâne în Maroc încă trei săptămâni. Așa cum se 
așteptase, nu arătase nici o înclinaţie să înţeleagă poziţia în 
care se afla ea. Se dovedise incredibil de insensibil, spunându-i 
că era prea sentimentală față de un tată pe care nu-l cunoștea 
cu câteva săptămâni în urmă. Ceea ce o surprinsese și mai 
mult fusese ultimatumul cu care se încheia scrisoarea: „Ori vii 
acasă imediat, înainte de a-ţi pierde slujba, sau voi fi forțat să 
rup logodna noastră”. 

La început, când citi cuvintele, se uită la ele nevenindu-i să 
creadă, dar după o clipă, spre marea ei uimire, simţi o 
înclinare ciudată să râdă. Era imposibil să ţi-l imaginezi pe 
Harold dând un ultimatum cuiva și bănuia că maică-sa avea 
de-a face cu acesta. Și totuși, nu era de râs. După doi ani de 
plănuire a unui viitor cu Harold, nu era ușor pentru Katie să 
realizeze că putea pune capăt relaţiei refuzând pur și simplu 
să se întoarcă acasă. 

Dacă Harold ar fi scris un cuvânt de înţelegere, poate ar fi 
fost în stare să găsească un compromis care să satisfacă 
ambele părți, dar așa nu făcuse decât să-i stârnească 
încăpățânarea. Acum era hotărâtă să rămână în Maroc, dacă nu 
din alt motiv, numai ca să-i arate că n-are dreptul să-i spună ce 
ar trebui să facă sau nu. Era sigură că putea trăi şi fără el. 

Totuși, era ciudat să se întoarcă în San Francisco şi s-o ia de 
la început cu o nouă slujbă, fără acea veche relaţie cu Harold 
care-i dădea un sentiment de siguranță. 

— Asta-i tot ce a însemnat pentru mine? se întrebă ea dintr-o 
dată cu voce tare, simțindu-se curios de indiferentă la 
perspectiva de a-l pierde. 

Uimită de lipsa ei de sentimente, își trecu degetele prin păr 
și Oftă ușurată când auzi o ciocănitură în ușă. 

— Intră, strigă ea, ascunzând scrisoarea lui Harold sub 
pernă. 

— Te deranjez? întrebă Eva, împreunându-și mâinile într-un 
gest nervos ce nu-i era caracteristic și așezându-se pe 
marginea patului. Este vorba despre Sean — a plecat cu jeepul. 

— La plantație? exclamă Katie, îngrijorată. Dar a promis 
doctorului că nu se va duce la muncă cel puţin trei săptămâni. 

— Oh, a zis că vrea doar să iasă şi să vadă ce fac culegătorii, 
dar îl cunosc prea bine. Dacă va crede că ei se mișcă prea 
încet, se va urca într-un copac și va culege el însuși. 

— Poate ar trebui să mă duc după el, sugeră Katie, 
ridicându-se din pat pentru a-şi pune o pereche de blugi. A 
spus unde se duce? O pot înşeua pe Molly și plec într-acolo. 

— În nordul plantaţiei, dar mi-e teamă că-ti pierzi timpul, se 
strâmbă comic Eva. Urăsc să recunosc asta, dar tatăl tău nu 
prea ţine cont de femei. Nici chiar de tine, care ești fiica lui. 
Reușește să vrăjească orice femeie încât aceasta îl aprobă în 

ceea ce dorește să facă. Nu, nu cred că ai putea să-l convingi 
să se întoarcă acasă, dar Justin poate ar fi în stare. De obicei, 
Sean îl ascultă. 

Îmbrăcată deja în blugi și un tricou, Katie dădu din cap. 

— Atunci poate ar trebui să-i telefonezi lui Justin să-i spui ce 
s-a întâmplat. 

— I-am dat telefon, dar și el este plecat în nordul plantaţiei. 
Menajera lui, Fatima, n-a avut pe cine trimite cu un mesaj, 
zâmbi Eva fiicei sale vitrege, plină de speranţă. Sigur, du-te 
călare până acolo și spune-i depre Sean. 

Katie se întunecă la faţă și bâigui: 

— Pre... presupun că aș putea face acest lucru. 

— Dar nu prea vrei? întrebă Eva, încruntându-se ușor. Nu 
pari prea entuziasmată. 

— N-am vrut să dau această impresie, răspunse Katie, 
încercând să-şi ascundă teama din ochi. Mă voi duce. 

— Eşti sigură? insistă mama sa vitregă. S-a întâmplat ceva 
între fiul meu și tine? Am remarcat că n-a fost pe aici de când 
Sean a ieșit din spital. 

Observase și Katie asta și se întristase prea mult, după 
părerea ei. Dar că n-avea nici o dorință s-o vadă, ea n-avea 
decât să accepte acest fapt, dar acceptarea nu era prea ușoară. 
De la acea noapte din hotel, când văzuse că era capabil de o 
pasiune neînfrânată, tânjea să-l vadă și se dispreţuia pentru 
această dorinţă. Ştia că trebuia să înveţe să-şi controleze 
emoţiile când era vorba despre el. Era o copilărie prostească 
să simtă nevoia să se topească în braţele lui, ori de câte ori o 
atingea, doar pentru că era cel mai magnetic și viril bărbat pe 
care-l cunoscuse. 

Era timpul să înceapă să-și controleze această nebunie, se 
gândi ea. Se va duce să-l roage să vorbească tatălui ei, dar de 

această dată nu se va lăsa afectată de nimic din ceea ce va face 
sau va spune. În fond, avea douăzeci de ani și nu 
cincisprezece. Putea să se descurce cu calm și rațional cu orice 
bărbat, chiar și cu unul ca Justin, care era devastator de 
atrăgător. 

— Nu s-a întâmplat nimic între Justin şi mine, spuse Katie 
trăgându-și cizmele de călărie. Bănuiesc că n-a mai trecut pe 
aici fiindcă este foarte ocupat. 

— Poate, încuviinţă mama lui, nepărând prea convinsă. Aș 
putea să-i spun lui Armand să se ducă, dacă nu vrei să te 
duci tu. 

— Dar nu mă deranjează. 

— Îi vei spune că sunt îngrijiorată din cauza lui Sean care a 
ieșit în cea mai călduroasă parte a zilei. 

— O să-i spun cât eşti de îngrijorată, o asigură Katie. Sunt 
sigură că-l va convinge pe tăticul să se întoarcă. Nu te mai 
necăji. 

Totuși, peste cinci minute, când Armand o înșeua pe Molly, 
era și ea îngrijorată. Astăzi era mai cald ca de obicei și aerul era 
înăbușitor. Tatăl ei nu putuse alege o zi mai proastă să-l 
sfideze pe doctor. 

Plină de teamă, încălecă și o luă la galop. Un vânt fierbinte 
îi flutura părul pe umeri când călărea printre rândurile de 
copaci. Când Molly se opri la pâlcul de chiparoși, brațele lui 
Katie luceau de transpiratie. 

— Odihneşte-te, fetițo — o meriţi, îi spuse ea iepei, 
cufundându-și mâna în apă și răcorindu-și ceafa. 

Apoi, sări pe celălalt mal al pârâului şi o luă spre plantația 
cealaltă. Părăsind umbra copacilor și ieșind în soarele arzător, 
se uită cu ochii întredeschiși, dar nici urmă de Justin. Începu 
să realizeze acum cât de întinsă era plantaţia lui de nord. 

Fusese o nebunie să-și închipuie că l-ar găsi. Stând la îndoială 
dacă să-l mai caute sau să se întoarcă înapoi la Molly, zări 
strălucind ceva metalic printre frunze. 

Peste trei rânduri de pomi, lângă parapetul de piatră al 
canalului de irigație, descoperi două jeepuri parcate. Dar când 
se apropie nu văzu nici un conducător. Apoi, dintre ramurile 
a doi portocali, apăru un bărbat de vârstă mijlocie, negricios, 
care-i zâmbi prietenos. 

— Lucrezi pentru domnul Navarro? întrebă ea, venind în 
întâmpinarea acestuia. Ştii cumva unde este? 

— Si, señora, eu sunt Emanuel, administratorul domnului 
Navarro, o informă el politicos. Vi-l aduc imediat, dacă 
doriţi. 

— Te rog, spuse ea. Am ceva foarte important de discutat. 

Încuviințând din cap, Emanuel se duse la unul dintre cele 
două jeepuri și apăsă pe claxon de trei ori la rând. 

— Vine în un momento, señorita. Claxonul este semnalul. 

— Gracias, señor, îi multumi Katie, când acesta dispăru din 
nou printre copaci. 

Apoi se așeză în locul șoferului din cel mai apropiat jeep, 
proptindu-și coatele de volan și cuprinzându-și obrazul în 
mâini, așteptând ca Justin să apară. Zumzetul albinelor 
printre florile de portocal și căldura soarelui o făcură să 
ațipească și nu fu conștientă că se apropia cineva, până când 
o mână grea îi cobori pe umăr. Tresări, înălță capul și apăru 
acea accelerare a pulsului când întâlni ochii lui Justin și se 
pierdu în misterul privirii lui. Tuşi nervos, când el o ţintui 
punându-și o mână în spatele scaunului ei și cealaltă pe rama 
parbrizului. 

— Voiai să mă vezi? întrebă el cu acea voce joasă, cercetând-o 
din creștet până-n tălpi. S-a întâmplat ceva? 

— M-a trimis mama ta, izbucni Katie, trăgându-și tricoul 
peste şolduri și scoţându-și în evidență, fără să vrea, 
rotunjimea sânilor plini, iar când îi văzu privirea întârziind 
peste contururi, se înroși furioasă. Este vorba despre tata. A 
ieșit pe plantație, în ciuda a ceea ce a spus doctorul. Eva spera 
să te duci să-l cauţi şi să-l trimiţi acasă să se odihnească. 

— Sunt surprins că mama mea a putut să-l ţină departe de 
plantație atâta timp, comentă Justin cu calm. Ar fi trebuit să-l 
cunoască pe Sean până acum. Nu poate sta închis în casă, cu 
toată lumea cocoloșindu-l. 

În ochii lui Katie scăpără o lucire de resentiment. 

— Noi nu-l cocoloșim. Încercăm să vedem doar dacă 
respectă odihna de care are nevoie. 

— Katie, tatăl tău a fost întotdeauna un om foarte activ. Nu 
te poți aştepta ca acum să stea în patio și să tricoteze, doar 
pentru că inima nu-i este la fel de puternică precum era 
altădată. 

— Dar doctorul... 

— Un milion de doctori nu-l pot convinge să stea și să 
vegeteze și nu pot spune că-l învinuiesc, spuse Justin. Ce fel 
de viaţă ar fi pentru el, dacă ar ajunge în stadiul la care i-ar fi 
frică să se miște, din cauză că inima i-ar bate alandala? Nu este 
genul de om care să fie satisfăcut doar să supraviețuiască. El 
trebuie să trăiască. 

— Dar nu va mai trăi mult timp dacă umblă prin pretioasa 
lui plantație în cea mai caldă parte a zilei! exclamă ea încet, cu 
groaza oglindită în ochii turcoaz. Unica lui șansă este să se 
odihnească până când inima îi este suficient de puternică să 
facă operaţia de care este nevoie. 

— Dă-i o şansă să realizeze asta, Katie, murmură Justin 
cuprinzându-i faţa cu mâinile. Ai venit aici să-l convingi să se 

opereze, nu să-l târâi la spital contra voinţei lui. Fii mai 
răbdătoare. Va înţelege că n-are de ales decât să se opereze 
dacă vrea să ducă iarăși o viaţă normală. 

— Nu va avea ocazia să înțeleagă dacă se autodistruge pe 
plantație astăzi sau mâine sau ziua următoare, spuse ea 
insistent. Ştii cum este el. Nu poate privi cum alţii muncesc, 
dacă nu muncește și el. Pariez că este chiar acum pe o scară, 
culegând portocale. De aceea trebuie să te duci să vorbeşti cu 
el. Te rog. Dacă nu vrei s-o faci pentru mine, fă-o pentru 
mama ta. Și ea este foarte îngrijorată. 

— Katie, eu... oftă Justin. 

— N-ai de gând să te duci, așa-i? şopti ea cu reproș, şi-i dădu 
la o parte mâinile de pe faţă, ca să iasă din maşină. Bine. Uită 
asta. Îmi pare rău că te-am deranjat. 

— Katie, și tu şi mama reacționaţi peste măsură, declară el 
prinzând-o de talie când ea încercă să se îndepărteze. Tatăl tău 
este încăpățânat, dar nu este prost și nici nu s-ar sinucide. Nu 
cred că este suficient de nechibzuit să facă vreo muncă astăzi 
sau prea curând. Îmi închipui că stă la umbră și se uită la 
culegători cum lucrează. 

— Chiar așa crezi? murmură ea cu ezitare, când îl văzu pe 
Justin că încuviinţează. Poate ar trebui să văd cu ochii mei că 
nu se surmenează. Doar ca să fiu sigură. 

— Katie, ai încredere în mine, spuse Justin cu blândețe. Ai 
încredere în el. Ultimul lucru pe care-l vrea este să se sinucidă, 
mai ales acum când te-a regăsit. 

Teama pentru tatăl ei plus reacţia nehotărâtă faţă de 
ultimatumul lui Harold, o făcură să simtă nevoia de a plânge. 
Se întoarse cu spatele la Justin, nevrând să-i arate cât era de 
răvășită. 

Totuşi, el nu era un bărbat ușor de păcălit. Apropiindu-se 
de ea, îi ridică părul de pe umeri și începu să-i maseze ceafa, 
ușurându-i încordarea. 

— Ce altceva nu mai merge? șopti el, răsuflarea lui 
atingându-i pielea umedă și încălzită de la ceafă. Se vede că 
te-a necăjit și altceva. Harold? De aceea îţi tot răsucești pe 
deget inelul de la el, ca şi când nu te-ai hotărî dacă să-l scoţi 
sau nu? 

Era prea perspicace şi când realiză că era zadarnic să-l 
mintă, își lăsă braţele să-i cadă de o parte și de alta a corpului, 
fără să reziste când o întoarse cu faţa spre el. Nefiind în stare 
să-i întâlnească privirea, își pironi ochii asupra peticului de 
piele bronzată lăsat la vedere de gulerul desfăcut. Închise 
ochii pentru a ascunde dorinţa ridicolă de a-l atinge, dar care 
se intensifică atunci când el îi ridică fața cu degetul sub 
bărbie. 

— Uită-te la mine, Katie, îi ordonă el, apoi îi zâmbi agale 
când ea îl ascultă automat. Ce s-a întâmplat cu Harold? Poţi 
să-mi spui, fiindcă știu că s-a întâmplat ceva. 

— Dar cum de ştii? se miră ea, apoi dădu din umeri. Oh, 
n-are importanță. Există o mică problemă cu Harold, o 
neînțelegere doar. Sunt sigură că poate fi îndreptată. Nu vrea 
să stau aici mai mult decât am planificat. 

— Nu pot să spun că-l învinuiesc, remarcă surprinzător 
Justin. Nu cred că mi-aş lăsa logodnica să plece pentru câteva 
săptămâni fără mine, chiar dacă aș înţelege că este nevoie să 
fie cu tatăl ei. 

Katie zâmbi supărată. 

— Dar Harold nici măcar nu înţelege și este supărat pe 
mine. De fapt, mi-a scris că va rupe logodna dacă nu mă întorc 
în San Francisco săptămâna viitoare așa cum am spus. 


ACOLO UNDE ÎȚI ESTE INIMA 101 


— Şi? 

— Şi ce? 

— Ce ai de gând să faci? întrebă Justin, mângâindu-i obrazul 
cu degetul. Ai de gând să fugi la el ca să nu rupă logodna? 

— Cum aș putea? l-am promis tatei că voi rămâne. 

— Atunci presupun că-i vei trimite înapoi inelul lui Harold, 
nu-i așa? 

— Nu știu, mormăi ea indecisă, fixându-și privirea pe 
gropiţa fascinantă din obrazul lui. Suntem logodiţi de multă 
vreme. Pare o prostie s-o sfârşim așa brusc din cauza unei mici 
neînțelegeri. 

— Trimite-i inelul înapoi, Katie, șopti Justin, jucându-se cu 
părul ei. Ai fost prea mult timp logodită cu el. Dacă ai fi vrut 
să te măriţi, ai fi făcut-o până acum. Trimite-l înapoi. Nu este 
bărbatul potrivit pentru tine. 

Ea înlemni, dorindu-și să nu-i spună cum să-și aranjeze 
viaţa când nu-i păsa deloc de faptele ei. Dându-se înapoi, îl 
forță să-i dea drumul. 

— Nu sunt un copil și nu este nevoie să-mi spui ce să fac, 
spuse ea cu răceală. Pot să iau și singură decizii. Nu mă 
cunoști pe mine și nici pe Harold, așa că de unde ești sigur că 
nu este omul potrivit pentru mine? 

— Dar te cunosc pe tine, Katie, mult mai bine decât îţi dai 
seama, răspunse el cu o siguranţă calmă. Și știu că Harold nu 
va fi în stare să te facă fericită vreodată. Ai nevoie de ceva mai 
mult decât siguranță. Ai nevoie de pasiune și exaltare. Ai 
nevoie de un bărbat... 

— Nu-mi pasă în mod special ce crezi tu că am nevoie, 
bombăni ea cu mândrie, nemaivrând să audă nimic despre 
pasiune și exaltare, mai ales de la el. Ar trebui să știu mai bine 
decât oricine altcineva, așa că voi lua singură hotărârea în 

privința lui Harold, dacă nu te deranjează... și ridicându-și 
bărbia, trecu pe lângă el. Acum mă duc acasă. Îmi pare rău că 
te-am smuls de la treburile tale. A fost o greșeală. 

Plină de pică, nu se uită pe unde merge și, alunecându-i 
piciorul, înainte de a-și restabili echilibrul, căzu în mijlocul 
canalului de irigație, care la fund era plin de noroi. 

— La naiba! strigă ea furioasă, luptându-se să se ridice în 
picioare, înainte ca Justin să vină la marginea șanțului şi s-o 
vadă cum zăcea acolo. 

În graba de a se ridica, alunecă și căzu din nou, aterizând 
pe coate, în scopul de a-și proteja fața de a fi murdărită cu 
noroi. Era plină de mizerie și gemu când văzu picioarele lui 
Justin deasupra ei. 

— N-am nimic, mormăi ea, înainte de a fi întrebată. 

Îndepărtându-și părul de pe fată, se ridică, dar de data asta 
cu mai multă grijă și-l privi cum începe să râdă. 

— Pentru numele lui Dumnezeu, nu-ţi mai ating fața, o 
avertiză el, încercând să nu se mai amuze, dar fără prea mult 
succes. Te-ai mâzgălit toată pe faţă. 

În acel moment, l-ar fi strangulat cu plăcere, dar neavând 
această posibilitate, se uită la cizmele lui imaculate și în 
încercarea de a se scutura de murdărie, zâmbi satisfăcută că-i 
murdărise pantalonii kaki în această acţiune. 

— Stai liniştită, îi ordonă el, abia ascunzându-și râsul. Cobor 
şi te ajut să te speli. 

Indignată, îl urmări cum se îndreaptă spre o parte a 
malului, care era în pantă, și reuși să coboare mult mai demn 
decât o făcuse ea. Prea jenată pentru a-i întâlni privirea când 
venea spre ea, murmură: 

— O să-ţi distrugi cizmele. 

— Te asigur că au supraviețuit unor locuri mai murdare ca 
acesta, zise el, cu o urmă de râs încă în voce. Vino. Spală-ți 
noroiul de pe braţe, apoi o să-ţi torn eu pe blugi. 

Mâinile lui erau impersonale, când luă apă în căușul mâinii 
și o zvârli peste picioarele ei și îndepărtă excesul de noroi de 
pe blugii uzi. Dar, din nefericire, când termină, ea arăta la fel 
de murdară. Scuturând din cap, o cercetă şi apoi se încruntă 
când îi văzu zgârietura lungă de pe partea interioară a braţului. 

— Credeam că ai spus că n-ai nimic, spuse el aspru, 
prinzându-i încheietura mâinii pentru a examina tăietura mai 
de aproape. De ce nu mi-ai spus de asta? 

— N-am ştiut până când n-am curăţat noroiul, spuse ea 
jalnic. Dar nu este o rană periculoasă. Va fi în regulă. 

— Suficient de importantă ca să sângereze, o contrazise el. 
Ai nevoie imediată de un atiseptic. Apa aceasta nu este cea mai 
curată din lume. 

Urcă el primul și apoi o trase pe ea și, când ajunseră 
amândoi pe marginea canalului, Katie îi spuse: 

— O să pun ceva peste ea imediat ce ajung acasă. 

— Vom merge acasă la mine, o anunţă el, grăbind-o spre 
jeep. Este mai aproape. 

— Dar nu vreau să merg la tine acasă, protestă ea, oprindu-se 
și refuzând să meargă. Vreau mai întâi să fac o baie. După 
aceea voi pune antiseptic pe rană. 

Maxilarele lui Justin se strânseră în timp ce degetele i se 
înfigeau în carnea mâinii ei. 

— Nu fi așa încăpăţânată. Poţi să faci baie la mine. 

— Nu, se opuse ea. Nu voi merge acolo arătând așa. 

— Pentru Dumnezeu, Katie, fii rezonabilă. Molly este aici? 
oftă el iritat. Dacă te-ai apropia de ea acum, nu te-ar lăsa s-o 
încaleci fiindcă nu te-ar recunoaște. 

Ea începea să se simtă un pic țeapănă deoarece lutul se 
usca pe ea la căldura soarelui. Deprimată, se duse spre jeep. 
Justin întinse o pânză de prelată pe scaunul pasagerului, apoi 
o ajută să se urce. 

Casa lui era mult mai aproape, vizibilă chiar înainte de a 
trece de ultimul rând de portocali. Katie se foi jenată când 
unul dintre culegători rămase cu gura căscată văzând-o. După 
ce parcă jeepul sub un copac înalt din spatele casei, veni în 
dreptul ei și o luă în braţe cu tot cu pânza de prelată. 

— Menajera mea, Fatima, m-ar părăsi dacă ai împrăștia 
noroiul prin toată casa, îi explică ștergându-și propriile 
picioare pe un preș din faţa bucătăriei spaţioase. Din fericire, 
n-o văzură pe Fatima sau pe altcineva când o căra prin patioul 
principal, printr-o ușă, într-un patio mai mic unde erau 
grupate dormitoarele. Împingând o ușă cu piciorul, intră într-o 
încăpere răcoroasă și întunecată, cu covoare colorate 
împrăștiate pe dușumeaua de cedru. 

O slăbiciune incontrolabilă o cuprinse pe Katie când se 
uită la patul imens, când Justin o trecu pe lângă el. 

— Asta este camera ta? 

Scuturând din cap, el îi zâmbi ca și când ar fi știut la ce se 
gândea. 

— Nu, camera mea este la ușa următoare. Aceasta este 
pentru oaspeţii care rămân ocazional peste noapte, murmură 
el strângând-o ușor de mijloc când trecu printr-o arcadă, într-o 
baie decorată cu ceramică albastră. 

Când o lăsă jos și picioarele ei se cufundară într-un prosop 
gros, alb, de baie, Katie se strâmbă. 

— Fatima n-o să fie prea încântată să găsescă urme de noroi 
peste tot, se scuză ea. Pune husa pe jos și o să mă dezbrac 
acolo. 

După ce se supuse, el dădu drumul la apă în cadă și apoi, 
zâmbind enigmatic, dând la o parte o șuviţă de pe frunte, din 
părul ei castaniu. 

— Dezbracă-te. O s-o trimit pe Fatima după hainele tale să 
le spele și să le usuce în timp ce te imbăiezi. 

După plecarea lui, ea oftă. Lipsa ușii de la baie o cam 
supăra în aceste împrejurări, dar după un moment de ezitare 
își scoase tricoul și blugii murdari de noroi, apoi sutienul și 
chiloţii din dantelă. 

Într-un impuls, turnă o cantitate generoasă de șampon, 
după care se cufundă în apa plină de spumă parfumată. Cu un 
murmur de satisfacţie își spălă fața și gâtul de murdărie, apoi 
tresări după ce se frecă pe braţe și atinse rana. După ce fu 
sigură că s-a curăţat complet, încercă să se relaxeze și închise 
ochii. Nici zgomotul de pași prin dormitor n-o scoase din 
letargie. Fără a fi conştientă de zâmbetul provocator care-i 
apăruse pe buze, aștepta s-o vadă pe Fatima venind după 
haine. Dar nu era Fatima cea care o privea de sub arcadă. 
Aproape înecându-se, Katie se cufundă în spumă, fața pălindu-i 
cu excepția a două pete roșii pe obraz. 

— Justin! N-ar trebui... 

— Este ziua de piaţă a Fatimei, o informă el când trecu pe 
lângă grămada de haine mudare și se apropie de cadă. Am 
uitat că nu va fi aici în această după-amiază. Nu te uita la mine 
de parcă m-ai bănui că am plănuit totul. 

În ciuda spumei care o acoperea, Katie se simţea total 
expusă și când el se lăsă în genunchi lângă cadă, încercă să se 
înghesuie în cealaltă parte. 

— J... Justin, pleacă te rog, bâigui ea. N-ar fi trebuit să intri 
aici. Su... sunt goală. 

— Majoritatea oamenilor sunt când fac baie, comentă el, 
ignorându-i ruga. Acum, scoate mâna și lasă-mă să mă uit la rană. 

— Dar... 

— Katie! 

Tonul și privirea lui arătau că este hotărât să intre în apă și 
să-i tragă braţul dacă nu se supunea. Așa că, scoase mâna și se 
cufundă și mai mult în apă. Când rana îi fu atinsă de degetele 
lui, începu să tremure ca și cum fiecare nerv din trup 
răspundea la această atingere. Apoi, înainte de a se putea opri, 
mâna ei îi prinse bărbia, căutându-i cu degetul gropița din 
obraz. Pasiunea ardea în ochii căprui care-i întâlniră pe cei 
albaștri și ea oftă tremurat când bulele de săpun îi fură 
înlăturate de pe umeri. Degetele lui se jucau cu lanţul de aur 
al medalionului ei. 

— Trebuie să fie adevărat ceea ce se spune despre inorogi, 
şopti el răgușşit. Ei însoțesc doar virgine, nu așa se petrec 
lucrurile? Dar, Katie, dacă va mai trebui să îndur multe 
episoade ca acestea, nu vei mai fi virgină. 

Când buzele ei se deschiseră, el îi prinse ceafa și gura lui 
puse stăpânire cu sălbăticie pe a ei. Întorcându-se spre el 
nerăbdătoare, îi înconjură gâtul cu brațele ude și gemu 
încântată când el îi cuprinse un sân al cărui sfârc se întări sub 
palma lui. Dorinţa pulsa în adâncul ei când degetele îi 
frământară sânul. 

— Katie, te doresc, am nevoie de tine, gemu el, căutându-i 
şoldurile şi ea respiră sacadat când îi atinse pântecul. 

— Katie, fii a mea. Acum, chiar acum. Spune da. 

— Da, rosti ea tremurat fără să-și dea seama de 
vulnerabilitatea, inocenţa şi teama ce se citea în ochii ei. 

Dar Justin realiză asta și cu un geamăt o lăsă brusc și se 
ridică în picioare. 

— Nu, şopti el răgușit, devorând-o cu ochii care se plimbau 
de-a lungul trupului ei, vizibil acum prin spuma transparentă. 
Nu Katie, nu încă. Nu ești încă gata. 

Întorcându-se pe călcâie, luă hainele și ieși prin arcadă. 

Lui Katie îi trebuiră cinci minute bune pentru a se opri 
din tremurat, apoi ieși din cadă și se înfășură într-un halat 
de mătase, care era împăturit pe un raft. Legându-l strâns în 
jurul taliei subţiri, încercă să respire adânc de câteva ori 
pentru a-și calma bătăile inimii la gândul mâinilor lui Justin 
pe ea, la gândul cât de aproape fusese de a-i aparține 
complet. 

Apăsându-și degetele pe buze, porni spre dormitor, 
aproape împiedicându-se de cordonul halatului care-i era 
prea mare și prea lung. Pierdută în gânduri, nu se uită în sus 
când trecu pe sub arcadă și intră drept în Justin care o ridică 
în braţe. 

— Nu sunt așa nobil, Katie, iartă-mă, murmură el răgușit, 
ducând-o spre pat şi așezând-o foarte ușor, iar el lungindu-se 
lângă ea. Eşti atât de delicioasă încât cred că te-aș putea 
mânca... șopti, mușcându-i buzele. 

— Justin, oftă ea. Te rog... 

— Nu te voi răni, Katie, o dezmierdă el. Ştii asta, nu? Şi tu 
mă vrei, nu-i așa? 

Ea încuviință din cap, pierdută în dorinţi fierbinţi, stârnite 
de el. Deși ţipă ușor când mâinile lui îi dădură la o parte 
mătasea halatului de pe umeri și gura se închise peste 
sfârcurile roz ale sânilor ei, îi înconjură mijlocul cu brațele, în 
loc să reziste așa cum îi spunea mintea. Avea nevoie să-i 
aparțină mai mult decât dorise altceva în viaţă și când mâinile 
lui îi mângâiau trupul, simțea cum este cuprinsă de o 
slăbiciune plăcută. 

Apoi, toată plăcerea se sfârși brusc când ușa fu dată cu 
zgomot de perete. În timp ce lui Katie i se opri respiraţia, 
Justin îşi ridică faţa şi gemu: 

— Pentru Dumnezeu, Alia, nu știi să baţi la ușă? întrebă el 
cu asprime. 

— Poate că ar fi mai bine să învăţ, dragă, dacă micuța Katie 
are de gând să stea pe aici mai mult, se zborși femeia. De 
fiecare dată când dau peste voi doi, progresezi cu stadiul 
dezbrăcării ei. Dar, dragule, a trebuit să-i împrumuți halatul 
meu pentru acest interludiu? 

În timp ce faţa lui Katie păli, Justin se ridică în capul 
oaselor, trăgând halatul peste pieptul ei. 

— Îmi pare rău, spuse el punându-i un deget pe buze, apoi 
oftând când ea se trase înapoi. Dumnezeule, Katie, nu te uita 
aşa la mine. Îţi pot explica totul. Lasă-mă doar s-o scot pe Alia 
de aici, mai întâi. 

— Lasă-mă în pace, răspunse Katie şoptind încordată. 
Pleacă și lasă-mă în pace. 

Ridicându-se în picioare, se uită posomorât la ea, cu 
maxilarele strânse când mormăi: 

— Mă întorc în câteva minute şi-ţi voi explica. 

Dar Katie nu-i dădu această ocazie. Când se întoarse după 
cinci minute, ea se încuiase în dormitor și refuză să asculte 
orice ar fi avut el de spus, chiar și când hainele ei se uscară și 
în cele din urmă, trebui s-o ducă acasă cu maşina. 

Capitolul 8 


Katie nu-l mai revăzu pe Justin aproape o săptămână, până 
când acesta veni la casa tatălui ei într-o dimineaţă de marţi, 
când îl auzi vorbind cu mama lui, afară în patio, şi ceașca de 
cafea pe care o ducea la chiuvetă îi căzu din mână. 

Cu un oftat dezolat, luă mătura și fărașul pentru a strânge 
cioburile. Se certă pentru că reacţionase atât de prostește la 
sunetul vocii lui. În fond, îşi dăduse seama că-l va vedea 
cândva, înainte de a pleca din Maroc, dar nu fusese pregătită 
pentru emoţiile contradictorii pe care le simţea acum când 
venise momentul. Ca să evite să-l vadă prelungi statul în 
bucătărie, dar când Farah și Morgana plecară să spele rufele, 
lăsând totul în ordine, nu-i mai rămase nimic de făcut. 

În cele din urmă, netezindu-și o şuviţă care-i scăpase din 
părul strâns la ceafă, se apropie de arcada largă ce dădea spre 
patio, sperând ca Eva și Justin să se fi dus în camera de zi, iar 
ea să se furișeze în propria-i cameră fără să dea ochii cu el. Dar 
lucrurile nu se petrecură așa. În momentul în care se îndreptă 
spre patio, întâlni privirea lui Justin și-i trebui fiecare fărâmă 

de putere ca să se abţină să nu fugă înapoi în bucătărie. Părea 
aproape furios, sau cel puţin dezgustat, și-și închipui că asta se 
datora lipsei ei de sofisticare când Alia dăduse peste ei într-un 
moment atât de nepotrivit. Pășind nesigură prin arcadă, se 
întrebă de ce o duruse atât de mult să afle că Alia petrecuse, 
fără nici o îndoială, multe nopți în casa și patul lui. 

Dar n-avea importanţă de ce aflarea acestui lucru o durea. 
Grija ei principală acum era să-și ascundă durerea pe care o 
simtea. Într-un gest de bravură, își înăltă umerii și-și compuse 
un zâmbet forțat când Eva o îndemnă să li se alăture. 

— Bună dimineaţa, Justin, îl salută Katie cu calm, așezându-se 
pe bancă lângă mama lui, cu mâinile strânse în poală, ca să nu 
li se observe tremuratul. Pare ceva mai rece astăzi, nu crezi? 

— Da, puţin mai rece, aprobă el cu o urmă de ironie în voce. 
Dar sunt sigur că va fi mai cald. De obicei așa se întâmplă. 

— Tocmai îi spuneam lui Justin că te-ar bucura să mergi cu 
mașina în munţi, Katie, anunţă Eva cu voioşie. Şi a spus că ar 
fi fericit să te ia cu el, nu-i așa, dragă? 

— Poate ar trebui să ne asigurăm dacă ar vrea să meargă, 
răspunse el evaziv. Noi n-am întrebat-o încă. 

— Dar tu ai vrea să mergi, nu, dragă? întrebă Eva, bătând-o 
pe Katie pe mână. Ai văzut atât de puţin din Maroc de când ai 
venit și știu că ti-ar plăcea să vezi mai mult decât locurile unde 
trăim noi. Și munții sunt așa de frumoși. O să-ţi placă. 

Katie o privi uimită. 

— Să merg cu mașina? Nu știu. 

— Oh, dar trebuie să te duci s-o cunoşti pe Joyosa. A fost 
menajera noastră când copiii erau mici, explică vag Eva. S-a 
pensionat acum câţiva ani şi locuieşte în satul în care s-a 
născut. Justin sau eu mergem în fiecare lună și aducem 
coșurile pe care ea le împletește. Un magazin din Agadâr le 
cumpără regulat de la ea. 

— Şi ai crezut că mi-ar face plăcere să mă duc cu el astăzi, 
murmură Katie, începând să înțeleagă acum. 

Privindu-l printre gene, se întrebă cât de mult l-ar irita pe 
Justin dacă ar spune că merge. Nu putea să fie entuziasmat de 
companie după ce se întâmplase. Înăbușindu-și un oftat, 
zâmbi vag și scutură din cap spre Eva. 

— Sunt sigură că Justin vrea să se ducă şi să se întoarcă 
foarte repede, așa că poate ar trebui să rămân aici. Nu vreau 
să-l încetinesc. 

— Nu m-ai încetini deloc, răspunse el măsurând-o cu ochii 
lui enigmatici. Întotdeauna Joyosa se așteaptă să rămân la o 
gustare și să-i spun vești despre familie. 

— Trebuie să te duci, Katie, interveni Eva cu un zâmbet. 
Joyosa este o excelentă ghicitoare. Sunt sigură că se va bucura 
să vadă ce-ţi vor spune cărțile. 

— Bineînţeles că îţi va ghici și îţi va face plăcere, așa că de 
ce nu te duci să te pregătești și s-o pornim la drum? spuse 
Justin luând-o de mână și trăgând-o în picioare. Doar dacă 
n-ai altceva de făcut astăzi? 

— Nu, doar... 

— Atunci, S-a stabilit, da? întrebă el încet, cu mâna pe 
umărul ei, îndreptând-o în direcţia camerei. Și nu este nevoie 
să te îmbraci elegant. 

— Dar îmbracă-te cu o rochie, Katie, strigă Eva după ea. 
Joyosa este de modă veche și nu este de acord ca femeile să 
poarte pantaloni, în special blugi. 

Cincisprezece minute mai târziu, când Katie se aṣeză în 
mașină, îşi netezi fusta rochiei bleumarin cu floricele albe. 

— O să-mi pun jacheta când ajungem acolo, explică ea 
șovăind. Probabil Joyosa n-ar fi de acord nici cu umerii 
mei goi. 

— Jacheta va fi în regulă, răspunse Justin. Dar doar pentru 
că mama a spus să pui pe tine o rochie, nu-ți imagina că 
Joyosa este o bătrână puritană. Poate fi foarte distractivă. 

— Oh, dar nu mi-am închipuit asta... se întrerupse când 
văzu că ţinea volanul atât de strâns încât i se albiseră 
încheieturile degetelor. 

Era evident că nu era prea încântat s-o aibă lângă el și se 
întrebă de ce insistase să vină. Probabil să-i facă plăcere mamei 
lui, hotări ea în final, uitându-se pe fereastră la chiparoșii 
înalți de pe malul râului. 

Când drumul în serpentină începu să urce lin, peisajul 
deveni mai bogat în vegetaţie și mai verde. Pârâuri argintii 
coborau spre câmpie, curgând printre şirurile de migdali cu 
flori roz. Marocul era atât de diferit faţă de ceea ce-și 
închipuise ea, dar mama ei era de vină, spunându-i că ţara era 
un imens deșert, cu câte o oază ici și colo, de portocali și 
curmali. Când drumul deveni mai abrupt, urcând o coastă a 
muntelui, Katie privi în jos la pășunile unde oile pășteau 
liniștite sau la codrii de cedru de pe muntele Toubkal. 

Minutele treceau și Katie nu se putea obişnui cu tăcerea 
din mașină. Uitându-se la Justin, tânji să-l atingă, să spună 
ceva, orice, care să-l facă să zâmbească în acel fel al lui, 
irezistibil. Dar nu putea să facă ea prima mișcare. Toată 
rezerva ei naturală se revoltă la posibilitatea că i-ar recunoaște 
simțămintele pentru el şi vulnerabilitatea. Devenind mai 
încordată cu fiecare moment care trecea, încercă să-și 
concentreze atenţia asupra scenelor ce se vedeau pe fereastră. 
Când Justin își lăsă mâna de-a lungul spătarului scaunului ei 
și degetele lui îi atinseră umărul gol, îl privi speriată, de parcă 
ar fi fost atinsă cu o flacără. 

Pentru o clipă, ochii căprui susţinură privirea ei, apoi își 
întoarse capul spre drumul din faţa lui. 

— Văd că nu porţi astăzi inelul lui Harold, spuse el în cele 
din urmă. Are vreo semnificaţie? 

— I l-am trimis înapoi, mărturisi ea. Ar trebui deja să-l 
primească. 

— De ce i l-ai dat înapoi? 

— M-am gândit să-l scutesc de deranjul de a mi-l cere. 

— Ţi l-ar fi cerut? 

— Harold? exclamă uşor Katie, sarcastică fără să vrea. Oh, 
l-ar fi cerut. De fapt, l-ar fi pretins. Va alerga probabil drept la 
bijutier să vadă dacă își poate primi banii înapoi. 

Sprâncenele lui Justin se ridicară când se întoarse să se uite 
la ea. 

— O remarcă foarte revelatoare, spuse el cu o voce joasă și 
melodioasă. Sună ca și cum nu crezi că i-ar păsa de logodna 
ruptă, atâta timp cât şi-ar primi înapoi banii pe inel. 

— De ce n-aş crede asta? EI este cel care a menţionat primul 
ruperea logodnei. 

— Chiar crezi asta? Poate a fost doar o ameninţare. 

— Nu-mi place să fiu ameninţată, răspunse ea. Și bănuiesc 
că-și va da seama de asta când va deschide acel pacheţel și va 
găsi inelul. 

— Dacă îşi cere iertare şi-ţi cere să primești inelul înapoi? 
insită Justin. ÎL vei primi? 

— Nu știu, minţi ea, nefiind în stare să adimită că doar 
gândul căsătoriei cu Harold îi provoca repulsie. În afară de 
asta, nu cred că mi-l va oferi înapoi. 

— Şi tu speri, nu-i aşa, Katie? o cercetă Justin. Fiindcă 
dacă ţi-l oferă, va trebui să-l refuzi şi nu vrei să faci asta, 
aşa-i? 

La naiba cu intuiţia lui, se gândi ea, privindu-l furioasă. 

— Poate că ar fi trebuit să-ţi iei licenţa în psihologie în loc 
de botanică, spuse ea înţepată. De ce încerci întotdeauna să 
mă analizezi? Am trăsături de caracter așa de ciudate? 

— Nu, inhibiţiile tale mă fascinează pur și simplu, 
răspunse el direct. Eşti atât de inhibată încât vrei ca Harold 
să rupă logodna fără să trebuiască să-i spui că nu tii suficient 
la el ca să te măriţi. Și ești atât de inhibată că ai încercat 
să-mi lași un dar de aniversarea mea fără nici un bilet care să 
spună de la cine este. De ce crezi că trebuie să-ţi ascunzi 
sentimentele, Katie? I-ai spus vreodată tatălui tău că-l iubești? 
Eu știu că-l iubeşti și ştie și el, dar i-ai spus vreodată asta în 
cuvinte? 

— Dacă știe că-l iubesc, atunci cuvintele nu sunt necesare, 
murmură ea, strângându-și mâinile în poală. Sunt? 

— Da, sunt. Uneori sunt imperative. 

— Dar sentimentul este important! 

— Nu, să-ți arăţi sentimentul este important, Katie, o 
contrazise el blând. Dragostea are nevoie să fie dată fără 
ezitare. 

El avea dreptate. Ştia că avea dreptate, dar asta nu schimba 
faptul că nu fusese niciodată încurajată să arate ce simte și 
acum, după douăzeci de ani de reprimare a emoţiilor, era 
probabil prea târziu să se schimbe. Nu părea posibil să fie 
vreodată suficient de curajoasă încât să ajungă să-i spună lui 
Justin că-l iubea, deși în acest moment realiză că ar face-o. Cu 
atât mai rău pentru ea, se gândi Katie, posomorâtă. El și-ar 
păstra dragostea pentru cineva ca Alia, care sigur îi arăta ceea 
ce simţea, într-un mod foarte satisfăcător. 

— Katie, o întrerupse Justin din reverie. Spune-mi la ce te 
gândești. 

În colţul buzelor ei apăru un zâmbet vag. 

— Mă gândeam câtă dreptate ai, spuse ea candid. Ar trebui 
să-i spun tatălui meu că-l iubesc şi, înainte de a mă întoarce la 
San Francisco, chiar voi încerca s-o fac. 

Încuviinţând din cap, Justin îi mângâie cu degetele pielea 
fină a gâtului. 

— Ar fi un început. 

— Toţi trebuie să începem de undeva, nu crezi? îl aprobă ea 
cu o voioşie care i se păru falsă chiar sieşi. 

Tăcerea apăsătoare se lăsă iarăși după acea încercare de 
voioșie şi Katie habar n-avea cum să uşureze încordarea dintre 
ei. Și el n-avea de gând să destindă atmosfera, judecând după 
încleștarea maxilarelor sale. Cum îl privea cu coada ochiului, 
se încruntă brusc când el scoase o tabacheră de argint, extrase 
O ţigară și o puse între buze, după care și-o aprinse. Văzând că 
este privit, își întoarse capul. 

— S-a întâmplat ceva? 

— Nu ştiam că fumezi, murmură ea, consternată de răceala 
din vocea lui. Nu fu... fumezi prea des, nu? 

— Nu, nu foarte des, fu răspunsul lui scurt. 

Tăcerea care urmă după aceea dură până când ajunseră la 
destinaţie, sătucul Sarhro, așezat la poalele unui vârf de 
munte. Inevitabila moschee cu acoperiș verde și minaretul 
înalt formau centrul satului și existau puţine case văruite în 
alb printre cele construite din piatră gri-maronie care se 
potrivea exact cu culoarea ulițelor nepietruite. Katie se simţea 
de parcă se întorsese în timp și se întreba ce simplu ar fi să 
trăieşti ca cei de aici. Ar fi greu, hotărî ea, iluziile romantice 
risipindu-se când văzu o femeie bătrână cărând apă de la un 
izvor. Când Justin încetini ca să treacă pe lângă un om care 
călărea pe un măgar slăbănog, el înclină capul în direcția 
tinerei. 

— Aceea este coliba Joyosei, anunță el, părăsind drumul și 
intrând într-o curte prăfuită, înconjurată în trei părți de 
cedri. 

Căsuţa, o construcție întunecată și dărăpănată, i se păru lui 
Katie și mai puţin atrăgătoare, decât restul caselor din sat, dar 
interesul îi crescu considerabil când o femeie cu văl ieși afară 
din casă. Slăbuță, înfășurată în pânze albe, stătea nemișcată, 
apoi ochii ei galeși se încreţiră la colțuri și începu să 
zâmbească drăgăstos când își eliberă o parte a vălului. Cu 
dinţii albi strălucind pe o faţă brună surprinzător de netedă, 
femeia își desfăcu braţele spre Justin, râzând când el o 
îmbrăţișă ridicând-o în aer. 

Katie asculta minunată când cei doi începură o conversaţie 
în arabă și se întreba ce spun, când cei doi se întoarseră în 
direcţia ei. Zâmbind nervoasă, înaintă, în timp ce el îi prindea 
cotul și făcu prezentările de rigoare. 

— Parlez-vous francais, mademoiselle? întrebă Joyose cu o 
voce blândă și plăcută. 

Strâmbându-se, Katie gesticulă nesigură. 

— Un peu, madame. 

— Un peu, un peu, repetă Joyosa gânditoare, apoi râse în 
spatele palmei, ca o școlăriță. Oui, oui, mademoiselle. Un 
peu. Moi aussi. 

Când amândouă râseră, Justin scutură din cap. 

— Acum, când s-a stabilit că amândouă știți foarte puţină 
franceză, presupun că va trebui să traduc. Joyosa poate vorbi 
un pic de franceză, un pic de spaniolă și puţină engleză, dar 
când era menajera noastră vorbea mai mult arabă, așa că toţi 
am învăţat de la ea. 

— Nu este neobișnuit? întrebă Katie. Credeam că 
menajerele sunt cele care trebuie să facă unele concesii. 

— N-o cunoşti pe Joyosa, spuse Justin, făcând cu ochiul 
femeii mai în vârstă. Ea conducea practic casa noastră și încă 
ne mai spune cum să ne conducem vieţile, când crede că 
putem ţine cont de părerile ei. 

Când traduse ceea ce spusese pentru Joyosa, ea îi dădu o 
palmă în glumă pe braţ, apoi începu să-i conducă spre ușa 
căsuţei, vorbind cu însufleţire. 

Exteriorul întunecat și neimbietor contrasta cu interiorul 
exotic și captivant. Lumina câtorva lămpi se reflecta pe 
ustensilele strălucitoare decorative. Covoare din lână în culori 
verde, alb şi negru acopereau podeaua și când Joyosa își lăsă 
papucii brodaţi din piele, Justin și Katie își scoaseră pantofii. 
Covoarele din lână aspră o gâdilau pe tânără la tălpi, dar era 
ceva atât de neformal și dezarmant să mergi prin casa cuiva 
fără pantofi încât începu să se simtă foarte relaxată. Așezându-se 
pe bancheta acoperită cu o țesătură roșu și galben, zâmbi 
Joyosei care o observa, chiar dacă vorbea neîntrerupt în arabă 
cu Justin. 

— A spus că am sosit la timp ca să mâncăm de prânz, îi 
explică el lui Katie când Joyosa dispăru într-o cămăruță 
alăturată. Ţi-e foame? se aplecă el spre ea, privindu-i 
picioarele goale. 

— Cred că da, fiindcă ceva miroase foarte bine. 

— Este o bucătăreasă bună, spuse el aplecându-se și mai 
mult spre ea. Întotdeauna calculez să ajung la timp la masă. 

Ochii albaștri ai lui Katie erau plini de zâmbet. El părea 
mult mai tânăr aici, mult mai apropiat decât îl știuse și trebui 
să-şi încleșteze strâns degetele de banchetă ca să reziste 
impulsului de a-i mângâia faţa. Îşi ridică privirea spre el și, 
pentru un moment fugar, parcă ceva invizibil îi împingea unul 

spre altul, dar tocmai când Justin era pe cale să-i atingă 
obrazul, Joyosa se întoarse ducând un vas cu apă, un lighean 
de aramă, prosop și săpun. 

După ce Katie și Justin se spălară pe mâini, Joyosa plecă 
repede și se întoarse cu o măsuță rotundă și joasă, în jurul 
căreia plasă perne colorate. 

Mâncarea care urmă era delicioasă. Găină cu lămâie 
precedată de tradiționalul cușcuș, un fel de paste, pe care 
Justin și Joyosa le mâncară cu mâna, iar lui Katie trebuiră să-i 
dea o lingură. După ce masa fu mutată, urmă o altă spălare pe 
mâini, apoi Joyosa pregăti ceaiul de mentă care fu servit cu 
dulciuri. 

— N-aş mai putea mânca nimic, șopti Katie spre Justin când 
femeia mai în vârstă se apropie cu o tavă plină de patiserii. 
Chiar dacă ce se află pe tavă arată foarte bine. 

— Poţi încerca Kab el gazel, zâmbi el. Amintește-ţi că ţi-am 
vorbit despre corn de gazelă la restaurangul din Casablanca. Este 
un corn umplut cu migdale și tăvălit prin zahăr. Este delicios. 
Când eram copil, o rugam pe Joyosa să ne facă așa ceva. 

Până la urmă, tentaţia era prea mare. Spre încântarea 
Joyosei, Katie mâncă două bucăţi, dar o refuză râzând pe a treia. 

— Spune-i că va trebui să trec la dietă, acum. 

După ce primi mesajul, Justin zâmbi și-i atinse lui Katie 
colțul gurii cu degetul. 

— O urmă de zahăr pudră, îi explică el când îl privi surprinsă. 

Observându-i, Joyosa îi zâmbi lui Katie, apoi deschise o 
cutiuță de pe bufet, din lemn. Scoţând niște cărți de joc uzate, 
purtând simboluri ciudate, dădu din cap plină de speranță. 

— Vrea să-ți ghicească, explică Justin. Crezi în așa ceva? 

— Depinde de ce mi se spune, răspunse Katie. Dacă este de 
bine, sunt înclinată să cred. 

După ce cărţile fură împărţite cu faţa în jos, Katie trebui să 
indice câteva la întâmplare şi ghicitul începu, tradus de Justin. 

— Spune că viaţa ta se va schimba în curând și vei fi foarte 
confuză. 

Deoarece era confuză deja, lui Katie i se păru rezonabil 
ceea ce spunea Joyosa și dădu din cap. 

— Spune că vei fi pusă în faţa unei alegeri și că dacă vei fi 
curajoasă, vei găsi o mare fericire, dar dacă nu ești... Vede trei 
bărbaţi în viaţa ta, unul dintre ei mult mai departe decât 
ceilalţi doi. 

— L-ai spus ceva despre Harold? îl întrebă suspicioasă Katie. 
Trebuie să-i fi spus. 

— Nu-l consider pe Harold suficient de important ca să-i fi 
spus, ripostă Justin. Nu i-am spus nimic despre tine în afară că 
ești fiica lui Sean. 

— Oh, murmură Katie, uitându-se cu mai mult respect la 
cărți când Joyosa continuă. 

— Vede un oarecare pericol, dar vrea să te asigur că va 
trece. Nu există cale pentru tine să-l eviti. Este inevitabil. 

Katie zâmbi, plină de îndoială. Nu se putea închipui într-o 
situaţie periculoasă. Când se va întoarce la San Francisco, își 
va continua viaţa în aceeași rutină plată, dar confortabilă. 
Oftând, observă cum femeia studiază cărţile în tăcere, cu o 
ușoară încruntare. Apoi, își desfăcu mâinile și dădu din umeri 
când îi spuse câteva vorbe lui Justin. 

— Spune că este greu uneori să vezi departe în viitor, dar 
crede că vede copii, cel puţin trei, bruneţi cu ochi albaștri, îi 
relată el. Și acum este rândul meu. 

După ce el își alese propriile cărţi, Joyosa le studie un 
moment, apoi începu să vorbească rapid, cu o scânteiere de 

însufleţire în ochi. Când termină, ceva ce spuse Justin îi făcu 
să râdă pe amândoi și Katie începu să se simtă dată la o parte. 

— Cum arată viitorul tău? se interesă ea în cele din urmă. 
Ce a spus? 

Justin clătină din cap cu un zâmbet poznaș. 

— Nu cred că trebuie să-ți spun. In fond, este o chesitune 
personală. 

— Dar nu-i drept! protestă ea cu vehemență. Tu știi tot ce a 
spus despre mine. 

— Bine, îţi voi spune ce a văzut în viitorul îndepărtat, 
promise el cu un zâmbet șmecheresc. Vede copii, cel puţin 
trei, bruneţi cu ochi albaștri. 

_ — Da? murmură Katie, obrajii înroșindu-i-se când înţelese. 
Inteleg. Joyosa este o peţitoare. 

— Precis, spuse el, apoi dădu din cap când femeia îi vorbi 
iar, cu o voce surprinzător de serioasă. Si, Joyosa, muy 
precioso, răspunse el femeii. 

Cum amândoi se uitară la ea, Katie se foi jenată. 

— Nu vă puteţi uita așa la mine, fără să-mi spuneţi de ce, 
protestă tânăra. Despre ce vorbiti? Ce a spus? 

— O tânără frumoasă care încă mai roșește este mult mai 
prețioasă decât rubinele, traduse el. Și eu am fost de acord. 

— Oh, murmură Katie, ducându-și fără să vrea mâinile la 
obrajii fierbinţi, apoi lăsându-le să cadă când cei doi 
schimbară priviri amuzate. 

Tulburată că-și arătase încă o dată lipsa de sofisticare, evită 
privirea lui Justin când Joyosa puse cărțile înapoi în cutie și se 
ridică în picioare să spele serviciul de ceai. După ce aceasta 
plecă în bucătărie și rămaseră singuri, Katie se uită la covorul 
colorat răsucindu-și o șuviţă de păr pe deget și gândindu-se la 
ceva inteligent de spus. 

Justin rupse tăcerea. 

— Te place, spuse el încet mângâindu-i glezna subțire și 
coborând pe picioarele ei goale, strânse sub pernă. Eşti 
bucuroasă că ai venit? 

Dând din cap, Katie încercă să nu arate efectul pe care-l 
producea această mângâiere ciudat de intimă. 

— Da, îmi pare bine. Joyosa este drăguță, așa cum ai spus. 

Dându-și mâna la o parte, o cercetă gânditor. 

— Deci, o placi? Chiar dacă spune lucruri care te tulbură? 

— Chiar așa, răspunse Katie liniştită, amintindu-și de cei trei 
copii bruneți cu ochi albaștri. 

Apoi nu mai avu timp să se gândească la astfel de lucruri 
tulburătoare fiindcă Joyosa se întoarse cu un braţ de coșuri 
împletite de ea. Justin se ridică, i le luă din braţe și le duse în 
portbagaj. Făcură mai multe astfel de drumuri până când 
mașina se umplu. Joyosa insistă să mai rămână așa că reveniră 
cu toţii în casă, unde își scoase toate bijuteriile din argint să i 
le arate lui Katie. 

După-amiaza trecu repede. Deși Katie înţelegea conversaţia 
numai după ce Justin îi traducea, se încadră perfect în această 
atmosferă exotică şi-i păru rău când el anunţă în cele din urmă 
că trebuia să plece. 

Începuse ploaia, așa că Joyosa nu-i însoţi până la mașină. 
Stând în prag, zâmbi și o bătu pe Katie pe obraz. 

— Spune că abia așteaptă să te vadă luna viitoare, traduse 
Justin vorbele ei. 

Katie zâmbi tristă. 

— Dar voi fi la San Francisco, atunci. Cred că ar fi mai bine 
să-i spui. 

După un moment de ezitare, Justin îi transmise informaţia 
Joyosei, dar aceasta nu păru să ia acest fapt în serios. Scutură 
doar din cap și le adresă amândurora un zâmbet atotștiutor. 

Capitolul 9 


Când Katie şi Justin lăsară satul în urmă, pe drumul care 
cobora muntele, ploaia începu torențial, creind în interiorul 
mașinii o atmosferă intimă. Era ca și cum ar fi fost prinși în 
propria lor lume și ea simțea o mulțumire neobișnuită 
privindu-i profilul în lumina sărăcăcioasă. 

Următoarele câteva mile nu vorbiră deloc, dar de data 
aceasta tăcerea nu mai era apăsătoare. În timp ce Justin acorda 
întreaga atenţie drumului, Katie își rezemă capul de spătarul 
scaunului şi închise ochii, simțindu-se încrezătoare în 
abilitatea lui de conducător auto. Perdele de ploaie se 
scurgeau pe geamul ei și câteva pietre loviră mașina, dar ea se 
simţea în siguranță, până când el încetini. 

— La naiba, mormăi Justin, frânând și oprind motorul. Cad 
stânci, judecând după şirul de mașini. 

Fără ştergătoare mergând, parbrizul era acoperit cu apă 
continuu şi Katie nu mai vedea nimic afară. 

— N-am ştiut că plouă vreodată așa tare aici, comentă ea, 
observându-l cum aprinde o țigară. Este ceva neobișnuit? 

— Doar fiindcă n-a plouat de multă vreme, spuse el. Aici 
sunt obișnuite ploile torențiale, dar vin și trec repede. Se pare 
că aceasta poate cauza o grămadă de necazuri. 

— Necazuri? 

— Căderi de stânci. Inundații. 

— Nu mi-am imaginat niciodată inundaţii în Maroc. 

— Nu-și inchipuie multă lume, dar inundaţiile rapide sunt 
destul de comune. 

— Cât crezi că va trebui să aşteptăm până se va elibera 
drumul? 

— Dar n-a fost o alunecare importantă, presupun că unii 
dintre conducătorii din mașinile aflate în faţa noastră au 
început deja să curețe drumul, zise el punând mâna pe clanța 
portierei. Mă duc să ajut. Tu stai aici. 

Deşi nu voia s-o părăsească, încuviință din cap și apoi oftă 
după ce Justin închise ușa în urma lui. I se păru că trecuse 
mult timp până când se întoarse să pună în mașină prosopul 
pe care-l luase cu el. Apoi, când se instală la volan, ea clătină 
din cap. 

— Dumnezeule, ești ud leoarcă. Nu s-a mai încetinit ploaia? 

— Dimpotrivă, plouă mai tare, spuse el băgând în viteză și 
muşchii de sub țesătura cămășii jucară. 

— Ar fi trebuit să-ți scoţi cămașa când ai plecat să ajuţi la 
eliberarea drumului, spuse Kate, prea conștientă de virilitatea 
lui. Pielea ta s-ar fi uscat mult mai ușor. 

— Dar nu voiam să-ţi ofensez sensibilitatea, dezgolindu-mi 
pieptul, zâmbi el ironic. 

— Nu m-ai fi ofensat, replică ea, zâmbind la rândul ei. Și cel 
puțin ai fi avut o cămașă uscată. 

Câteva minute mai târziu, se făcu brusc întuneric. 
Vizibilitatea se diminuă și Justin fu obligat să conducă foarte 
încet. Mașinile care se aflaseră în faţa lor dispăruseră, luând-o 

pe alte drumuri. Apoi, dintr-o dată, Justin întinse o mână 
pentru a o reţine, când apăsă brusc pe frână. 

— Drumul este inundat, explică el, uitându-se spre o baltă 
mare de apă ce se reflecta în lumina farurilor. Și nu putem sta 
aici, Trebuie să merg cu spatele până găsesc un loc să întorc. 

În câteva minute, mergeau în direcţia opusă. 

— Ne întoarcem la Joyosa? întrebă Katie. 

— Am da peste mai multe stânci alunecate, dacă am încerca, 
răspunse Justin. Cred că am văzut o casă chiar după această 
curbă. Putem rămâne acolo peste noapte. 

Nu suna rău, mai ales că începuse să aibă crampe la 
picioare şi dorea să iasă să și le destindă. Când Justin parcă în 
afara drumului lângă casă, ea văzu cât este de coșcovită. 

— Este îngrozitor de tăcută și întunecată. Crezi că toţi s-au 
dus la culcare? 

— Cred că este părăsită, Katie, răspunse el. Să sperăm că 
acoperișul n-are găuri. 

— V... vrei să spui că o să stăm acolo singuri? Toată noaptea? 
Doar tu şi cu mine? 

— Sper că nu sunt animale care să se fi instalat să ne ţină 
companie, spuse el cu o urmă de râs în voce. Mă duc să 
controlez dacă nu este ocupată înainte de a intra. 

— Animale? șopti ea speriată, infiorându-se. Ce fel de animale? 

— Are importanţă? întrebă el, căutându-și lanterna. Acum, 
stai aici până controlez hotelul nostru. 

După câteva minute lungi, el se întoarse și-i deschise portiera. 

— Locul pare liber, nu va fi așa de rău, ai să vezi. 

Deși nu prea liniștită, Katie își luă poșeta și cobori. În 
câteva clipe, fusta îi era lipită de picioare și șuvițe de păr îi 
atârnau pe obraz. Cu capul plecat, mergea trasă de Justin spre 
casă, dar se opri cu un strigăt îngrozit când un șarpe trecu pe 
poteca din faţa lor. 

Justin urmări creatura dezgustătoare cu lumina lanternei, 
apoi îi dădu la o parte părul de pe faţă. 

— Este inofensiv, rosti el. N-ai de ce să te îngrijorezi. Această 
specie face mai mult bine decât rău. 

— Singurul șarpe bun este un șarpe mort, spuse ea 
tremurând violent. Mă întorc la mașină. 

— Nu putem sta în mașină, Katie, zise el prinzându-i brațul. 
Nu pot parca decât acolo unde este mașina acum și este chiar 
în partea stâncilor care alunecă. Cel puţin casa este afară din 
calea lor și nu suntem în pericol de a fi zdrobiţi. 

— Mai bine mor decât să fiu mâncată de șarpe, exclamă ea 
încet, agăţându-se de braţul lui. Te rog, Justin. 

— Katie, șerpii nu mănâncă oameni și știi asta, spuse el, 
strecurându-și brațul în jurul mijlocului ei și aducând-o mai 
aproape de el. Acum, haide. Casa are podea din piatră și există 
și lemne uscate acolo. Vom face un foc lângă ușă pentru a-i 
ține afară pe vizitatorii nepoftitți. f 

— Eşti sigur? murmură ea, lipindu-se și mai tare de el. Imi 
pare rău, dar urăsc lucrurile care se târăsc. 

— Tu și orice femeie din lume, o ghidă el în casă. Și trebuie 
să recunosc că sunt și bărbaţi care se tem de tot ce se târăşte. 

Apa îi curgea din fustă formând mici băltoace pe podeaua 
prăfuită, când se uită în jur. Trebuia să admită că locul nu era 
atât de rău pe cât și-l imaginase. Tavanul și pereții erau văruiți 
şi, cu excepţia unui strat de praf, pardoseala era goală. După 
ce se asigură că-și putea petrece noaptea aici, începu să 
constate cât de neplăcut era să fii ud până la piele. 
Dezlipindu-și fusta de picioare, scutură apa din tiv. 

— Doamne, acum ești și tu udă leoarcă, mormăi Justin 
plimbând lanterna asupra ei. Va trebui să-ţi dai jos hainele și 
să le pui lângă foc să se usuce. Nu, nu te agita, adăugă el când 
o văzu cum îl privește. Am o pătură în mașină. Infășurată în ea, 
frumosul tău trup va fi ascuns. 

Tonul lui era glumeț așa că tânăra se certă că era atât de 
încordată, mai ales când el se întoarse de la mașină și-i întinse 
o cămașă albă tricotată. 

— De obicei joc tenis ori de câte ori sunt la Agadâr, așa că 
am întotdeauna o cămașă și un șort în mașină, îi explică el în 
timp ce lua câteva vreascuri din grămada dintr-un colț. Eşti 
sigură că vrei focul lângă ușă? Mai este o sobă dărăpănată în 
bucătărie și... 

— Să-l facem în faţa ușii, îl rugă ea, amintindu-și ce-i 
spusese despre vizitatorii nepoftiți. 

Fl încuviință din cap, cu un zâmbet mijindu-i pe buze. 

— Cum dorești. 

După ce făcu focul, el luă lanterna și se duse să se uite mai 
atent prin bucătărie, în timp ce ea își scoase rochia cu un oftat 
de ușurare. Deși bluza lui de tenis îi ajungea până la genunchi, 
era moale și uscată și mirosea a after-shave-ul lui. I se opri 
respirația când, încă o dată, fu copleșită de intimitatea situaţiei 
şi, fără să mai aștepte, își înfășură pătura în jur. 

Când Justin se întoarse peste câteva minute, gesticulă spre 
bucătărie. 

— La ușa din spate este o mică verandă. Am luat o găleată cu 
apă de la izvor și am lăsat-o acolo, dacă vrei să te speli pe mâini. 
Făcilități primitive, dar sunt cele mai bune pe care le avem. 

— Acum știu cum s-au simţit pionierii, spuse Katie, căutând 
în poşetă după un pieptene și găsind un pacheţel pe care i-l 
dăduse Joyosa. Cel puţin nu vom flămânzi. Joyosa a insistat să 
iau aceste delicioase prăjiturele acasă cu mine, zâmbi ea 
triumfător, întinzându-i-le lui Justin să le vadă. Cum se 
numesc? 

— Kab el gazel, zise el scoțându-și cămașa și punând-o lângă 
foc să se usuce. Eşti flămândă acum sau vrei să le salvăm pentru 
micul dejun? îi zâmbi el, când se așeză pe podea lângă Katie. 

Lumina focului strălucea pe pielea pieptului său lat și 
bronzat și ea trebui să se forțeze să-și smulgă privirea de la 
această priveliște. 

— De ce n-am mânca unul acum și să păstrăm pe celălalt pentru 
mâine? sugeră ea încet, tulburată de privirea lui enigmatică. 

După masa sărăcăcioasă, Katie luă lanterna și găsi veranda 
din spate pe care o menţionase el. Era primitivă, un acoperiș 
susținut de doi stâlpi de piatră peste o podea murdară, dar 
totuși era ferită și Katie fu uşurată să se spele pe mâini și să 
fugă înapoi la foc. Ă 

— Ar trebui să dormim acum, spuse Justin. Iți propun să 
întinzi pătura pe jos și să te înfășori în ea. 

— Dar tu? Nu poți dormi pe podeaua rece. N-ai nici cămașă 
pe tine și pantalonii tăi sunt uzi. O să faci pneumonie. O să 
dormim amândoi pe pătură, spuse ea luându-și curajul în mâini. 

— Recunosc că sună încurajator, spuse el. Și ne va fi 
rezonabil de cald dacă lăsăm focul să ardă. 

Când Katie desfăcu pătura de pe ea și o întinse pe jos, își 
repetă de mai multe ori că bluza lui Justin ajungea aproape de 
genunchi, așa că n-avea motive să fie jenată. Totuși, simţea ca 
un ghem în stomac când se întinse cât putea de mult spre 
marginea păturei, în timp ce el era culcat în partea opusă. Cu 
picioarele spre foc, tălpile i se încinseră în timp ce braţele îi 
erau de gheaţă, dar nu dădu atenţie acestei senzaţii de 
disconfort și închise ochii, sperând să adoarmă imediat. 

Dar nu fu așa. Îi era imposibil să uite că Justin stătea lungit 
lângă ea, la distanţă de un braț. Foindu-se, încercă să găsească 
o poziție mai comodă, dar când se întoarse pe o parte, osul de 
la şold apăsă puternic în piatra pardoseli. Întorcându-se pe 
spate, răsuflă adânc și încercă să asculte zgomotul ploii pentru 
a adormi, dar tocmai când începuse să se relaxeze, fu sigură 
că aude ceva furişându-se. 

Deschise brusc ochii, amintindu-și creatura pe care o 
întâlniseră afară. Înţepeni complet. Ridicându-și capul se uită 
în jur, îngrozită că va vedea ceva oribil târându-se în 
semiintuneric. Deși nu văzu nimic, răul era făcut și începu să 
tremure violent și inima Să-i bată cu putere. Oare Justin 
dormea? Se gândi că o să moară de frică dacă el era adormit. 
Cu ochii plini de teamă, se întoarse către el. 

Stând pe o parte, cu faţa la ea, el o observa printre genele dese. 

— Ce este, Katie? 

— Cre... credeam că am auzit ceva mișcându-se pe 
pardoseală, reuși ea să îngaime. Tu n-ai auzit? 

Scuturând din cap, el o trase spre sine, în mijlocul păturii. 
Când ei i se opri respiraţia, Justin zâmbi și-i dădu la o parte 
şuvițele de păr de pe obraji. 

— Eşti în siguranță, Katie, îi spuse el cu o voce liniștitoare. 
De lucruri care se târăsc. Şi chiar de mine. 

— Sunt? şopti ea, aproape hipnotizată de sclipirea ochilor 
pe jumătate închiși. Eşti sigur că n-ai auzit nimic? 

— Doar bătăile inimii tale, glumi el, apăsându-și palma o 
fracțiune de secundă peste pieptul ei, înainte de a-i căuta 
mijlocul. Acum, fii fată bună și întoarce-te ca să putem dormi. 

— Dar... 

— Katie, întoarce-te. 

Ea îl ascultă în grabă, văzând sclipirea amenințătoare din 
ochii lui și tremură când o înconjură cu braţul şi-i trase spatele 
spre căldura trupului său. Răsuflarea lui fierbinte îi răvăși 
părul de la ceafă, mângâind-o și când el trase pătura peste 
amândoi se încălzi de la temperatura emanată de trupul lui și 
încercă să se relaxeze. Nu era uşor. Nu mai dormise cu nimeni 
înainte și să înceapă cu Justin era o adevărată nebunie. 
Pasiunea se aprindea așa de ușor între ei încât această situaţie 
părea destinată necazului. 

Îşi mișcă picioarele, încercând să ignore trupul lui 
musculos curbat în jurul ei. Apoi, când se mai mișcă încă o 
dată, mâna lui i se întinse peste abdomen, lipind-o strâns 
de el. 

— Dumnezeule, Katie, potolește-te sau îți promit că nu vom 
mai petrece noaptea dormind! murmură el răgușit. 

Crezând în această promisiune a lui, alese să nu se mai 
miște. 


Katie se trezi la lumina cenușie a zorilor sub braţul lui 
Justin. Nevrând să-l deranjeze, se întoarse cu grijă cu faţa la el, 
ținându-și respiraţia când mâna lui alunecă de pe umeri peste 
piept. Faţa lui oacheșă se afla la doar câţiva centimetri de a ei, 
și fără să-şi dea sema, îi atinse buza cu degetul. 

— Bună dimineaţa, Katie, murmură el, prinzându-i degetul 
între dinţi. 

Când ochii ei se măriră de uimire, el îi acoperi palma cu a 
lui și i-o apăsă de obrazul său, zâmbind când o ţintui pe 
pătură. În ciuda tremurului care scutură trupul ei, el își 
strecură mâna sub cămaşă căutându-i căldura sânilor. 
Sprijinindu-se într-un cot deasupra ei, își coborî faţa și-i luă 
buzele cu pasiune, ca să le lase apoi mult prea repede. Când 
ea oftă, îi sărută pleoapele ochilor închiși, obrajii și bătaia 
nebună a pulsului de la gât. Apoi gura lui puse din nou 
stăpânire pe a ei, mișcându-se uşor peste buzele 
întredeschise, chinuind-o cu promisiunea unei pasiuni 
neînfrânate, până când gura ei se lipi de a lui, cerând o 
posesiune mai violentă. 

Era o seducţie intenţionată căreia nu-i putea rezista. 
Mâinile ei alunecară peste umerii lui spre ceafă și degete 
nerăbdătoare se înfipseră în părul negru, în timp ce se lipea 
de el gemând încet, când acesta continua să-și păstreze 
controlul. Apoi, când degetele lui începură o cercetare 
devastatoare a sfârcurilor ei umflate, i se păru că nu era 
suficient de lipită de el pentru a-și ușura dorinţa fierbinte care 
o poseda. Gura i se deschise ușor, invitându-l, dar în loc de 
asta, el își ridică faţa cu o sclipire de triumf în ochi. Mâna lui 
cobori peste șolduri, strângând-o cu putere și când piciorul 
lui puternic le desfăcu pe ale ei fără a întâlni vreo rezistenţă, 
zâmbi ca și cum știa că era a lui dacă i-o cerea. 

Dar nu-i ceru. Degetele lui trasară o linie arzătoare peste 
coapse, spre mijloc, peste sânii plini și în timp ce mâinile ei îi 
frământau cu febrilitate spatele, buzele lui le atinseră din nou 
pe ale ei. 

— Justin, şopti ea insistent, trăgându-l mai aproape. Te rog. 

— Ce, Katie? murmură el, răsuflarea lui fierbinte 
amestecându-se cu a ei. Ce vrei? 

— Sărută-mă, suflă ea, fără să-i pese dacă își dădea seama cât 
de mult îl iubea și-l dorea. Te rog, sărută-mă. 

— De ce nu mă săruţi tu? îi șopti el. Ai învăţat cum s-o faci 
în ultimele săptămâni. Mi-ar plăcea să iniţiezi tu sărutări 
ocazionale, așa că de ce n-ai începe acum? 

Intâlnind strălucirea caldă din ochii lui, înţelese că el nu 
pretindea supunere ci o participare activă. Noua Katie pe 
care el o trezise, alungă toate inhibiţiile şi scoțând o 
exclamaţie înăbușită, își strecură degetele în părul de la 
ceafă și-și ridică gura către a lui, mușcându-i ușor buza 
inferioară. Și atunci, el îi înapoie sărutul cu toată pasiunea 
dorită de ea, iar mâinile îi mângâiară trupul aproape cu 
violenţă. Gura lui o poseda pe a ei cu lăcomie până când 
simţi că leșină sub imperiul unei dorinţe intense care creştea 

în ea. Scoase un ușor țipăt de protest când el își dezlipi 
buzele un moment mai târziu. 

— Katie, murmură el, cuprinzându-i fața cu ambele mâini. 
Ce fetiță drăgălașă ești. 

Ea scutură din cap a protest, mângâindu-i obrazul cu 
degete tremurânde. 

— Nu sunt o fetiţă. 

— Ba eşti, dar înveţi să fii femeie foarte repede, spuse el 
coborându-și capul pentru a-i săruta vârful nasului. Ce să mă 
fac cu tine, Katie? Nu ești genul de tânără cu care un bărbat 
vrea să aibă o aventură. Se pare că va trebui să mă însor cu tine. 

Deși știa că el glumește în privința căsătoriei, respectul 
pentru inocenţa ei, făcu ca dragostea pentru el s-o învăluie cu 
o intensitate și mai mare, încât i se păru că n-o va mai putea 
ascunde multă vreme de el. Mângâindu-i gâtul puternic, îl privi 
cu o luminozitate care-i transformase ochii albaștri în violet. 

— Justin, eu... începu ea, oprindu-se timidă, apoi începu 
din nou. Eu... eu... 

— Da? o îndemnă el, cu o voce curios de răgușită. Tu, ce? 

— Eu... oh, nu pot spune... mormăi ea, copleșită de teama 
veche de a deveni prea vulnerabilă. Nu pot. 

— Vei putea, Katie. In curând, vei învăţa să-mi spui orice 
şi-mi vei spune, indiferent ce va fi. 

Va trebui în curând, sau niciodată, se gândi ea tristă. Mai 
avea atât de puţin timp de stat în Maroc și gândul să-l 
părăsească, să nu-l mai vadă niciodată, o sfâșia. Când se ridică 
și se îndepărtă de ea, Katie tânjea să se agațe de el. În acel 
moment, ar fi făcut orice ca noaptea abia să înceapă, dar nu 
putea face nimic în acest sens. Il observă cum îi ridică rochia 
de pe podea, unde zăcea lângă tăciuni. 

— Nu mai plouă, murmură el punându-i țesătura caldă 
peste picioarele goale. Cred că-i mai bine să te duc acasă 
înainte ca tatăl tău să formeze o patrulă de căutare. 


132 DONNA VITEK 


Apoi, luându-și cămașa, dispăru în bucătărie şi-i dădu timp 
să se îmbrace înainte de a se întoarce. 

Ploaia lăsase un miros de prospeţime în aer și frunzele de 
portocali străluceau în soarele dimineţii când ajunseră la casa 
tatălui, aproape de ora șapte. Temătoare că nu va mai avea 
ocazia să petreacă atât de mult timp cu el, Katie mergea 
înaintea lui prin intrarea care semăna cu un tunel și care 
dădea în patioul principal. Când pășiră din semiintuneric la 
lumină, el îi luă mâna, o conduse la fântână, apoi se opri 
cuprinzându-i mijlocul cu mâna și o trase spre el. Când îl 
privi, ochii lui se îngrijorară dintr-o dată și-și coborî capul, 
atingând cu vârful limbii, zgârieturile uşoare pe care barba lui 
le lăsase pe pielea sensibilă a gâtului ei. 

— N-am vrut să te rănesc, murmură el, ridicându-și gura și 
atingându-i buzele întredeschise. Imi pare rău, Katie. 

— Nu m-ai rănit cine știe ce, șopti ea mângâindu-i pielea 
bronzată expusă în deschizătura gulerului deschis de la 
cămașă. Și chiar dacă ai fi făcut-o, nu mi-ar fi păsat. 

Zâmbind, el începu s-o sărute din nou, dar pe frunte îi 
apăru o cută când privi peste ea în direcţia biroului tatălui ei. 

Când mânile din jurul mijlocului se strânseră rapid ca apoi 
să se îndepărteze, Katie se întoarse încet, încruntându-se și ea 
uimită, când îl descoperi pe tatăl ei în prag, cu buzele strânse. 

— Eşti o dezamăgire pentru mine, Justin, spuse el în cele 
din urmă. Nu mi-am închipuit că nu pot avea încredere în tine 
cu propria mea fiică. 

Katie păli când realiză ce gândea el. Făcu un pas înainte, cu 
un gest de neputinţă din mână. 

— Tăticule, nu te supăra. Justin și eu... 

— Nu cu tine vorbesc, Katie O'Shea, o întrerupse el cu 
asprime. Cu Justin discut în acest moment. 

Pășind în spatele lui Katie și punându-și mâinile pe umerii 
ei, Justin interveni: 


ACOLO UNDE ÎŢI ESTE INIMA 133 


— N-am rămas astă noapte intenţionat, Sean, explică el cu 
calm. Drumul de la Joyosa era inundat și am petrecut noaptea 
într-o casă părăsită. 

— Deci, aţi petrecut noaptea singuri împreună? întrebă 
Sean acuzator. Bineînţeles, n-a fost greu să ghicesc după scena 
pe care am văzut-o şi conversaţia pe care tocmai am auzit-o. 

— Ruşine pentru voi amândoi! exclamă bunica indignată, 
ieşind din casă cu bastonul țăcănind pe dale la fiecare pas. 
Prea multă libertate, în zilele de astăzi. In timpul meu... 

— Mamă, mă lași pe mine să discut? o întrerupse Sean 
obosit, apăsându-și degetele pe piept. 

Cum faţa lui se înroșea ușor, Katie porni spre el, dar 
mâinile lui Justin se încleștară pe umerii ei, împiedicând-o. 

— Sean, spuse el liniștit și fără a o avertiza pe tânără, poate 
că ai fi mai puțin supărat dacă ai afla că eu și cu Katie am 
hotărât să ne căsătorim. 

Aproape înecându-se, Katie își roti capul să-l privească, dar 
când deschise gura să vorbească, degetele lui i se înfipseră în 
umeri. Smulgându-și privirea de la el, se întoarse și văzu că 
fața lui Sean își recăpăta culoarea normală și ceva din 
încordare îl părăsise. Cât era de confuză, își dădu seama că nu 
era cazul să se certe cu el. 

— Ai încredere în mine, îi şopti Justin la ureche, eliberându-i 
umerii și trecând pe lângă ea. Sean, putem vorbi singuri o clipă? 

— Justin! şopti Katie înnebunită, prinzându-i mâna. Dar 
n-o să mă lași singură cu bunica! 

— Şi tu ești o O'Shea, nu? Poţi să-i ţii piept, îi răspunse el în 
șoaptă, înclinându-și capul spre camera de zi. În afară de asta, 
mama te va apăra. 

După plecarea lui, Katie se uită spre mama ei vitregă, care 
apăruse în prag. Dar pe fața acesteia nu era nici un semn de 
dezaprobare. In loc de asta, se citea o uimire care era egală cu 
cea a lui Katie. 

Capitolul 10 


— Katie, draga mea, este o surpriză așa de mare, spuse Eva 
dintr-o răsuflare când părăsi pragul și se grăbi să iasă în patio. 
Nu... nu știu ce să spun în afară de faptul că voi fi fericită să te 
am ca noră și fiică vitregă în același timp. 

Era atât de sinceră, încât Katie simti că intră în pământ de 
rușine, dar nu-i putea explica în fața bunicii. Cel mai bun 
lucru pe care-l putea face era să clarifice neînțelegerea din 
noaptea trecută. Gesticulând neputincioasă, începu: 

— Eva, vreau să ştii că între mine şi Justin nu s-a întâmplat 
nimic noaptea trecută. Tăticul a tras pur și simplu niște 
concluzii. Justin n-ar fi... 

— Crezi că suntem cu toţii orbi! interveni bunica. Toţi ne 
amintim cum este să fii tânăr, fetițo, nu uita asta! Este limpede 
ca bună ziua că ești îndrăgostită de tânărul Justin. Toţi am 
văzut cum te priveşte! Să nu-mi spui că nu s-a întâmplat nimic. 
Fl este bărbat, nu-i așa? Și tu ești o fată drăguță. 

— Dar, bunico! începu Katie să protesteze, dar apoi se 
recunoscu învinsă cu un oftat dezolat. 

— Eu te cred, dragă, murmură Eva îmbărbătând-o, cu o voce 
atât de joasă încât bunica n-o putea auzi. Dar cred că bunica 
are dreptate într-o privință, eşti îndrăgostită de Justin, nu-i așa? 

Cu ochii sfredelitori ai bunicii îndreptaţi asupra ei, Katie 
nu încercă să mintă. 

— Da, sunt îndrăgostită dar... 

— Sper să fie, după noaptea pe care a petrecut-o cu el, 
interveni bunica așezându-se pe o bancă și ținându-și 
amândouă mâinile pe mânerul bastonului. Tinerii ăștia — nu 
mai ţin cont de nimic. 

În spatele ei, Eva își ridică ochii spre cer, în timp ce o bătea 
ușor pe mână pe Katie. 

— Tu şi cu Justin aţi stabilit o dată pentru nuntă? 

— Încă nu, mormăi Katie privindu-și sandalele și 
înroșindu-se. Noi... 

Fu întreruptă de zgomotul ușii de la birou care se 
deschidea. Stomacul i se strânse de teamă când se întoarse și 
zâmbetul de pe faţa tatălui ei și trăsăturile calme ale lui Justin 
nu-i uşurară confuzia. Oare Justin fusese în stare să-l convingă 
pe tatăl ei că nimic nu se întâmplase? Se părea că nu. 

— Katie, îmi pare rău că mi-am ieșit din fire, spuse Sean, 
venind s-o îmbrăţişeze. Ar fi trebuit să știu că intenţiile lui 
Justin erau onorabile. Eu sunt un bătrân de modă veche, aşa 
că nu pot spune că mă bucur pentru noaptea trecută, dar cel 
puțin amândoi v-aţi luat un angajament. 

— Sper ca nunta să fie curând, rosti bunica pe un ton 
ascuţit. Sean, ai face bine să insiști să se căsătorească într-o 
săptămână sau două, ca să nu ne trezim cu un bebeluș înainte 
de a trece timpul decent de la nuntă. 

— Bunico, te rog! strigă Katie cu obrajii în flăcări. Mă faci să 
mă Simt prost. 

— Tu singură te-ai pus în situaţia aceasta, spuse bătrâna, 
înțepată. Nu încerca să dai vina pe mine. 

— Te aranjează sâmbăta viitoare, domnişoară O'Shea? 
interveni Justin calm și o urmă de amuzament în voce. Crezi 
Că va satisface convenienţele? 

— Să aștepți până erai căsătorit cu fata asta ar fi satisfăcut 
conveniențele, pungașule, îl apostrofă bunica fluturând din 
baston. Dar cum n-aţi putut aștepta, o săptămână începând de 
sâmbătă, ar fi satisfăcătoare ca dată, nu? 

— Dar sunt numai zece zile până atunci! protestă Katie, 
simțindu-se de parcă toată lumea înnebunise și nu-și imagina 
cum o să iasă vreodată din această situaţie. 

— Este... este prea devreme. Vreau să spun... 

— Eva va ajuta să-ți aranjeze o nuntă frumoasă, dacă asta te 
frământă spuse Sean, culoarea sănătoasă revenindu-i în obraji. 
Vom face ceva elegant, așa cum vrei tu să fie. În fond, ești 
unica mea fiică. 

— Tăticule, ascultă, te rog, începu Katie, apoi se opri brusc 
când Justin îi strânse mâna cu putere. 

— Condu-mă până la mașină, Katie, murmură el, luându-și 
rămas-bun de la ceilalți și punându-i un deget pe buze când 
ea încercă să vorbească. 

Refuzând să mai facă un pas când ieșiră pe aleea pietruită, 
ea îl privi cu ochi mari. 

— De ce, Justin? 

— L-ai văzut, Katie. Arăta ca în ziua când a avut atacul de 
inimă la plantație, îi explică el blând, strecurându-și degetele 
în părul ei mătăsos. El poate avea o ieșire violentă și nu vreau 
să-i risc viata certându-mă cu el. În biroul lui, am încercat să-i 
explic că încă eşti fetiţa neatinsă cu care am plecat ieri de aici, 
dar el nu părea să mă creadă. Poate că în subconștient vede 

căsătoria noastră ca cea mai bună cale de a te păstra lângă el. 
Și apoi, de ce să-l contrazic? Nu am nici o obiecţie să mă însor 
cu tine, spuse el sărutând-o ușor pe buze. 

Picioarele lui Katie tremurau riscând să n-o mai ţină, aşa că 
se prinse de braţul lui Justin pentru a-și păstra echilibrul. 

— Ce... ce spui? doar știi că nu doreai să te însori... 

— N-am spus chiar azi dimineaţă că se pare că ar trebui? 
întrebă el, zâmbind blând în timp ce-i cerceta conturul delicat 
al feței. Katie, te doresc, dar, cum am spus, nu ești genul de 
femeie cu care un bărbat să facă dragoste și apoi s-o uite. 
Așa că... 

— Dar tu... 

— Şi tu mă vrei, Katie, îi murmură el la ureche. Această 
dimineaţă a dovedit-o şi, crede-mă, nu mi-a fost uşor să nu iau 
ce mi se oferea. Data viitoare s-ar putea să nu fiu în stare să mă 
controlez. 

— AȘ... aş putea să mă întorc la San Francisco, sugeră ea cu 
şovăială. Nu vreau să te simți prins în cursă de ceva ce nu 
dorești. 

— Dar tu vrei să te întorci, Katie? Sau mai curând ai rămâne 
aici și te-ai mărita cu mine? Nu mă simt prins în cursă. Te 
vreau. Am nevoie de tine... 

— Dar este suficient? exclamă ea încet. 

Dacă el ar fi spus măcar un cuvânt de iubire, ar fi simţit că 
moare de fericire dar, așa cum era situaţia, era împărțită între 
dorinţa de a se mărita cu el în orice condiții şi teama că această 
dorință fizică a lui pentru ea nu va dura mult. Va fi rănită 
irevocabil dacă i se va dărui și el își va pierde interesul, pe 
măsură ce va trece timpul. Totuși, îl iubea și voia foarte mult 
să fie soţia lui. Total confuză, își plecă ochii, încercând să 
gândească. 

— Şi cu... Alia? reuşi ea să întrebe în cele din urmă. 

— Alia? zâmbi el ridicându-i bărbia cu un deget. Katie, Alia 
n-are nici un drept să obiecteze dacă aleg să mă însor cu tine. 
Ea și cu mine n-am fost niciodată de acord în privința 
căsătoriei. Este prea ocupată să fie o femeie ultraliberală. 
Căsătoria este un obicei de modă veche, după ea. 

Așa că ai optat pentru alegerea mai puțin reuşită și te 
căsătoriești cu mine, se gândi Katie, o durere ascuțită 
sfâșiindu-i pieptul. Dar nu putea rosti această suspiciune, de 
teamă să nu-i fie confirmată. El simţea ceva pentru ea. Sincer, 
credea că simte și ceva îi spunea că îl putea face mai fericit 
decât ar putea Alia. Dacă el i-ar da șansa... Acesta era jocul. 
Acum trebuia să se întrebe pe sine dacă merită să riște. Și în 
timp ce simţea căldura trupului lui învăluind-o, răspunsul ei 
fu în sfârșit da. Merita. 


În următoarele nouă zile, Katie nu-l prea văzu pe Justin. 
Eva o ţinea prea ocupată cu planurile de nuntă. De fapt, Eva 
le făcea și Katie era de acord cu ele. Era prea zăpăcită de 
întreaga situaţie ca să mai aibă și gânduri coerente și dacă 
n-ar fi împins-o Eva, n-ar fi anunţat-o nici pe mama ei despre 
eveniment. Margaret refuză invitaţia de a veni în Maroc și-i ură 
fericire lui Katie fără prea mult entuziasm, menţionând doar 
că Harold fusese șocat de această veste. Katie înțelegea ce 
simţea el. Logodit cu ea de doi ani, nu arătase niciodată vreo 
urmă de nerăbdare când amânaseră nunta de câteva ori, de 
obicei pentru că el considerase că nu strânseseră destui bani. 
Katie își putea imagina dezaprobarea de pe faţa lui când auzise 

despre planurile pe care ea și Justin le făceau în grabă. Acea 
imagine era singurul gând amuzant al tinerei pe măsură ce 
treceau zilele. 

Era speriată. Deși îl iubea pe Justin și dorea să fie soţia lui 
mai mult decât orice pe lume se temea că întotdeauna va vrea 
de la el mai mult decât acesta putea da. Și dacă Alia își schimba 
părerea în privința căsătoriei? Dacă se hotăra să vrea să devină 
soția lui Justin? Va regreta oare căsnicia cu Katie? Katie nu 
credea să poată îndura acest lucru, dacă o făcea. Instinctiv, ştia 
că nu va mai iubi un alt bărbat ca pe el și gândul de a-l avea 
un timp, ca apoi să-l piardă era prea îngrozitor. Dar nu mai 
putea da înapoi, acum. Şi mai ales nu voia să-și supere tatăl 
când îl vedea cât de fericit este. În afară de asta, se agăța de 
speranţa că-l va putea face fericit pe Justin, atât de fericit încât, 
într-o zi, va începe să depindă de ea, apoi s-o iubească. Exista 
întotdeauna o șansă și ea trebuia s-o primească. 

Roasă de îndoieli, dar plină de speranţă, lăsă evenimentele 
săptămânii să treacă pe lângă ea până joi după-amiază, când 
Eva insistă să meargă împreună la Agadâr, să-și aleagă trusoul. 
Katie se simţea ca o hoaţă să cheltuiască banii tatălui ei, dar 
încercarea ei de a economisi câţiva dolari fu sortită eșecului. 
Trebuia să cumpere tot ce putea fi necesar. Fiecare articol pe 
care-l cumpărară era de cea mai bună calitate și foarte scump. 

În cele din urmă, Eva o împinse pe Katie într-un mic 
magazin exclusivist, unde lenjeria era de basm... Orice lucru 
era elegant, făcut din satenuri fine, mătase și dantelă. 
Deodată, Eva ridică o cămașă de noapte albă cu dungi roșii, 
având guler înalt și mâneci lungi. 

— Te provoc, spuse ea, râzând șmecherește. Te provoc să 
cumperi asta și să pășeşti așa îmbrăcată în noaptea nunții. 
N-ar fi Justin şocat și mai mult decât dezamăgit? 

— Oh, Eva, eşti imposibilă, râse şi Kate. 

Chicotiră amândouă ca niște școlăriţe, apoi Eva se duse să 
examineze câteva halate fine, iar Katie se întoarse la o rochie 
de casă din mătase albastră, la care-i rămăseseră ochii. Dintr-o 
dată, avu senzaţia că este observată și uitându-se în sus, gemu 
când o văzu pe Alia Alament care stătea sprijinită de un stâlp 
și o privea. Rochia de mătase albastră căzu din mâna lui Katie, 
în timp ce femeia mai în vârstă veni spre ea. 

— Ce fermecător, rosti Alia cu ochi reci. Micuța mireasă în 
devenire își alege trusoul. Caută ceva provocator, ca să-l poţi 
ține pe Justin mai mult în acest fel. 

Hotărâtă să nu răspundă la provocare, Katie ridică din nou 
mătasea albastră. 

— Cum îţi place culoarea aceasta? întrebă ea vesel. Lui 
Justin îi place să port albastru. 

— Chiar? Chiar îi pasă ce porţi? o întrebă ea ironic. Sau îl 
interesezi doar când nu porti nimic pe tine? 

— Îmi închipui că mă va plăcea și așa, blufă Katie, deși 
mâinile îi tremurau. Abia aștept să văd care va fi reacţia lui. 

— Te rog, nu face pe virgina cu mine, spuse Alia cu răutate. 
Ştie toată lumea cum l-ai atras pe Justin în această căsătorie. Ai 
reușit să petreci noaptea cu el, așa că tatăl tău s-a înfuriat și a 
aranjat... această... cum o numiţi voi americanoi? O nuntă cu 
pușca? 

— Nuntă cu pușca? Ah, vrei să spui nuntă sub ameninţarea 
armei, descifră Katie, scuturând din cap. Îmi pare rău să te 
dezamăgesc, dar tatăl meu n-a trebuit să-l amenințe pe Justin 
cu pușca pentru a mă lua în căsătorie. Justin m-a cerut și eu 
am acceptat. 

Alia pufni și-și pipăi coafura extrem de elegantă. 

— Te-a cerut? Am auzit o cu totul altă poveste. 

— Pot să ştiu de unde ai primit informaţia? întrebă Katie cât de 
calm putea. Dacă circulă bârfe pe seama mea, aș vrea să știu sursa. 

— Dar cunoști sursa, nu crezi? ripostă Alia cu o strâmbătură. 
Este foarte de încredere, te asigur. Și te avertizez, faptul că 
Justin este căsătorit cu tine, nu mă va influența deloc. 
Căsătoria este ceva învechit. Nu cred că doi oameni ar trebui 
să se lege unul de celălalt în aceste vremuri luminate. Așadar, 
nu voi avea nici o mustrare de conștiință când Justin va veni 
la mine, având nevoie de o relaţie mai sofisticată. Poate ar 
trebui să ii minte asta. Atunci, nu vei fi şocată când va începe 
să petreacă mai mult timp cu mine decât cu tine. 

După ce aruncă ameninţarea, Alia se îndepărtă agale, 
lăsând-o pe Katie să se uite după ea, cu ochi plini de teamă. 
Alia insinuase că Justin îi povestise totul și fusese obligat la 
această căsătorie de tatăl lui Katie. Și, tânăra nu știa cine îi 
furnizase Aliei aceste informaţii. Precis, nu putea fi cineva din 
familie. Poate că servitorii văzuseră cât de supărat fusese Sean 
după ce ea și cu Justin petrecuseră noaptea împreună, numai 
că aceștia nu aveau nici motiv și nici ocazia să discute cu Alia. 
Oare Justin se confesase Aliei? Îi spusese că se însura cu ea 
doar pentru binele lui Sean? Totuși, Katie nu și-l imagina atât 
de crud. Chiar și cea mai mică posibilitate să fi discutat situaţia 
cu o femeie ca Alia o făcea pe Katie să se simtă umilită. 
Înghiţind cu greutate, se uită fără a vedea la mătasea albastră 
și ceva din speranţele pe care și le făcuse, referitoare la viitor, 
începură să pălească. Totuși, erau prea puternice ca să moară 
complet și știa că dacă Justin însuși nu anulează nunta, va 
deveni soţia lui în doar două zile. 

Capitolul 11 


— Sunt așa de nervoasă de parcă eu aș fi mireasă, remarcă 
Eva, dând din mâini agitată când îndepărtă învelișul de plastic 
de pe rochia de mireasă a lui Katie. N-aș putea îndura atâtea 
emoţii prea des... să fiu responsabilă cu mireasa și să fiu mama 
mirelui. 

Stând la fereastra anticamerei capelei, Katie își luă privirea 
de la oceanul scăldat în soare pentru a-i zâmbi mamei sale 
vitrege. 

— Nu-ţi pot mulţumi îndeajuns pentru toate aranjamentele 
făcute. Ai reușit o treabă extraordinară. Florile din capelă sunt 
foarte frumoase, iar rochia mea... 

— Este frumoasă, încuviinţă bunica plimbându-și 
degetele peste saten până la tivul brodat cu perle. Ai avut 
noroc să găsești o astfel de rochie în Agadâr, care să ţi se 
potrivească. 

— Norocul irlandezului, bunico? glumi Katie și fu 
recompensată cu o mângâiere pe obraz. 

— Norocul irlandezului și felicitări celei care a aranjat-o, le 
reaminti Eva. Yvette a făcut o treabă grozavă doar în cinci zile, 
considerând că rochia a trebuit scurtată şi strâmtată. Cred că 
ar merita un bonus, nu crezi, Katie? 

— Ce? întrebă Katie distrată, întorcându-se de la fereastră. 
Oh, da, merită un bonus. 

Zâmbind atotștiutor, bunica îşi aranjă fusta lungă a rochiei 
de dantelă mov. 

— Îţi răceşti gura de pomană, Eva. Mai sunt doar patruzeci 
de minute până la ora douăsprezece și este foarte nervoasă. 
Uită-te la ea! Este ca un cal nărăvaș tinut în frâu. Își roade 
unghiile. 

Katie își luă repede mâna de la gură și zâmbi jenată spre 
cele două femei. 

— Nu sunt toate miresele nervoase? 

— Unele mai mult decât altele, din motive bune, dacă 
înţelegi ce vreau să spun, spuse bunica, privindu-și gânditoare 
nepoata. Se poate să te fi judecat greșit după noaptea pe care 
tu şi Justin aţi petrecut-o împreună? 

— Am încercat să-ţi spun asta, interveni Eva. Dumneata și cu 
Sean aţi făcut atâta tapaj și n-aţi ascultat-o pe Katie când a 
încercat să vă spună că nu s-a întâmplat nimic. 

— Îmi pare rău, copilă, spuse bunica încet, apoi ridică din 
umeri. Dar este aşa o diferenţă faţă de vremea mea. Aud tot 
timpul despre tineri care se comportă liber și iresponsabil așa 
că nu te-am ascultat când ai încercat să-mi explici. Poţi ierta o 
bătrână proastă? 

— Bineînţeles, bunico, murmură Katie, sărutându-și bunica. 
Și nu ești o bătrână proastă. 

— Atunci una încăpăţânată, se corectă bunica. Dar sunt 
bucuroasă că te-ai păstrat pentru noaptea nuntii, Katie. Mi-e 

milă de cei tineri care n-au respect pentru nimic. Nu vor avea 
amintiri care să le ţină de cald când vor fi bătrâni. Pentru tine, 
noaptea aceasta va fi o comoară pe care o vei păstra toată 
viaţa. 

Nefiind în stare să scoată un cuvânt, Katie o îmbrăţișă un 
scurt moment, apoi se dădu înapoi și-și împreună mâinile ca 
să nu se vadă că tremură. 

— Acum, copilă, nu mai tremura, o imploră bunica. Cel cu 
care te măriţi este un bărbat excelent și... 

O bătaie în uşă o întrerupse și Eva spuse un automat 
„Intră”. Justin intră în camera mică spre dezamăgirea celor 
două femei mai în vârstă. 

— Pleacă de aici! exclamă bunica, încercând să-l alunge. 
Poartă ghinion să vezi mireasa înaintea nunții. 

— Ştiam că rochia nu trebuie s-o vezi, spuse el cu 
nonşalanţă, ignorând gesturile ei și sărutând-o pe obraz. Nu 
voi sta mult, promit. Vreau doar să-i dau ceva lui Katie. 

— Justin, și aşa sunt suficient de nervoasă și ai mai apărut și tu, 
îl certă Eva. Nu te uita până nu acopăr această rochie cu o pânză. 

Scuturând din cap, el își aruncă privirea spre Katie care 
stătea la fereastră, lumina soarelui aurindu-i părul. 

— Vă asigur că nu rochia mă interesează, murmură el cu o 
voce atât de joasă încât numai ea putea auzi şi văzând-o cum i 
se colorează obrajii şi-şi muşcă buza, zâmbi și-i prezentă un 
buchet de flori. L-am rugat pe cel cu florile să adauge și acestea 
în buchetul tău. Sper că n-am stricat aranjamentul floral. 

— Nu, toate florile din capelă sunt albe, spuse ea uitându-se 
la floricelele ca niște steluțe împrăștiate printre orhideele și 
garoafele albe. 

Petalele lor delicate erau albastre și arătau ca niște pietre 
preţioase într-un pat alb. 

— Sunt cele pe care le-am văzut crescând în patioul tău? 
întrebă ea râzând timid. Sunt atât de frumoase. N-am mai 
văzut niciodată aşa ceva. 

— Sunt rezultate din încrucișare, zise el. Vei fi prima 
mireasă care le poartă. 

— Oh, sunt minunate, Justin! se entuziasmă Eva, uitându-se 
peste umărul lui Katie. Cum te-ai hotărât să le numești? 

— Ar trebui să fie evident, spuse el încet ridicând bărbia lui 
Katie cu un deget. Vezi, sunt ca... 

— Ochii lui Katie! exclamă mama lui. Nu-i aşa? Exact aceeași 
culoare. Deci o să le numeşti — Ochii lui Katie? 

— Dacă n-are nimic împotrivă. 

Scuturându-și capul, Katie îi atinse braţul. 

— Sunt onorată, șopti ea. A fost atât de drăguţ din partea 
ta... Să faci asta. Nu m-am așteptat niciodată să am o floare 
numită după mine. Mulţumesc, Justin. 

— Acum pleacă de aici, pungașule, îl alungă bunica, 
fluturând bastonul în direcţia lui. Du-te. Vom pierde nunta 
dacă n-o ștergi de aici să ne lași s-o îmbrăcăm pe Katie. 

— Nu merit nici măcar un sărut pentru flori? glumi el când 
bunica îl împinse afară. Nu mi se pare corect! 

— O să-ţi primeşti sărutările la noapte, ripostă bunica, 
fluturând bastonul până când el trase ușa după el, după ce 
aruncă o ultimă privire lui Katie. 

Zâmbind în sinea ei, cu obrajii îmbujoraţi, Katie privi 
fragilele flori albastre, întrebându-se ce însemna faptul că le 
numise după ea. Poate că ţinea la ea mai mult decât crezuse, 
se gândi plină de speranță. Și dacă era așa, va exista şansa ca 
într-o zi s-o iubească. Cel puţin, era un bun început și în acest 
moment era recunoscătoare pentru asta. 

— Eva, îmi simt gâtul puţin uscat, anunţă bunica, întrerupând 
gândurile nepoatei sale. Fii bună și adu niște apă rece. 

Eva se uită la ceas și se încruntă, îngrijorată. 

— Dar este douăsprezece fără douăzeci, bunico. Ar trebui să 
începem s-o ajutăm pe Katie să se îmbrace. 

— Şi Katie are nevoie de un pahar cu apă rece înainte de 
a merge la altar, insistă bătrâna cu o voce de oţel. Avem 
destul timp s-o pregătim. Oricum nu va începe fără ea, nu 
crezi? 

Cum Eva se recunoscu înfrântă și se grăbi să-și 
îndeplinească misiunea, Katie zâmbi prudentă bunicii sale. Un 
al șaselea simţ îi spunea că era pe cale să asculte o predică, dar 
nu era chiar așa. 

— Cum spuneam, cel cu care te măriţi este un bărbat 
grozav, începu solemn bunica, jucându-se cu broșa pe care o 
purta la piept, ca şi cum n-ar fi fost în largul ei, ceea ce nu-i 
era caracteristic. Ai putea fi foarte fericită cu el, dacă... dacă îi 
dai ceea ce dorește. Eu sunt directă, fetițo, ar trebui să ştii 
deja asta. Să nu ne mai ascundem după deget. Ca să-ţi păstrezi 
soţul multă vreme va trebui să-ţi arăţi sentimentele şi asta nu-ţi 
va fi uşor. Aici te-a influențat mama ta, dar există o căldură în 
tine, că dacă îţi pui mintea, poţi să te schimbi. 

— Încerc, bunico, şopti Katie. Dar ai dreptate. Nu este ușor. 

— Să nu-ţi ia prea mult timp, copilă — asta îți spun. Nu 
împinge răbdarea tânărului Justin prea departe. Ştii că tatăl lui 
a fost spaniol și am auzit că spaniolii au sânge fierbinte. Deci 
ar fi înțelept să începi să uiţi ce te-a învăţat mama ta despre 
ascunderea sentimentelor. N-ar fi nici un păcat să-i arăţi cât de 
mult îl iubești. Şi-l iubeşti, nu? 

— Ştii că-l iubesc, murmură Katie, întrebându-se dacă va fi 
în stare să urmeze acest sfat. 


ACOLO UNDE ÎȚI ESTE INIMA 147 


Tot ceea ce spunea bunica ei era adevărat, dar cunoașterea 
adevărului şi acţionarea ca atare erau două lucruri diferite. 
Bunica nu înţelegea cât de vulnerabilă se simţea și cât de 
distrusă ar fi dacă i-ar da lui Justin dragostea ei fără rezerve, 
dar n-ar primi niciodată dragostea lui, la rându-i. Și Katie 
habar n-avea cum să-i explice teama de a fi respinsă. Nu se 
mai înțelegea nici pe sine. Ştia doar că voia să se schimbe şi că 
va avea nevoie de ajutorul lui Justin ca să facă acest lucru. 
Dacă ar ţine suficient la ea ca să încerce s-o ajute... 

— Presupun că nu cunoşti o poţiune magică, poţiune care 
să mă schimbe? întrebă Katie încet, zâmbind gânditoare. Poţi 
să-mi spui cum să mă schimb? Spune-mi ce să fac. 

— Nu-i nevoie să te schimbi, spuse bunica, atingând obrazul 
tinerei. Nu există nimic greșit în felul în care ești, dacă vei fi tu 
însăţi şi o să încetezi să te ascunzi. Și cred că o vei face. Când 
există ceva ce-ţi doreşti mult, va trebui să te întinzi și să iei sau 
să riști să pierzi. 

— Credeam că am făcut-o când m-am hotărât să mă mărit cu 
Justin, spuse Katie cu un zâmbet vag. 

— Măritişul este doar începutul. Din această zi încolo, va 
trebui să-i dai suficient din tine ca să te asiguri că el continuă 
să te iubească. 

— Voi încerca, răspunse Katie. 

Dar nu va fi așa de simplu. Înainte de a încerca să păstreze 
dragostea lui Justin, va încerca s-o cucerească. 

În acel moment, conversaţia se sfârși, căci veni Eva cu apa 
şi următoarele două ore fură pentru Katie un caleidoscop de 
evenimente. Mai întâi se trezi uitându-se într-o oglindă și 
aranjându-și decolteul de la rochia de mireasă, apoi fără a-și 
reaminti precis cum ajusnese acolo, mergea spre altar la 
braţul tatălui ei. Ceremonia în sine părea ca un vis şi nu-i 

venea să creadă că Justin stătea în faţa altarului cu ea, 
tulburător de chipeș în costumul lui gri, cu cămașa albă care-i 
accentua pielea netedă și brună. Doar sărutul adânc pe care 
i-l dădu păru real. 

Recepţia de la hotel care urmă apoi, abia dacă-i pătrunse în 
conștiință. Câţiva prieteni care fuseseră invitaţi și chiar 
membrii familiei nu păreau să existe cu adevărat pentru ea. 
Nu putea să se concentreze la conversaţia veselă. Toate 
gândurile ei îl priveau doar pe Justin și fu mai curând ușurată 
să evadeze de la petrecere și să se ducă să se schimbe într-un 
costum galben-pai din in, pentru călătorie. 

În timp ce se îmbrăca, exaltarea ei creștea. De la recepție, 
ea și Justin mergeau la aeroport să prindă avionul pentru 
Valencia, Spania. Cum va fi, se întrebă ea visătoare, să petreacă 
două săptămâni întregi singură cu el, într-un loc unde nu 
cunoșteau pe nimeni și nimeni nu-i cunoștea? În timp ce își 
aranja părul în fața oglinzii, iar bunica îi împacheta trusa de 
cosmetice și erau pe terminate, se auzi o ciocănitură la ușă și 
intră Justin. Zâmbetul de bun venit al lui Katie se stinse când 
văzu linia posomorâtă a gurii lui. 

— Ce s-a întâmplat? suflă ea, îngrozită de ce ar putea fi 
răspunsul. Este... este...? 

— Este Sean, Katie. Are dureri severe de piept, spuse Justin 
calm, luând braţul fragil al bunicii care-și luase bastonul în 
grabă. A fost dus deja la spital. Mama a mers cu el, dar știu că 
şi voi amândouă aţi dori să mergeţi, așa că dacă ești gata, 
Katie... 

Bunica ieși cât putu de repede prin ușa deschisă, dar Katie 
nu putu face un pas. Stătea nemișcată lângă oglindă, privindu-l 
pe Justin până când, în cele din urmă, el îi luă mâna și o 
conduse afară din cameră. 

— Soţul dumitale este un bărbat norocos, doamnă O'Shea, 
spuse doctorul. Ar fi putut face un infarct sever dacă n-aţi fi 
fost astăzi în Agadâr, atât de aproape de spital. 

Eva izbucni în lacrimi de ușurare şi, în timp ce bunica o 
bătea pe mână și Katie îi mângâia absentă umărul. Justin 
începu să-l chestioneze pe doctor. 

— Credeţi că aveţi situaţia sub control? 

— Cât de mult este posibil. Este în mai puţin pericol aici 
decât ar fi fost acasă. Aici îi putem monitoriza inima, așa că 
dacă apare vreun necaz, putem interveni imediat. Este cel mai 
bine ce putem face pe moment. 

— Şi mai târziu? întrebă Justin. Operația pe care i-aţi 
recomandat-o — îl mai sfătuiţi s-o facă? 

— Cu siguranţă. Este unica soluție la problema lui. Și veţi fi 
fericiţi să auziti că acest episod l-a forțat să asculte de rațiune. 
Spune că durerile prin care a trecut au fost atât de severe încât 
va face orice să nu le mai aibă. Așa că a fost de acord să se 
opereze, după recuperarea de la acest episod, bineînţeles. 

Când Katie oftă ușurată, Justin o privi, apoi se întoarse din 
nou spre doctor. 

— Poate primi vizitatori, acum? 

— În câteva ore, poate, spuse doctorul privindu-le pe cele 
trei femei. Dar pe rând și numai pentru un minut. Are nevoie 
de odihnă și trebuie să vă spun că toți arătaţi obosiţi. Staţi aici, 
așteptând de zece ore? Poate că ar trebui să mergeţi acasă și să 
vă odihniti, mai ales că nu-l puteţi vedea lung timp chiar când 
se trezește. 

— Nu, eu rămân, insistă Eva, scuturând din cap. Refuz să 
părăsesc spitalul până nu văd cu ochii mei că este mai bine. 

— Voi rămâne cu tine, atunci, spuse bunica fără drept de 
replică. Dar tu tinere, ar trebui să-ţi duci mireasa acasă, arătă 
ea cu bastonul spre ușă, uitându-se la Justin. Este destul de 
trist că nu puteţi pleca în luna de miere. Nu vă vom lăsa să vă 
petreceți noaptea nunții în această cameră de așteptare, nu-i 
așa, Eva? 

— Sigur că nu, spuse nora ei, ștergându-și lacrimile de pe 
obraz. Justin și Katie, plecaţi vă rog. Nu puteţi face nimic aici. 
Și ce a fost mai rău, a trecut. 

— Este decizia ta, Katie, spuse el, întâlnindu-i privirea. Dacă 
te-ai simţi mai bine aici, atunci vom rămâne. 

Deși nu mai exista nici un motiv real să rămână, ea ezită. 
Era noaptea nunţii ei și devenise dintr-o dată foarte rușinoasă, 
prea rușinoasă să recunoască faptul că de abia aștepta să fie 
singruă cu soţul ei. Dar în timp ce gesticula indecisă, bunica îi 
trase un ghiont. 

— Spune ce vrei, fetiţo, îi şopti ea lui Katie. Sau, amintește-ți. 
S-ar putea să nu mai obţii vreodată. 

Katie se ridică în grabă în picioare la aceste cuvinte, 
învingându-și reținerea naturală și păși spre Justin. 

— Cre... cred că aș vrea să merg acasă, spuse ea atât de încet 
încât el trebui să se aplece ca s-o audă. Dacă vrei și tu. Vrei? 

— Îl putem vedea pe tatăl tău şi mâine, spuse el, 
nerăspunzând la întrebare. 

Dar în timp ce-și lua rămas-bun de la mama și bunica lui, 
apoi o luă pe Katie de mână și o scoase în aerul răcoros al 
nopții, acțiunile lui vorbeau de la sine. 

Două ore mai târziu, Katie stătea în faţa oglinzii din baia lui 
Justin, studiind dezabieul de mătase pe care Joyosa i-l 

trimisese ca dar de nuntă. Trebuia să admită că veșsmântul o 
prindea, scoțându-i în evidenţă frăgezimea tenului ei alb. Deși 
era larg, îi accentua curbele armonioase ale trupului zvelt, iar 
mătasea era atât de fină încât la lumină i se întrezărea silueta. 
Oare lui Justin o să-i placă? Nu va fi dezamăgit că ascundea atât 
de mult? 

Katie își examină imaginea îndeaproape, întrebându-se 
dacă n-ar trebui să îmbrace altceva, dar apoi se răzgândi. Un 
veșmânt mai provocator ar fi făcut-o să fie și mai rușinată când 
va veni Justin. Îşi turnă câteva picături de parfum în spatele 
urechilor și la încheieturile mâinilor, trăgând cu ochiul la 
camera lui Justin. Era o încăpere simplă, cu mobilă neagră și 
covoare roşii, dar foarte confortabilă și-i plăcea. Se potrivea cu 
Justin și n-ar fi schimbat nimic, cu excepţia faptului că Justin 
nu era acolo cu ea. 

Unde era el? Se aşeză pe marginea patului de mahon, 
uitându-se la ceasul de pe noptieră. De ce nu venea? Trecuse 
aproape o oră de când se întorseseă şi luaseră o gustare 
ușoară, la insistențele Fatimei. După ce-i arătase lui Katie 
camera lui, plecase să facă un duș în camera de oaspeţi. Ea se 
așteptase să-l găsească aici aşteptând-o, după ce făcuse și ea 
baie, dar el nu era și acum începu să se îngrijoreze. 

După ce trecu o altă jumătate de oră, un gând îngrozitor îi 
trecu prin minte. Dacă nu venea la ea toată noaptea? Dacă 
hotărâse că nu trebuie să consume căsătoria pentru a obtine 
o anulare? Regreta cumva că se căsătorise pentru binele lui 
Sean, mai ales că sacrificiul său nu prevenise un al doilea atac? 
Katie fu cuprinsă de o suferință cumplită. Ar fi trebuit deja să 
vină, dacă ar fi vrut, se gândi ea nefericită și totuși, era greu de 
crezut că-și va petrece noaptea singură când el îi spusese atât 
de des că o dorea. De ce nu venise să-i spună cel puţin noapte 

bună? Astfel de întrebări nu-și găseau răspunsul și pentru o 
clipă se gândi să se ducă să-l caute, dar era prea lașă pentru a 
face așa ceva. 

Brusc, toată tensiunea din ultimele zile, teama pentru tatăl 
ei și nesiguranța pe care o simţea, o copleșiră. Simti un gol în 
stomac și, spre uimirea ei, începu să plângă încet. Nu plânsese 
niciodată, își aminti ea, în timp ce se făcea ghem în mijlocul 
patului. Suspine din ce în ce mai puternice începură s-o 
scuture. Când hohotele de plâns deveniră incontrolabile, își 
înfundă capul în pernă și era atât de prinsă de nefericirea ei, 
încât nu-și dădu seama că nu mai era singură. 

— Așadar, poţi plânge, spuse Justin așezându-se pe 
marginea patului. Îţi dai seama că n-am mai văzut lacrimi în 
ochii tăi de la San Francisco, când ţi-am povestit despre Sean 
şi cât de mult te iubeşte? 

Incapabilă să-l privească, Katie se întoarse cu spatele la el 
şi se încordă când mâna lui îi înconjură mijlocul, încălzind-o 
prin mătasea veșmântului. 

— De ce plângi acum, Katie? întrebă el blând. Spune-mi. 

Întrebarea lui o făcu să hohotească și mai tare. Nu voia mila 
lui. Era clar că venise fiindcă o auzise plângând. Nu voia nimic 
de la el, dacă n-avea decât compasiune pentru ea. Dacă nu 
putea s-o trateze decât cu blândeţea pe care i-o arăţi unui 
copil, atunci să plece și s-o lase singură. 

El totuși nu plecă. 

— Katie, vorbește-mi. Nu te ascunde. Spune-mi ce s-a 
întâmplat, îi ordonă el încet, întorcând-o, ca să nu-și mai 
ascundă faţa plină de lacrimi. Te rog, Katie, spune-mi. 

— Sunt... sunt doar obosită, bănuiesc, minţi ea. Și 
îngrijroată pentru tata. 

— Asta-i tot? insistă el, punându-i o batistă în mână. De ce 
ar trebui să plângi acum pentru Sean? N-ai făcut-o azi după- 
amiază. Aşa că de ce acum, când este mai bine? 

— Reactie întârziată, poate, mormăi ea, ştergându-și obrajii 
și deschizându-și ochii pentru prima oară. 

Când îl privi pe Justin i se opri răsuflarea... era atât de 
frumos în pijamaua lui bleumarin desfăcută la piept. Dintr-o 
dată, în ciuda motivului pentru care venise la ea, tânji să fie 
lângă el, să-i simtă braţele puternice strângând-o. Dar rezistă 
tentatiei și continuă: 

— Oh, nu știu cu adevărat ce nu este în regulă. Prea multă 
încordare săptămâna aceasta, poate. Toate împreună m-au 
făcut să-mi pierd cumpătul. 

— Micuţă mincinoasă, o certă el cu o voce periculos de 
blândă și, prinzând-o fără s-o avertizeze, o ridică în braţele lui, 
dându-i părul de pe faţă cu degete curios de insistente. Nu este 
vorba despre Sean și de prea multă încordare care te-au făcut să 
plângi, nu-i aşa, Katie? Acum, spune-mi adevăratul motiv sau... 

Cu o exclamaţie înăbușită, îi luă gura în stăpânire, cu 
duritate la început, apoi cu o blândeţe stăruitoare. 

Ţeapănă, cu buzele strânse, ea refuză să-i răspundă. Il voia, 
desigur, dar nu atât de mult încât să-și sacrifice mândria. Nu-i 
putea permite să vină la ea din milă și să facă dragoste cu ea 
numai fiindcă era în patul lui și la îndemâna lui. li trebui un 
control de fier ca să-și salveze mândria. Gustul și puterea 
sărutărilor lui şi mâinile care-i frământau trupul o forțau să se 
supună, dar rezistă dorințelor care o asaltau și zăcu lipsită de 
viaţă în braţele lui. 

— La naiba, gemu el în cele din urmă, prinzând-o de umeri 
și scuturând-o. Nu fi rece cu mine, Katie! Eu te cunosc, 
amintește-ţi! Ştiu că mă vrei. Nu urăști sexul ca mama ta, așa 
că încetează să te mai prefaci! 

— Ce? exclamă Katie, strângându-și pumnii la piept. Mama? 
Mama mea este frigidă? Tata ţi-a spus? 

Oftând, Justin își trecu mâinile prin părul bogat. 

— Da, mi-a spus în ziua în care l-am anunţat că urmează să 
ne căsătorim. Mi-a spus fiindcă voia să fie sigur că voi avea 
răbdare cu tine și să nu mă aştept să te adaptezi foarte repede 
cu o relaţie intimă. Ştie că îţi ascunzi emoțiile și bănuiește că 
ai putea fi cum a fost mama ta cu el. Vezi, se învinuieşte și el 
pentru lipsa ei de răspuns. I-a fost teamă că ardoarea lui de la 
începutul căsătoriei a tulburat-o. Nu voia să se întâmple la fel 
şi cu noi. Nu puteam să-i spun că te cunosc și nu poţi fi 
vreodată rece cu mine, nu-i aşa? Taţilor nu le place să le spui 
lucruri atât de intime despre fiicele lor. 

— Nu, murmură Katie, scuturând din cap. Ştii... știam 
bineînţeles ce persoană rece și calculată a fost mama mea 
întotdeauna, dar nu mi-am închipuit niciodată... Oh, acum 
înțeleg de ce n-a mers căsnicia lor. Tăticu este atât de diferit, 
atât de... atât... 

— Pasionat. Viril. Da, îmi imaginez că este, murmură Justin, 
apoi o privi ţintă în ochi. Dar destul despre ei, acum. 
Spune-mi de ce încerci s-o imiti pe mama ta, Katie? Tu nu ești 
rece! Sunt sigur de asta. Eşti plină de căldură și de afecţiune, 
dar la ce bun dacă le ascunzi? Răspunde-mi. 

Imi ascund sentimentele fiindcă nu mă iubeşti, vru să 
spună ea, dar vorbele nu-i ieșeau din gât. Nu-și putea depăși 
instinctul de autoapărare. 

— Justin, eu... începu ea, apoi se poticni. Eu... 

— N-are importanță, spuse el impasibil, ridicându-se în 
picioare şi culcând-o uşor pe pat. Suntem amândoi obosiţi. 
Poate putem rezolva altă dată. Noapte bună, Katie. 

Când se întoarse și dădu să plece, un sentiment îngrozitor 
de pierdere o asaltă, făcând ca întreg trupu-i să fie cuprins de 

durere. „Când va exista ceva ce-ţi dorești mult, trebuie să te 
întinzi să iei sau riști să pierzi”, spusese bunica și Katie știa 
exact ce însemna. ÎL voia pe Justin atât de mult că-l va lua cu 
orice preţ, la naiba cu mândria ei. Cu un țipăt înăbușit, sări 
din pat și fugi după el, oprindu-se în spatele lui, tocmai când 
lua clanţa. Mâna ei tremurătoare se întinse cu şovăială spre el, 
apoi se plimbă ușor peste pielea spatelui său gol. 

— Nu... nu pleca, Justin, şopti ea, lacrimile umplându-i din 
nou ochii. Nu mă lăsa singură în această noapte, te rog. Am... 
am nevoie de tine. 

El se întoarse încet, cercetându-i fiecare părticică a 
trupului. 

— De ce, Katie? întrebă el încet, luându-i mâinile într-ale lui. 
De ce ai nevoie de mine? 

— Așa, încercă ea să se eschiveze, până când mâinile lui se 
strânseră mai tare. Ştii de ce, Justin, murmură ea. Fiindcă... te 
iubesc. 

Ceva se aprinse în ochii lui căprui, dar apoi fu ascuns de 
genele lui dese. 

— Mă iubeşti? şopti el. Chiar dacă eu o iubesc pe Alia? 

Tresărind de cruzimea lui, ea încuviinţă din cap. 

— Chiar dacă o iubeşti pe ea. 

— Şi niciodată n-o să mai ascunzi de mine dragostea pe care 
mi-o porţi? insistă el. 

Coborându-și ochii, ea îngăimă: 

— Oh, Justin, ce mai vrei de la mine? Nu este suficient că te 
iubesc, chiar dacă tu o iubeşti pe Alia? 

— Este suficient când îmi spui că mă iubeşti deși crezi că o 
iubesc pe ea, o corectă el. Dragostea este ceva ce nu poți 
controla, Katie. Este prea copleșitoare, sau așa ar trebui să fie. 
Știind că tu crezi că o iubesc pe Alia, a trebuit să te fac să-mi 

spui că mă iubeşti oricum. N-am să permit să-ți ascunzi 
sentimentele, Katie. Ai atât de mult de dat și nu mă voi 
mulţumi decât cu totul de la tine, fără rezerve. 

Ochii ei albaștri și uimiţi îi cercetară faţa. 

— Nu înţeleg, spuse ea încet. De ce îţi pasă dacă îmi ascund 
sentimentele? Tu și Alia... 

— Inocente niña, şopti el, trăgând-o în braţele lui. Nu sunt 
genul de bărbat care ar putea iubi o femeie ca Alia. Este prea 
dură, prea superficială. Nu mi-ar putea da niciodată ceea ce 
am nevoie. 

— Vrei să spui că n-o iubești? întrebă Katie, nevenindu-i să 
creadă, speranța crescând în ea atât de mult încât abia mai 
putea respira și-i cercetă faţa cu degete tremurânde. Spui... că 
tu şi ea niciodată... 

— Oh, am avut și momentele noastre, recunoscu el. Dar au 
fost întotdeauna pur fizice. Și n-am mai avut niciodată vreo 
dorință să le împart cu ea, chiar din prima clipă când ne-am 
cunoscut. Copil prostuţ, de tine am nevoie. Te iubesc, Katie, 
declară el, cuprinzându-i faţa în palme. 

O copleşi o fericire cum nu cunoscuse niciodată și simțind 
că o părăsesc puterile, îi înconjură mijlocul cu braţele. 

— Oh, de ce nu mi-ai spus? De ce m-ai chinuit în tot acest 
timp? 

— Erai prea controlată, Katie, spuse el cu gura înfundată în 
părul ei. Dacă ţi-aș fi spus că te iubeam cu săptămâni în urmă, 
nu te-aș fi auzit niciodată spunându-mi lucrurile pe care mi 
le-ai spus în noaptea asta. Da, m-ai fi iubit, dar ai fi ţinut 
ascuns în tine. Știind că mă iubeşti, nu-mi este suficient. Vreau 
să arăţi asta. Nu te-aș fi lăsat să fii așa de rezervată. Va trebui 
să mi te dăruiești complet, știi asta, acum? 


ACOLO UNDE ÎȚI ESTE INIMA 157 


— Dar vreau să fac asta, spuse ea confuză. Și tu ai știut. Ai fi 
putut face dragoste cu mine oricând voiai. 

— Ar fi fost doar o supunere fizică. Insuficient, Katie, eu vreau 
totul de la tine. Toate gândurile, toate sentimentele. Poate sunt 
de modă veche, dar cred că așa ar trebui să fie o căsnicie. 

— Oh, Justin, te iubesc așa de mult, șopti ea ridicându-se pe 
vârfuri să-l sărute. 

Brusc, fu strânsă cu putere lângă el, în timp ce o mână i se 
înfipse în părul de la ceafă. El îi trase capul pe spate, 
murmurându-i numele în timp ce gura lui puse stăpânire pe a 
ei. Ridicată în sus, strâns lipită de el, își încolăci braţele în 
jurul gâtului lui, gemând ușor când mâna de pe șolduri o 
strânse cu putere. 

— Fă-mă a ta, Justin, șopti ea. Te rog, iubeşte-mă. 

— S-ar putea să nu mă mai pot opri, răspunse el cu ochi 
strălucitori și-și coborî din nou buzele peste ale ei, începând 
să-i desfacă nasturii veşmântului. Câţi nasturi are chestia asta? 
gemu el, îndepărtând-o uşor. De unde îl ai? 

— Mi-a trimis-o Joyosa, spuse Katie, privindu-l cu un 
amuzament drăgăstos. Este un soi de imbrăcăminte pe care-l 
poartă miresele berbere. Sunt o sută de nasturi. Cred că 
trebuie desfăcuţi unul câte unul. 

— Joyosa are un simţ al umorului pervers uneori, mormăi 
el cuprinzându-i sânii, mâinile lui fiind tari și calde prin 
mătase. Şi deoarece nu sunt berber, nu trebuie să mă supun 
tradiţiei, spuse el, sfâşiind rochia cu o mișcare rapidă și 
împrăștiind năsturașii pe jos, apoi când o văzu pe Katie că 
gâfâie uimită, o dezbrăcă de tot. Frumos, constată el răgușit, 
plimbându-și ochii peste trupul ei și întârziind asupra sânilor. 
Eşti atât de frumoasă, şopti el, te iubesc, să nu uiţi niciodată. 
Şi niciodată nu te-aș răni intenţionat, ştii asta, nu? 

— Da, suflă ea, grăbindu-se înapoi în braţele lui, dintr-o 
dată rușinată și uşor temătoare, dar nerăbdătoare să-i aparţină 
complet. Du-mă în pat, Justin. Grăbeşte-te. 

— Nu, nu mă voi grăbi, mormăi el răgușit, ridicând-o în 
brațe şi purtând-o spre pat, culcând-o, apoi așezându-se lângă 
ea. Nu mă voi grăbi, Katie, vreau să fie la fel de bine pentru 
tine cum va fi pentru mine. 

Și așa făcu. Infinit de răbdător, risipi sărutări fierbinţi peste 
tot trupul ei, în timp ce mâinile îi stârneau dorinţe ce numai 
el le putea potoli. Gura lui puse stăpânire peste sfârcurile 
întărite ale sânilor şi pe pielea mătăsoasă de pe pântec. 

— Katie, dragostea mea, șopti el răgușit în timp ce trupul ei 
se supunea complet. Relaxează-te. 

Ea se arcui spre el înfigându-și unghiile în umerii lui când 
o făcu a lui cu un geamăt triumfător. Buzele ei întredeschise 
le căutară pe ale lui când trupurile li se uniră într-o plăcere 
mai intensă decât cunoscuse vreodată. 

— Justin, oh, te iubesc atât de mult, șopti ea plină de 
fericire. Apoi gura lui puse din nou stăpânire pe a ei și începu 
încet și cu grijă s-o iniţieze într-o lume extatică unde fiecare 
plăcere era împărtășită și bucuria de a da și a primi era 
extraordinară. 

Mult mai târziu, Katie se mișcă, bucurându-se să simtă 
pielea lui Justin lângă a ei. ÎI sărută în scobitura umărului și 
când braţul din jurul mijlocului ei se strânse, îi zâmbi 
somnoroasă. 

— Te-am dezamăgit? murmură ea, ştiind care va fi răspunsul. 

— Nu fi timidă, îi înapoie el zâmbetul, atingându-i tâmplele 
cu buzele. Știi foarte bine ce minunată ești... 

— Şi tu eşti minunat, spuse ea, dacă nu te supără să-ţi 
spun asta. 

— Să mă supere? Nu prea cred. O să încep să mă frământ 
când o să încetezi s-o spui. 

— Niciodată nu mă voi opri, promise ea, cuibărindu-se mai 
bine lângă el. Te iubesc. 

— Vei fi fericită să trăieşti aici? Obiceiurile sunt diferite. 
Crezi că o să te poţi adapta sau o să-ţi fie dor de acasă? 

— Acasă? răspunse ea, mângâindu-i pieptul gol. Amintește-ţi 
vechea zicală: Casa este... 

— Unde ţi-e inima, termină el, plimbându-și degetul peste 
buzele ei. Și ești sigură că inima ta este aici, cu mine? 

Ea încuviinţă din cap, sărutându-i degetul: 

— Sunt foarte sigură. 

— Şi n-o să regreti niciodată că nu te-ai întors să te măriți cu 
Harold? 

Zâmbindu.-i, ea își vâri degetele în părul lui des. 

— Care Harold? întrebă ea inocentă. 

Dar râsul ei se transformă într-un murmur de plăcere când 
el îi șopti numele triumfător și-i acoperi trupul cu al lui, 
pentru a-i lua sărutul și dragostea pe care Katie i le dăruia din 
toată inima. 


Sfârşit 


